English Premier League: Newcastle balikoh Chelsea taavalu ge 1 vana ah | ThePress\nއިންގްލިޝް ޕްރިމިއާ ލީގު: ނިއުކާސަލް ބަލިކޮށް ޗެލްސީ ތާވާލުގެ އެއްވަނައަށް\n21 November 2020, 19:42\nމިއަދުގެ މޮޅާއެކު ޗެލްސީ މިހާރު އޮތީ ތާވަލުގެ 1 ވަނައިގައި/ ފޮޓޯ: އީޕީއެލް ޓުވިޓާ\nއިންގްލިޝް ޕްރިމިއާ ލީގުގައި މިއަދު ނިއުކާސަލްއާ ޗެލްސީ ވާދަ ކުރި މެޗު 2-0 އަކުން ކާމިޔާބުކޮށް ޗެލްސީ ލީގު ތާވާލުގެ އެއްވަނައަށް ޖެހިލައިފިއެވެ.\nދެ ހަފްތާގެ ބްރޭކަކަށް ފަހު ލީގުގައި ކުޅުނު ފުރަތަމަ މެޗުގައި ޗެލްސީއިން ލީޑު ނެގި ލަނޑު ޖަހާ ދިނީ ނިއުކާސަލްގެ ކުޅުންތެރިއެކެވެ. މެޗުގެ 10 ވަނަ މިނެޓްގެ ތެރޭގައި ޗެލްސީއިން ނިއުކާސަލްގެ ޕެނަލްޓީ އޭރިއާގެ ތެރެއަށް ނަަގައިދިން ހުރަހެއް ގޯލުގެ ތެރެއަށް ވައްދާލީ ނިއުކާސަލްގެ ކުޅުންތެރިޔާ ފަނާންޑޭޒްއެވެ.\nފުރަތަމަ ހާފް ނިމުނީ 1-0 އަކުން ޗެލްސީ ކުރީގައި އޮވެގެންނެވެ. މެޗުގައި ނިއުކާސަލްއަށް މާ މޮޅު ކުޅުމެއް ދެއްކިފައި ނުވާ އިރު މެޗުގައި ދެން ޖެހި ލަނޑު ވެސް ކާމިޔާބުކުރީ ޗެލްސީއިންނެވެ.\nމިސީޒަންގައި އަލަށް ޗެލްސީއާ ގުޅުނު ޓީމޯ ވާނާ ނަގާ ދިން ހުރަހެއް ގޯލުގެ ތެރެއަށް ވައްދާލައިގެން މިލަނޑު އެޓީމަށް ކާމިޔާބުކޮށް ދިނީ ޒުވާން ފޯވަޑް ޓެމީ އަބްރަހަމްއެވެ.\nމެޗުގައި ވާނާ ވެސް ލަނޑެއް ޖެހިއެވެ. އެހެން ނަމަވެސް މެޗުގެ ރެފްރީ ވަނީ މި ލަނޑަކީ އޮފްސައިޑް ލަނޑެއް ކަމަށް ކަނޑައަޅާފައެވެ. މިމެޗުގައި ވެސް ޗެލްސީގެ ކީޕަރު އެޑުއާޑް މެންޑީގެ ފަރާތުން މޮޅު ކުޅުމެއް ފެނިގެން ދިޔަ އިރު މިއީ ލީގުގައި މިހާތަނަށް އޭނާ ކުޅުނު ފަސް މެޗުގެ ތެރެއިން ބައިކޮޅަށް ލަނޑެއް ނުވައްދާ ނިންމާލި ހަތަރު ވަނަ މެޗެވެ.\nމި މެޗުން މޮޅުވެ ލިބުނު ތިން ޕޮއިންޓާއެކު ޗެލްސީވަނީ ކުޅުނުު9މެޗުން 18 ޕޮއިންޓް ހޯދައިގެން ތާވާލުގެ އެއްވަނަ އަށް ޖެހިލާފައެވެ. ނިއުކާސަލް އޮތީ ކުޅުނު9މެޗުން ލިބުނު 11 ޕޮއިންޓާއެކު ތާވާލުގެ 13 ވަނައިގައެވެ.


Dhaftharugai Registry Vee Kamah Balaanee DNR In ID Card Dhinumun - EC - Vaguthu\nދަފްތަރުގައި ޖެހުނުކަމަށް ބަލާނީ ޑީއެންއާރުން އައިޑީ ކާޑު ދިނުމުން - އީސީ\nއިލެކްޝަންސް ކޮމިޝަނުން ބެއްވި ނޫސްވެރިންގެ ބައްދަލުވުމުގެ ތެރެއިން - ވަގުތު އިމޭޖަސް؛ މުޙައްމަދު ޖިމީ\nކުރިއަށް އޮތް ރައްޔިތުންގެ މަޖިލީހުގެ އިންތިޚާބުގެ ވޯޓުލުމަށްޓަކައި އިންތިޚާބީ ދާއިރާތައް ބަހާލާއިރު، ދަފްތަރުގައި ޖެހުނު ކަމަށް ބަލާނީ، ޑިޕާޓްމެންޓް އޮފް ނެޝަނަލް ރެޖިސްޓްރޭޝަން (ޑީއެންއާރު) އިން އެފަރާތެއްގެ އެޑްރެސް ބަދަލުކޮށް އައިޑީ ކާޑު ދޫކޮށްފައިވާ ފަރާތްތައް އެކަނި ކަމަށް އިލެކްޝަންސް ކޮމިޝަނުން ވިދާޅުވެއްޖެއެވެ.\nއިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމެއްގައި ނޫސްވެރިޔަކު ދެންނެވި ސުވާލަކަށް ޖަވާބުދެއްވަމުން، އިލެކްޝަންސް ކޮމިޝަނުގެ ރައީސް އަޙްމަދު ޝަރީފް ވިދާޅުވީ، ދަފްތަރުގެ މައްސަލައަކީ ރިޔާސީ އިންތިޚާބަށްވުރެވެސް މަޖިލިސް އިންތިޚާބުގައި ޢާއްމު ރައްޔިތުން ކަންބޮޑުވާނެ މައްސަލައެއް ކަމަށެވެ.\n"ވޯޓުލުމަށްޓަކައި ދިވެހި ރައްޔިތެއްކަން އަންގައިދޭ ކާޑު ހުށަހަޅަން އެބަޖެހޭ. އެހެންވީމަ ވޯޓަރސް ރަޖިސްޓަރީގައި އެމީހަކު ރަޖިސްޓަރީ ވާނީ ނުވަތަ އެމީހަކު އެ އިންތިޚާބީ ދާއިރާއަކަށް ކަނޑައެޅޭނީ އެމީހަކު ޑީއެންއާރުގެ ރަޖިސްޓްރީގައި ރަށްވެހިވެފައިވާ އިންތިޚާބީ ދާއިރާއަކަށް. ދަފްތަރުގައި ރަޖިސްޓްރީވި ކަމަށް އިލެކްޝަންސް ކޮމިޝަނުން ބަލާނީ ޑީއެންއާރުން އައިޑީކާޑު ދޫކުރާ ހިސާބުން ފެށިގެން." ޝަރީފް ވިދާޅުވިއެވެ.\nޝަރީފް މިހެން ވިދާޅުވިއިރު، ހައުސިންގ މިނިސްޓްރީން ބަލަހައްޓަމުން އައި ދަފްތަރުގައި 11000 އަށްވުރެ ގިނަ ރައްޔިތުން ރަޖިސްޓަރީ ވެފައިވާއިރު، ޑީއެންއާރުގައި އޮންނަ ދަފްތަރުގައި ރަޖިސްޓަރީ ކުރެވިފައިވަނީ 7000 އާއި 8000 އާއި ދެމެދުގެ ރައްޔިތުންނެވެ. މިކަމަށް ހައްލެއް ނުހޯދާ ވޯޓުލައިފިނަމަ 4000 އަށްވުރެ ގިނަ ރައްޔިތުންގެ ވޯޓުލުމުގެ ހައްޤަށް އުނިކަން އަންނާނެކަމަށް ބެލެވެއެވެ.\nޝަރީފް ވިދާޅުވީ، މާލޭ ދަފްތަރުގައި ރަޖިސްޓްރީ ވެފައިވާ ފަރާތްތައް މާލޭގެ އިންތިޚާބީ ދާއިރާތަކަށް ހަމަހަމައަށް ބަހާލުމުގެ ބަދަލުގައި މަސައްކަތް ކުރައްވަނީ ވޯޓުލާ މީހުންގެ އަދަދު މާލޭގެ ދާއިރާތަކުގެ ވީހާވެސް ހަމަހަމަ ކުރުމަށް ކަމަށެވެ.\n"އާބާދީތައް ބަލާލާއިރު، ބައެއް އިންތިޚާބީ ދާއިރާތަކަށް ދަފްތަރުގައި ހިމެނޭ އަދަދު ތަފާތުވުން އެކަށީގެންވޭ. އެކަމު ޖުމްލަ ހުރިހާ އިންތިޚާބީ ދާއިރާގެ އާބާދީ ވީހާވެސް ކައިރި ކައިރީގައި ބެހެއްޓުން އެއީ ކޮމިޝަނުގެ މައިގަނޑު ވިސްނުން. އިންތިޚާބީ ދާއިރާތަށް އިއުލާން ކުރާއިރުގައި ދާއިރާތަކުގެ ދަފްތަރު ނުލައި، ދެން ތިއްބެވި އާބާދީގެ ތެރެއިން ހުރިހާ އާބާދީ އެވްރެޖްކޮށް ހަމަހަމަވާ ގޮތަކަށް ދަފްތަރު ދަފްތަރުގައި ރަޖިސްޓަރީ ވެފައިވާ ފަރާތްތައް މާލޭގެ ހުރިހާ އިންތިޚާބީ ދާއިރާތަކަކަށް ބަހާލާނީ." ޝަރީފް ވިދާޅުވިއެވެ.\nޝަރީފް އިތުރަށް ވިދާޅުވީ، ވަކި ތާރީޚަކަށްފަހުގައި ދާއިމީ އެޑްރެސް ބަދަލުވާ ފަރާތްތަކަށް މަޖިލިސް އިންތިޚާބުގައި ވޯޓުލުމުގެ ގެއްލިގެންދާނެކަން އާއްމުކޮށް އިއުލާން ކުރައްވާނެ ކަމަށާއި، އެކަމުގެ މަޝްވަރާތައް އިލެކްޝަންސް ކޮމިޝަނުގައި ކުރެވެމުންދާ ކަމަށެވެ.\n"އެ ތާރީޚަށްފަހުގައި (ތާރީޚް އަދި ކަނޑައަޅާފައި ނުވޭ) ދަފްތަރުގެ ރަޖިސްޓަރީގައި ނުވަތަ ޑީއެންއާރުގެ ރަޖިސްޓްރީގައި ރަޖިސްޓަރީވާ ފަރާތްތަކަށް ވޯޓުލުމުގެ ފުރުޞަތު ގެއްލިގެންދާނެ." ޝަރީފް ވިދާޅުވިއެވެ.\nމަޖިލިސް އިންތިޚާބުގެ ވޯޓަރސް ރަޖިސްޓްރީ އެކުލަވާލާއިރު ބައްލަވާނީ، ޑީއެންއާރުގައި އޮންނަ ދަފްތަރު ރަޖިސްޓަރީއަށް ކަމަށް އީސީން ވިދާޅުވިއިރު، ފްލެޓް ހޯދުމުގެ ބޭނުމުގައި ވޭތުވެދިޔަ ދުވަސްތަކުގައި ގިނަ އަދަދެއްގެ ބަޔަކު މާލޭ ޚާއްޞަ ދަފްތަރުގައި ރަޖިސްޓަރީވެފައިވާޚަން ފާހަގަކޮށްލެވެއެވެ.\nކުރިން ހައުސިންގ މިނިސްޓްރީން ބެހެއްޓި އެ ދަފްތަރު މިހާރު ވަނީ ސިޓީ ކައުންސިލްގެ ބެލުމުގެ ދަށަށް ބަދަލުކޮށްފައެވެ. އެހެންކަމުން އެ ދަފްތަރުގެ މައްސަލަ ހައްލު ކުރުމަކީ މާލޭ ސިޓީ ކައުންސިލްގެ ޒިންމާއެކެވެ.\n2019 އޭޕްރިލް6ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިޚާބަށް ކުރިމަތިލުމަށް ހުޅުވާލުމަށް ހަމަޖެހިފައިވަނީ އަންނަ ޖަނަވަރީ މަހުގެ ފަހުކޮޅުގައެވެ.\nޑިސެމްބަރު 17, 2018 11:50\nދަފުތަރުގައިޖެހުނުކަމަށް ބަލާނީ ވޯޓުއޮޅުވާ ލެވޭނެ މިންވަރަށް ކަންކަން އޮޅުވާލެވޭނެ މިން ވަރަށް ކަންކަން ރެޑީވުމުން.\nޑިސެމްބަރު 17, 2018 12:05\nޢެންޑީޕީ އިންމަޖިލީސްއަށް ކުރިމަތީ ލީ ބައެއްމީހުންޕްރައިމަރީ ކާމިޔާބު ކުރަންމީހުންނަށް ނޭނގި ޕާޓީއަށް ވައްދަން ފޯމު ފުރަޢިގެންލައިފަ އެބަހުރި މިކަންބެލެންޖެހޭ.\nޑިސެމްބަރު 17, 2018 13:17\nދަފުތަރު ކަންތަކުގައި އިލެކްޝަނުން ކޮންމެ ގޮތަކަށް ނިންމިޔަސް އެކަން ވާންވާނީ ދަފުތަރު މީހުނަށް ފަސޭހައިން އޮޅުންފިލާނެ ދާއިމީ ހައްލަކަށެވެ. ކޮންމެ އިންތިހާބެއްގައި ބަދަލުގެނައިމާ ވަރަށް އުނދަގޫވާނެ އެވެ. އެއް ހައްލަކީ ދަފުތަރަކީ ދާއިރާއަކަށް ހެދުމެވެ. ނޫނީ ދާއިމީގޮތެއްގައި ދާއިރާ ކަނޑައެޅުން ދަފުތަރު މީހުނަށް ހުޅުވާލުމެވެ. އޭރުން ހުރިހާ އިންތިހާބެއްގައިވެސް ވޯޓުލާންޖެހޭނީ ކޮންދާއިރާއަކަށްކަން އެގޭނެ އެވެ. ކުއްޔަށް އުޅޭއިރު އަބަދު އެއްތާކު ނުތިބޭނެއެވެ. ހައުސިންގ ވައުދު ފުއްދައިފިނަމަ ތިކަންވެސް ހައްލުވީއެވެ.\nތީކޮންވާހަކައެއްތަ؟ އީ.ސީ.ސީން ބަލާބަލަ މައުމޫނު ރިފޯރމު މޫވްމަންޓަކީ، ތިތަނުގައި ރަޖިސްޓްރީ ކޮށްފައިއޮތް ސިޔާސީ ޕާޓީއެއްތޯ؟ މައުމޫނު ރިފޯމް މޫވްމަންޓުގެ ހައިސިއްޔަތަކީ ކޮބާ؟ ކޮންމެމީހަކަށްވެސް މިކަހަލަ ރިފޯރމް މޫވްމަންޓް ހަދައިގެން ސިޔާސީ ގޭސްގަނޑު އެނބުރޭނެތަ؟ ޖަވާބުދީބަލަ!


Nidhan dhenee2inch boaminuge tharafaalu kolheh: Nihan - vNews.mv\nނިދަން ދެނީ ދެ އިންޗި ބޯމިނުގެ ތަރަފާލުކޮޅެއް: ނިހާން\nބަންދުގައި ބެހެއްޓި ނަމަވެސް މައްސަލައެއް ނެތް ކަމަށާއި ނަަމަވެސް ބަންދުގައި ބަހައްޓަންވާނީ ސިއްހީ ގޮތުން ރައްކާތެރިތަނެއްގައި ކަމަށް އދ. މާމިގިލީ ކޯޓުގެ މެޖިސްޓްރޭޓް އަހްމަދު ނިހާން ވިދާޅުވެއްޖެ އެވެ.\nނިހާން މިހެން ވިދާޅުވީ ރައީސް އަބްދުﷲ ޔާމީން ހައްޔަރުކުރުމަށް ސައްހަ ނޫން ކޯޓު އަމުރެއް ނެރުނު ކަމަށް ބުނާ މައްސަލާގައި ދައުލަތުން ނިހާންގެ މައްޗަށް އުފުލާފައިވާ ދައުވާތަކާއި ގުޅިގެން މިއަދު ބޭއްވި ޝަރީއަތުގެ އަޑުއެހުމުގަ އެވެ.\nނިހާން ވިދާޅުވީ ބަންދުގައި ބެހެއްޓުމަކުން އޭނާގެ މައްސަލައެއް ނެތް ކަމަށާއި ނަމަވެސް ނިދަން ދެނީ ދެ އިންޗި ބޯމިން ހުންނަ ވަރުގެ ތަރަފާލުކޮޅެއް ކަމަށެވެ. އެކަމާ ގުޅިގެން މިއަދު އޭނާގެ މައިބަދައަށް ސިއްހީ މައްސަލަތަކެއް ކުރިމަތިވެ ފަރުވާ ހޯދަމުންދާ ކަމަށްވެސް ވިދާޅުވި އެވެ.\nނިހާން ވިދާޅުވީ އޭނާ ބަހައްޓާފައި ހުރި ޖަލުގޮޅި ހޫނުގަދަ ކަމުން ހަމުގެ މައްސަލަތަކެއް ވެސް އޭނާއަށް ކުރިމަތިވެފައިވާ ކަމަށާއި އެހެންކަމުން އެކަމަށްވެސް ފަރުވާ ހޯދަމުންދާ ކަމަށެވެ.\nޝަރީއަތުގެ މަޖިލީހުގައި ނިހާންގެ ގާނޫނީ ވަކީލް އަދި ކުރީގެ ބަންޑާރަނައިބް ހުސްނުއްސުއޫދު ވިދާޅުވީ ބަންދުގައި ތިބޭ މީހުން ކޮންމެ 24 ގަޑިއިރަކުން އެއްގަޑިއިރު ބޭރަށް ނެރުމަށް އޮންނަ ކަމަށާއި ނަމަވެސް ނިހާނާ މެދު އެގޮތަށް އަމަލުކުރަމުން ނުދާ ކަމަަށެވެ. އެހެންކަމުން ގާނޫނު އަސާސީން ލިބިދޭ ހައްގު ހޯދައިދިނުމަށް އަމުރުކޮށްދިނުމަށް ސުއޫދު ވަނީ ގާޒީ ކިބައިން އެދިވަޑައިގެންފަ އެވެ.\nގާޒީ މިއަދުގެ އަޑުއެހުން ނިންމާލީ ނިހާންއާއި އޭނާގެ ވަކީލު ފާހަގަކުރި މައްސަލަތައް ބެލުމަށްފަހު ގާނޫނު އަސާސީއާ ގާނޫނުތަކުން ލިބިދޭ ހައްގުތައް ކަށަވަރުކޮށްދިނުމަށް އަންގަންޖެހޭ ކަންކަން އަންގާނެ ކަމަށް ވިދާޅުވުމަށްފަހ އެވެ.\nދައުލަތުން ނިހާންގެ މައްޗަށް އުފުލާފައިވާ ހަތަރު ދައުވާއަކީ ރަސްމީ ވާޖިބު އަދާކުރުމުގައި އެކަށީގެންނުވާ އަމަލެއް ހިންގުމުގެ ދައުވާ އާއި ރަސްމީ ހައިސިއްޔަތު ނަހަމަ ގޮތުގައި ބޭނުންކުރުމުގެ ދައުވާއާއި ވަކި އަސްލެއް އޮތް އެއްޗެއް ކަމުގައި ސައްހަ ނޫން ގޮތުގައި ދެއްކުމަށްޓަކައި ލިޔުމެއް އުފެއްދުމުގެ ދައުވާގެ އިތުރުން ޓެރަރިޒަމްގެ ދައުވާ އެވެ. މި ހުރިހާ ދައުވާ އަކަށްވެސް ނިހާން ވަނީ މީގެ ކުރިން އިންކާރުކުރައްވާފަ އެވެ.\nނިހާނަށް ކުރާ ތުހުމަތުތަކާއި ގުޅިގެން އޭނާއާއި ކުރީގެ ޕީޖީ މުހުތާޒު މުހުސިން ހައްޔަރުކުރީ މިދިޔަ މާޗް މަހުގެ ހަތްވަނަ ދުވަހުގެ ރެ އެވެ. މުހުތާޒުގެ މައްޗަށްވެސް ވަނީ ތިން ދައުވާއެއް އުފުލާފަ އެވެ.


އުންމުލް މުއުމިނީން ޚަދީޖާ ބިންތު ޚުވައިލިދު رضي الله عنها – 1 – DhiSalafiyyah\nއުންމުލް މުއުމިނީން ޚަދީޖާ ބިންތު ޚުވައިލިދު رضي الله عنها – 1\n15/01/2022 ސިޔަރަތާއި ތާރީޚް, ޞަޙާބީންއަލް އުޚްތު އުންމު ޢަބްދިﷲ\nނަބިއްޔާ صلى الله عليه وسلم ގެ ފުރަތަމަ އަނބިކަނބަލަކީ ޚަދީޖާ رضي الله عنها އެވެ. އަދި އެންމެ ފުރަތަމަ އެކަލޭގެފާނަށް އީމާންވީވެސް އެކަމަނާއެވެ.\nއެކަމަނާއަކީ ޚަދީޖާ ބިންތު ޚުވައިލިދު ބުން އަސަދު ބުން ޢަބްދުލްޢުއްޒާ ބުން ޤުޞައްޔު ބުން ކިލާބު ބުން މުއްރާ ބުން ކަޢުބު ބުން ލުއައްޔު ބުން ޣާލިބު ބުން ފިހުރު ބުން މާލިކު ބުން އައްނަޟްރު ބުން ކިނާނާއެވެ. ނަބިއްޔާ صلى الله عليه وسلم އާ އެކަމަނާގެ ނަސަބު ގުޅެނީ ޤުޞައްޔުއިންނެވެ.\nއެކަމަނާގެ މަންމައަކީ ޤުރައިޝުންގެ ތެރެއިން ބަނޫ ޢާމިރު ބުން ލުއައްޔު ދަރިކޮޅަށް ނިސްބަތްވާ ފާޠިމާ ބިންތު ޒާއިދާއެވެ.\nޚަދީޖަތުގެފާނަކީ ޤުރައިޝުންގެ ތެރެއިން ޝަރަފުވެރި، މުއްސަނދި ބޭކަނބަލެކެވެ. ޖާހިލިއްޔަ ޒަމާނުގައި އެކަމަނާގެ ލަޤަބަކީ އައްޠާހިރާއެވެ. އަދި ކުންޔާއަކީ އުންމު ހިންދެވެ.\n* ނަބިއްޔާ صلى الله عليه وسلم އާ ކައިވެނި ބައްލަވައިގެންނެވުމުގެ ކުރިން\nނަބިއްޔާ صلى الله عليه وسلم އާ ކައިވެނި ބައްލަވައިގެންނެވުމުގެ ކުރިން ޚަދީޖަތުގެފާނު ދެ ކައިވެންޏެއް ކުރެއްވިއެވެ. އެންމެ ފުރަތަމަ އެކަމަނާ ކައިވެނި ބައްލަވައިގެންނެވީ އަބޫ ހާލާ ބުން ޒުރާރާ ބުން އައްނައްބާޝް ބުން ޢަދިއްޔު އައްތަމީމީއާއެވެ. މި ކައިވެނިން އެކަމަނާއަށް ދެ ފިރިހެން ބޭކަލުން ލިބިވަޑައިގެންނެވިއެވެ. އެއީ ހިންދު އަދި ހާލާއެވެ.\nދެން އެކަމަނާ ކައިވެނި ބައްލަވައިގެންނެވީ ޢަތީޤު ބުން ޢާއިޛު ބުން ޢަބްދުﷲ ބުން ޢުމަރު ބުން މަޚްޒޫމާއެވެ. މި ކައިވެނިން އެކަމަނާއަށް އަންހެން ބޭކަނބަލަކު ލިބިވަޑައިގެންނެވިއެވެ. އެއީ ހިންދެވެ.\nހާލާ ބުން އަބޫ ހާލާ އާއި ހިންދު ބުން އަބޫ ހާލާ އަދި ހިންދު ބިންތު ޢަތީޤު އިސްލާމްވެވަޑައިގެންނެވިއެވެ. އަދި އެ ބޭކަލުން ވެވަޑައިގެންނެވީ ޞަޙާބީންގެ ތެރެއިންނެވެ.\nހިންދު ބުން އަބޫ ހާލާ، ނަބިއްޔާ صلى الله عليه وسلم ގެ އަރިހުން ޙަދީޘް ރިވާކުރައްވާފައިވެއެވެ. އަދި ޢަލީގެފާނުގެ އަރިހުގައި ޖަމަލު ހަނގުރާމައިގައި ބައިވެރިވެވަޑައިގެންނެވިއެވެ.\nހިންދު ބިންތު ޢަތީޤު ކައިވެނި ބައްލަވައިގެންނެވީ ޞައިފިއްޔު ބުން އުމައްޔާ ބުން ޢާބިދު ބުން ޢަބްދުﷲ ބުން ޢުމަރު ބުން މަޚްޒޫމާއެވެ. އަދި މި ކައިވެނިން ފިރިހެން ބޭކަލަކު ލިބިވަޑައިގެންނެވިއެވެ. އެއީ މުޙައްމަދު ބުން ޞައިފިއްޔެވެ. އެކަލޭގެފާނަކީވެސް ޞަޙާބީއެކެވެ.\n* ނަބިއްޔާ صلى الله عليه وسلم އާ ކައިވެނި ބައްލަވައިގެންނެވުން\nމުޙައްމަދު صلى الله عليه وسلم ގެ ޒުވާން ދުވަސްވަރުވެސް އެކަލޭގެފާނަކީ ތެދުވެރިކަމާއި އަމާނާތްތެރިކަމަށް މައްކާގައި ފާހަގަކޮށްލެވޭ ބޭކަލެކެވެ. ޚަދީޖަތުގެފާނަށް އެކަލޭގެފާނުގެ ޚަބަރު ލިބިވަޑައިގަތުމުން އެކަލޭގެފާނާ ކައިވެނި ބައްލަވައިގެންނެވުމުގެ ޝައުޤު ފާޅުކުރެއްވިއެވެ.\nޚަދީޖަތުގެފާނު ނަބިއްޔާ صلى الله عليه وسلم އާ ކައިވެނި ބައްލަވައިގެންނެވީ އެކަލޭގެފާނު ނަބީކަމައިގެން ފޮނުއްވުމުގެ ފަނަރަ އަހަރު ކުރިންނެވެ. އޭރު އެކަލޭގެފާނުގެ ޢުމުރުފުޅަކީ ފަންސަވީސް އަހަރެވެ.\nއިބްރާހީމް ފިޔަވާ އެކަލޭގެފާނުގެ އެންމެހާ ދަރިދަރިކަލުންނާއި ދަރިދަރިކަނބަލުން ލިބިވަޑައިގަތީ އެކަމަނާގެ ފަރާތްޕުޅުންނެވެ. އެއީ ދެ ފިރިހެން ބޭކަލުންނާއި ހަތަރު އަންހެން ބޭކަނބަލުންނެވެ. އެއީ އަލްޤާސިމާއި، ޒައިނަބާއި، ރުޤައްޔާއާއި، އުންމުކުލްޘޫމާއި ފާޠިމާ އަދި ޢަބްދުﷲއެވެ. ޢަބްދުﷲ ފިޔަވާ އެހެން ބޭފުޅުން ލިބިވަޑައިގެންނެވީ ނަބިއްޔާ صلى الله عليه وسلم ނަބީކަމައިގެން ފޮނުއްވުމުގެ ކުރިންނެވެ. ޢަބްދުﷲ ލިބިވަޑައިގަތީ ނަބީކަމާއިގެން ފޮނުއްވުނު ފަހުންނެވެ. އެހެންކަމުން މިދަރިކަލުންނަށް އައްޠާހިރާއި އައްޠައްޔިބުގެ ލަޤަބު ދެވިފައިވެއެވެ. ޚަދީޖަތުގެފާނު ދުނިޔޭގައި ހުންނަވަނިކޮށް އެކަމަނާގެ ދެ ފިރިހެން ބޭކަލުންވެސް އަވަހާރަވިއެވެ.


Miskitheh Ge Therey Gai "Party" Kohfi - Vaguthu\nމިސްކިތެއްގެ ތެރޭގައި "ޕާޓީ"ކޮށްފި\nފޭރިގަނެފައިވާ ފަލަސްތީނުގެ ހުޅަނގު އައްސޭރީގެ ޕްރޮވިންސެއް ކަމަށްވާ އަލް-ޚަލީލް (ހަބްރުން) ގައި ހުންނަ މުސްލިމުންގެ މުޤައްދަޘް މިސްކިތެއް ކަމަށްވާ، މަސްޖިދު އިބްރާހީމީ ހިމެނޭ ސަރަޙައްދުގެ ތެރޭގައި، ހައްދުފަހަނައަޅާފައިވާ ޔަހޫދީންގެ ބަޔަކު ޕާޓީކޮށްފިއެވެ.\nމިކަން ހާމަކޮށް އިބްރާހީމީ މިސްކިތުގެ ޑިރެކްޓަރ، ޝެއިޚް ހަފްދީ އަބޫ ސުނައިނާ އާއި ޙަވާލާދީ ފަލަސްތީނުގެ ނޫސްތަކުން ބުނެފައިވަނީ އިބްރާހީމީ މިސްކިތުގެ ގޯތިތެރޭގައި ކުރިއަށްގެންދިޔަ މި ހަފްލާގައި އިސްރާއީލުގެ ޢާންމު ރައްޔިތުންނާއި އެބައިމީހުންގެ ބައެއް ވެރިންވެސް ބައިވެރިވެ، ދެޖިންސުގެ މީހުން މަސްހުނިވެ ނެށުންތައްވެއް ކުރިއަށް ދިޔަ ކަމަށެވެ.\nބުރާސްފަތު ދުވަހުގެ ރޭ ބޭއްވި މި ހަފްލާގައި އިސްރާއިލްގެ ހައްދުފަހަނައަޅާފައިވާ އިންޓާނަލް ސެކިއުރިޓީ މިނިސްޓަރުވެސް ބައިވެރިވެފައިވާއިރު، ރޭގެ ގިނަ ވަގުތުތަކެއް ވަންދެން އެތަނުގައި ޔަހޫދީން ޕާޓީކުރަމުންދިޔަ ކަމަށް ނޫސްތަކުން ބުނެފައި ވެއެވެ. މި މަންޒަރު ފެންނަ ބައެއް ފޮޓޯތަކާއި ވީޑިއޯތައްވެސް ވަނީ ޢާންމުވެފައެވެ. މިކަމުގެ ސަބަބުން އިސްރާއީލާއި މެދު މުސްލިމް އުންމަތްތަކުން ދަނީ ވަރަށް ބޮޑަށް ނުރުހުން ފާޅުކުރަމުންނެވެ.\nރޭ އިސްރާއީލުން އިބްރާހީމީ މިސްކިތްކައިރީ މި ޢަމަލު ހިންގާފައިވާއިރު މީގެ ކުރިންވެސް މުސްލިމުންނަށް ދުއްތުރާކޮށް ޖެއްސުންކުރުމުގެ ގޮތުން ޔަހޫދީން މިފަދަ ގޮތްކުޑަ ޙަރަކާތްތައް ހިންގާފައި ވެއެވެ. އިބްރާހީމީ މިސްކިތް ހުންނަ ސަރަޙައްދަކީ ގިނަ ޢަދަދެއްގެ އިސްރާއިލް ރައްޔިތުން މިހާރު ވަޒަންވެރި ވަމުންދާ ސަަރަޙައްދެކެވެ. މުސްލިމުންނަށް ދުއްތުރާ ކުރުމުގެ ގޮތުން މީގެ ކުރިން އެ މިސްތުގައި ނަމާދުކުރުމާއި ބަންގި ގޮވުމަށްވެސް ޔަހޫދީން ވަނީ ހުރަސްއަޅާފައެވެ.\nތަކުރާރުކޮށް މިފަދަ ދަށު ދަރަޖައިގެ ޢަމަލުތައް ހިންގައި، ފަލަސްތީނުގެ ރައްޔިތުންނާއި މެދު އަނިޔާވެރިވެ އެތައް ބަޔަކު ޤަތުލުކުރުމުގެ ސިލްސިލާ އިސްރާއީލުން ކުރިއަށްގެންދާއިރު، މިކަންކަން ހުއްޓުވުމަށް ބައިނަލްއަޤުވާމީ ބޮޑެތި ޖަމިއްޔާތަކާއި ދުނިޔޭގެ ބޮޑެތި ބާރުތަކުގެ އިތުރުން މުސްލިމުންގެ ނަމުގައި ޙަރަކާތްތެރިވާ ނިރުބަވެރި ޖަމާޢަތްތައް ވަނީ ނުކުޅެދިފައެވެ.\nޖޫން 22, 2018 17:54\nބަލާނަން މަހްޝަރު މައިދާނުގަ ވައްތަރު ޖެއްސޭތޯ؟\nޖޫން 22, 2018 19:43\nޖޫން 23, 2018 10:57\nޖޫން 24, 2018 04:50\nޥަރަށް އަވަހަށް މުސްލިމުނަށް ކުރި ލިބޭނެ.... ކާފަރުން މުސްލިމުނަށް ފިލަންވެސް ދުވާނެ... ޔާ ﷲ މުސްލިމް އުތްމަތް ސަލާމަތް ކޮށްދެއް ވާންދޭން


މި އިޢުލާންވަނީ 30 ޑިސެންބަރު 2019 1445 ގައި ބާތިލް ކުރެވިފައެވެ.\nދ. އަތޮޅު މަދަރުސާ / ދ. މީދޫ\n1. ޙަވާލުކުރެވިފައިވާ މާއްދާ ނުވަތަ މާއްދާތައް މުޤައްރަރުގައިވާ މިންވަރަށް ދަރިވަރުންނަށް އުގަންނައިދިނުން.\n3. ދަރިވަރުންނަށް ޙާސިލްވަމުންދާ މިންވަރު ޗެކްކުރުމާއި، ރިކޯޑްކުރުމާއި، އެމައޫލޫމާތުތައް ޙިއްސާކުރަންޖެހޭ ފަރާތްތަކާއި ޙިއްސާކުރުން.\n4. ކިޔަވައިދިނުމާއި ގުޅޭގޮތުން ސްޕަވައިޒަރާއި ޙަވާލުކުރަންޖެހޭ އެންމެހައިތަކެތި (ސްކީމްއޮފް ވަރކް، ލެސަންޕްލޭން، މާރކްސްޝީޓްފަދަ) ހަމަޖެހިފައިވާ އުސޫލާއި އެއްގޮތަށް ޙަވާލުކުރުން.\n5. އިސްލާމް ދީނާއި ދިވެހިރާއްޖޭގެ ގާނޫނާއި ގަވާޢިދުތަކާއި ސްކޫލު ކުދިންގެ ގަވާޢިދުތަކާއި ސްކޫލުގެ ގަވާޢިދުތަކަށް ދަރިވަރުން އަހުލުވެރިކުރުމާއި ރީތި އާދަތައް ދަރިވަރުންގެ ކިބައިގައި ހަރުލެއްވުމަށް މަސައްކަތްކުރުން.\n6. ޙަވާލުކުރެވޭ ޓައިމްޓޭބަލްގައިވާ ގަޑިތަކަށާއި ރިލީފްގަޑިތަކަށް ގަޑިއަށް ހާޒިރުވެ ދަރިވަރުންނަށް ފައިދާހުރިގޮތަކަށް ފިލާވަޅު ކުރިއަށް ގެންދިއުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 22 ޑިސެމްބަރ 2019 ވާ އާދިއްތަ ދުވަހުގެ 13:00 ގެ ކުރިން، ދ. އަތޮޅު މަދަރުސާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 01 ޖަނަވަރީ 2020 އާއި 08 ޖަނަވަރީ 2020 އާ ދެމެދު، ދ.އަތޮޅު މަދަރުސާ ގައެވެ.\nމި އިޢުލާނުގެ ދަށުން މަތީގައިވާ ޝަރުތު ހަމަވާ ފަރާތެއް ދާއިމީ މަޤާމަށް ނުލިބިއްޖެނަމަ، ތިރީގައިވާ ޝަރުތު ހަމަވާ ފަރާތެއް ރިލީފް މަޤާމަކަށް 12 ޖަނަވަރީ 2020 އިން 19 ނޮވެމްބަރ 2020 ނެގުމަށް ހަމަޖެހިފައިވެއެވެ.\nމުއްދަތު: 12 ޖަނަވަރީ 2020 އިން ނޮވެމްބަރ 2020 އަށް\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7952975 އަށެވެ. އީ-މެއިލް ކުރާނީ [email protected] އަށެވެ.\nސުންގަޑި: 22 ޑިސެންބަރު 2019 1300


ރިޔާސީ އިންތިޚާބު 2018 (5) : ޢަދާލަތު ޕާޓީއާއި ޢަލްމާނިއްޔަތުގެ ކުރިމަތިލުން! – Shafeeu Abdullah\nރިޔާސީ އިންތިޚާބު 2018 (5) : ޢަދާލަތު ޕާޓީއާއި ޢަލްމާނިއްޔަތުގެ ކުރިމަތިލުން!\nAugust 5, 2018 ޝަފީޢު ޢަބްދުﷲ\nއަލްޙަމްދު لله ، ވައްޞަލާތު ވައްސަލާމު ޢަލާ ޚާތަމިލް އަންބިޔާއި ވަލްމުރްސަލީން، ނަބިއްޔިނާ މުޙައްމަދިން ވަޢަލާ އާލިހީ ވަޞަޙްބިހީ ވަސަލައްމަލަ ތަސްލީމަން ކަޘީރާ، وبعد؛\nމާތް ﷲ ގެ މަދަދާއި ތައުފީޤަށް އެދޭޙާލު ފަށައިގަންނަމެވެ. އާދެ، ކުރީ ޢަދަދު ނިންމާލާފައިވަނީ ، درء المفاسد مقدم على جلب المصالح ، މިޤާޢިދާގެ ވާހަކަ ޒިކުރުކުރަމުންނެވެ. މިޤާޢިދާގައި މިވަނީ، ލިބިދާނެ ގެއްލުމެއް/ފަސާދައެއް/ނުބައެއް/ ދުރުކުރުން، ލިބިދާނެ ފައިދާއެއް/މަޞްލަޙަތެއް/ހެވެއް ހޯދުމުގެ މައްޗަށް އިސްވެގެންވެއެވެ. މިއީ މިދެކަންތައް ތަޢާރަޟުވާ ދަނޑިވަޅެއްގައި ކަންތައްކުރަން ދީނުގައި ކަނޑައަޅުއްވާފައިވާ އުޞޫލެވެ. މިއީ ޢިލްމުވެރިން އަމިއްލައިން އުފައްދަވާފައިވާ އުޞޫލެއްނޫނެވެ. މިއީ ޤުރުއާނާއި ސުންނަތުގެ އަލީގައި ޢިލްމުވެރިން އިސްތިންބާތު ކުރައްވާފައިވާ އުޞޫލީ ޤާޢިދާއެކެވެ. އަދި ދުނިޔެވީ ހަމަތަކުން، އިންސާނީ ބުއްދީގެ ތަރަހައިންވެސް، އަދި އިންސާނީ ޢަމަލީ މައިދާނުގައިވެސް ޢަމަލުކުރެވެމުންދާ އުޞޫލެކެވެ. އެހެން ޢިބާރާތަކުން ދަންނަވާނަމަ، ހުރިހާ މިއްލަތެއްގެ ބުއްދީގެ އަހުލުވެރިން އިޖުމާޢުވެ އިއްތިފާޤުވެފައިވާ އުޞޫލެކެވެ. އިންސާނާ އެފިޠުރަތެއްގެ މައްޗަށް ލެއްވިފައިވާ ފިޠުރީ އުޞޫލެކެވެ.\nއެނބުރި ކުރިން ދައްކަމުން އައި ވާހަކައަށް ރުޖޫޢަވަމާތޯއެވެ. އެއީ ޢިލްމުވެރިންގެ ވާހަކައެވެ. އަބަދުވެސް ޢިލްމުވެރިންނަށް މިއޮންނަނީ ދެނުބައިން، ކުޑަ ނުބައި އިޚްތިޔާރުކުރަން ޖެހިފައެވެ. ދެރަނގަޅުން، އެންމެ ހެޔޮގޮތް އިޚްތިޔާރުކުރަން ފުރުޞަތު ލިބިފައެއްނެތެވެ.\nކޮންމެއަކަސް، ކުރީފަހަރުތަކާ ޚިލާފަށް، މިފަހަރު ޢިލްމުވެރިން ޚިލާފުވެސް މިކަމުގައި ބޮޑެވެ. ކުރީފަހަރުތަކުގައި ދެން ގާތްގަނޑަކަށް އެއްގަލަކަށް އެރޭވަރުވެޔޭ ދެންނެވިޔަސް ދޮގަކަށް ނުވާނެއެވެ. 2013 ގައިވެސް ގިނަ ޢިލްމުވެރިން ތިއްބެވީ ވަކިކޮޅެއްގައެވެ. އެބޭފުޅުން ދެކިލައްވާ ކުޑަ ނުބައި ކޮޅުގައެވެ. އެއީ ދެވަނަ ބުރުގައި ޔާމީން ޢަބްދުލްޤައްޔޫމު ކޮޅެވެ. އެފަހަރު، ޢަދާލަތާއި ސިޔާސީ މައިދާނުގައި ނޫޅުއްވާ ޢިލްމުވެރިންވެސް އިޚްތިޔާރުކުރެއްވީ ޔާމީނެވެ. ފާހަނގަކުރެވޭ ކަމަކީ ދެވަނަ ބުރުގައި ރައީސް މުޙައްމަދު ނަޝީދާއި ރައީސް ޔާމިނާ ދެބޭފުޅުންގެ ތެރެއިން ބޭފުޅަކު، އިޚްތިޔާރު ކުރަން މަޖްބޫރުވުމާއެކު، ޔާމީން އިޚްތިޔާރު ކުރެއްވީ، މާ ރަނގަޅު ބޭފުޅަކަށްވެގެނެއް ނޫނެވެ. އެއީ ހަމަ އެމްޑީޕީއާއި ރައީސް މުޙައްމަދު ނަޝީދުގެ ފިކުރާ ދެކޮޅަށް ނަގަން މަޖްބޫރުވި ކޮޅެކެވެ.\nޢަދާލަތުގެ ޢިލްމުވެރިންނާއި ސިޔާސީ މައިދާނުގައި ނޫޅުއްވާ ޢިލްމުވެރިން 2013ގައި ދައްކަވާފައިވާ ވާހަކަފުޅުތަކަށް ބެއްލެވުމުން އެއީ ކީއްވެގެންކަންވެސް ވަރަށް ރަނގަޅަށް ސާފުވާނެއެވެ. ވީޑިއޯ ކްލިޕްތަކާއި، ޖަލްސާތަކާއި، ދެއްވި ދަރުސްތައް އެހުރީ ފެންނާށެވެ. އޭރުވެސް ރައީސް ޔާމިނަކީ އެކިއެކި ކަންކަމުގައި ތުހުމަތު އެޅުވިފައިވާ ބޭފުޅެކެވެ. މިހާރު އައު ތުހުމަތެއް އަޅުވާފައެއް ނުވެއެވެ. ރައީސް ޔާމިނަކީ އޭރުވެސް މިހާރުވެސް ދިވެހިރާއްޖޭގެ ސިޔާސީ މައިދާނަށް އައު މޫނެއް ނޫނެވެ. އެބޭފުޅާއަކީ ރައީސް މައުމޫނުގެ ދިގު ދައުރުން ފެށިގެން މިއަދާ ހަމައަށްވެސް ސިޔާސީ މައިދާނުގައި އެންމެ ފަރިތަ އެއް މޫނެވެ. އަބަދުވެސް އެންމެ ވަރުގަދަ އެއްކުޅުންތެރިޔާއެވެ. މިކަން ނުދަންނަ ސިޔާސީއެއް/ޢިލްމުވެރިއެއް މިޤައުމުގަައި ނުހުންނާނެއެވެ.\n2013ގައި މަޖްބޫރުން އޭނައަކީ ކުޑަނުބައި ކަމަށް ބަލާފައި އިޚްތިޔާރުކުރީ އެބޭފުޅާއަކީ ކާކުކަން ނުހަނު ރަނގަޅަށް ދިވެހިން ދަނެތިބެއެވެ. ދިވެހި ޢާންމު ރައްޔިތުންނޭ ބުނުމުގެ ބަދަލުގައި ޢިލްމުވެރިންނާއި ސިޔާސީންނޭވެސް ބުނެވިދާނެއެވެ. ކިތަންމެ، ގިނަ ތުހުމަތުތަކެއް އެޅުވިފައިވީ ނަމަވެސް، ލާދީނީ ބޭފުޅެއްނޫންކަން އެނގޭތީއެވެ. ދީނާ ދެކޮޅު ފިކުރު ގެންގުޅުއްވާ ބޭފުޅެއްނޫންކަން އެނގޭތީއެވެ. މިތަނުން އިސްލާމްދީން ފޮހެލަން އުޅުއްވާ ބޭފުޅެއް ނޫންކަން އެނގޭތީއެވެ. ނަމަވެސް އެއާ ޚިލާފަށް، ރައީސް ނަޝީދާއި އޭނަގެ ޕާޓީގެ މަތިފަޑީގެ ގިނަ ބޭފުޅުންނަކީ ލާދީނީ ޢަލްމާނީ، އިސްލާމްދީނާ ދެކޮޅު ފިކުރުގެ ބޭފުޅުންކަން އެނގި، އަދި 2008 ގެ ވެރިކަމުގައި އެކަން ޘާބިތުވެސްކޮށްދީފައިވާތީއެވެ. ޢަދާލަތުޕާޓީގެ އިސްބޭފުޅުންގެ އޭރުގެ ވާހަކަތައް އަޑުއެއްސެވި މީހަކަށް މިކަން އޮޅިފައެެއް ނޯންނާނެއެވެ. އަންނިއާ ބެހޭގޮތުން ލިޔެވުނު ފޮތް ކިޔާފައިވާ މީހަކަށް މިކަން އޮޅިފައެއް ނޯންނާނެއެވެ. މިއަދު މަންޒަރު ބަދަލުވެއްޖެކަމަށް ބަޔަކު ދައުވާކުރިޔަސް، މަންޒަރު ބަދަލެއް ނުވެއެވެ. އެމްޑީޕީގެ ފަލްސަފާ ބަދަލުވިކަމަކަށް އެޕާޓީން އިއުލާންކޮށްފައެއް ނުވެއެވެ. ޢަދާލަތުން، އެމްޑީޕީ ސަރުކާރުން ހިނގިކަމަށް ބުނި އެއްވެސް ކަމަކަށް މާފަށްވެސް އެދިފައެެއް ނުވެއެވެ. ތިމަންމެންނަށް ކުށެއް ކުރެވިފައިވީ ކަމަށްވެސް ޤަބޫލުކޮށްފައިނުވެއެވެ.\nޢަދާލަތު ޕާޓީ ވުޖޫދުވީވެސް މިދެންނެވި، ލާދީނިއްޔަތާ ދެކޮޅަށެވެ. ދިވެހިރާއްޖެއަށް އައިސްދާނެ ލާދީނީ ޢަލްމާނީ ލޮޅުންތަކައި ގޮންޖެހުމަކާ ކުރިމަތިލުމުގެ ގޮތުންނެވެ. ޕާޓީ އުފެދިގެން އައީ އޭރު ވެރިކަމުގައި ހުންނެވި ރައީސް މައުމޫނާ ދެކޮޅަކަށް ނޫނެވެ. އެމްޑީޕީއާއި އެމްޑީޕީގެ ކޯފައުންޑަރސްގެ ތެރޭގައި ހިމެނޭ ރައީސް ނަޝީދުމެންފަދަ ބޭފުޅުންނާ ދެކޮޅަށެވެ. މިއީ ތުންތުންމަތިން ދައްކާވާހަކައެއް ނޫނެވެ. ޢަދާލަތު ޕާޓީ ވުޖޫދަށް އައުމުގެ ކުރިން ބޭއްވުނު ޢިލްމުވެރިންނާއި ދީނީ ފިކުރުގެ މަދުބަޔަކުގެ މެދުގައި ބޭއްވުނު މަޝްވަރާތަކުގައި ބައިވެރިވެ އެމަޝްވަރާތައް އަޑުއަހަން ހުރި މީހެއްގެ ހައިސިއްޔަތުން އަޅުގަނޑު ކަންފަތުން އަޑުއަހާފައިވާ ވާހަކަތަކެކެވެ. ޢަދާލަތު ޕާޓީ ވުޖޫދު ވެގެން އައި މަޤްޞަދު އަޅުގަނޑުވާނީ މީގެ6އަހަރު ކުރިން ލިޔުނު ލިޔުމެއްގައި އަލިއަޅުވާފައެވެ. އެލިޔުން މިހާރުވެސް ދިއިސްލާމް ވެބްސައިޓުން ފެންނަން ހުންނާނެއެވެ. އެ ލިޔުމުގެ ސުރުހީ އަކީ ” ދީނާއި ޤައުމުގެ ޙައްޤުގައި ޢަދާލަތާ ގުޅެމާތޯ!” އެވެ. އެހެންކަމުން އޭގައި އަޅުގަނޑު ލިޔުނު ބައެއް ވާހަކަތައް މިތަނުގައި ނަކަލުކޮށްލާނަމެވެ.\n” ދިވެހި ރާއްޖެއަކީ މިހާރު ދުނިޔޭގައި އޮތް ހަމައެކަނި ސައްތައިން ސައްތަ ސުންނީ މުސްލިމް ޤައުމެވެ. މިއީ ޤައުމެއްގެ ބަޔަކަށް ލިބޭނެ އެންމެ ބޮޑު އިލާހީ ނިޢުމަތް ކަމާމެދު ޝައްކެއްނެތެވެ. އިލާހީ ސުންނަތުގައިވާ ފަދައިން ޤައުމެއްގެ ބަޔަކަށް މާތް ﷲ ދެއްވާފައިވާ ނިޢުމަތެއް އެބައިމީހުން އަމިއްލައިން ބަދަލުކޮށްފުމަށް ދާނދެން މާތް ﷲ އެ ނިޢުމަތް ބަދަލުނުކުރައްވާނެއެވެ.”\n” އިލާހީ މިފަދަ ބޮޑު ނިޢުމަތެއްގެ މަތީގައި އަޅުގަނޑުމެން ހޭދަކުރަމުންދާތާ 800 އަހަރަށްވުރެ ގިނަ ދުވަސްވެއްޖެއެވެ. ނަމަވެސް، އެ ދުވަސްތައް ތާރީޚުގެ ޞަފުޙާތަކުގެ ތެރެއަށް ވަދެ، އަޅުގަނޑުމެންގެ ލޭ ހިނގާ ދަރިންތަކެއް ވަނީ މިއަދު އެ ނިޢުމަތަށް ފުރަގަސްދީ އެނިޢުމަތް ބަދަލުކޮށްލުމަށް އަތުކުރި އޮޅާފައެވެ. ޒަމާނީ ޑިމޮކްރަސީގެ ނަމުގައި އިސްލާހީ ހަރާކާތް ފެށުނު ހިސާބަކީ ރަނގަޅު ހިސާބެކޭވެސް ދެންނެވިދާނެއެވެ. އިސްލާހަށް މުޅި ޤައުމު ބޭނުންވެފައިވާ ދުވަސްވަރަކަށް އެދުވަސްވަރު ވާތީވެސް މެއެވެ. އެހެންކަމުން، އިސްލާހީ ޙަރަކާތުގައި މުޅި ދިވެހި ޤައުމު ބައިވެރިވީ މަތިވެރި ނިޔަތެއްގައެވެ. ޒަމާނުއްސުރެ ދެކެމުން އައި ޚުދުމުޚުތާރު ވެރިކަމެއްގެ ނިމުން ގެނެސް، ހަމަހަމަ ކަމާއި އިންސާފު ޤާއިމުވާނެ ދުވަހެއްގެ އުއްމީދުގައެވެ.\nނަމަވެސް އިސްލާހީ ހަރަކާތުގެ ނިވާފަތްގަނޑުގައި އައިސްދާނެ ލާދީނިއްޔަތަކާމެދު ފިކުރުކުރައްވަން ތިބެއްވީ ޝަރުޢީ ޢިލްމު އުނގެނި ވަޑައިގެން ތިއްބެވި ޢިލްމުވެރިންނެވެ. ލިބަރަލް ޑިމޮކްރަސީއަކީ ކޮބައިކަމާއި ޕާޓީ ނިޒާމުގެ އަނެއް ފަރާތަކީ ކޮބައިކަން އެބޭކަލުންނަށް ރަނގަޅަށް އެނގިލައްވައެވެ. ޢަލްމާނިއްޔަތުގެ އަހުލުވެރިންނަށް ޑިމޮކްރަސީއަކީ ކަނޑިއެކެވެ. އެކަނޑިން ދީން ކޮށައި ކުދިކުދިކޮށްލުމަކީ ޢަލްމާނީންނަށް ވަރަށް ފަސޭހަ ކަމެކެވެ. ޢަލްމާނިއްޔަތަކީ ލާދީނިއްޔަތޭވެސް ބުނެވިދާނެއެވެ. އިންސާނީ ޙަޔާތުން ދީން ވަކިކުރުމެވެ. ދަޢުލަތުން ދީން ވަކިކުރުމެވެ.\nއިސްލާހީ ގޮވެއްޔަށް ގަދަކަން ލިބި ޕާޓީ ނިޒާމު ރާއްޖޭގައި ތަޢާރަފްވުމާއެކު، ކުރިން ދެންނެވި ޢިލްމުވެރި ބޭފުޅުންނާއި ދީނަށް ލޯބިކުރާ ހަރު ބޭފުޅުންތަކެއް ހިމެނޭގޮތަށް ބައްދަލުވުން ބޭއްވި އިސްލާމްދީނަށް އައިސްދާނެ ގޮން ޖެހުމަކަށް ކުރިމަތިލާނެ ގޮތަކާމެދު މަޝްވަރާ ކުރެވެން ފެށުނެވެ. އެ މަޝްވަރާތަކުން ނެރެވުނު ނަތީޖާއަކީ ހަމަ އެންމެ ނަތީޖާއެކެވެ. ދެއަތް އުރާލައިގެން ވާނެ އެއްޗެއް ވާން ބަލަން ތިބުމުގެ ބަދަލުގައި، އިސްލާމްދީނަށް އައިސްދާނެ ކޮންމެ ގޮންޖެހުމަކަށް ކުރިމަތިލާނެ ދީނީ ޕާޓީއެއް ވުޖޫދަށް ގެނައުމެވެ. މަޤްސަދަކީ އެންމެ މަޤްސަދެކެވެ. މި ދިވެހިރާއްޖޭގައިވާ ތައުހީދުގެ ދީން ނައްތާލައި ގިނަ ދީންތަކަކަށް މި ދިވެހި ފަސްގަނޑުގައި ޖާގަ ހޯދައިދޭން އައިސްދާނެ ހުރިހާ ފިކުރަކާ ކުރިމަތިލުމެވެ. “\n” ޢަދާލަތު ޕާޓީގެ ވުޖޫދަކީ މިއީއެވެ. ދިވެހި ޢިލްމުވެރިން ލަފާކުރެއްވި ގޮތަށް ޑިމޮކްރަސީއަށް މާގިނަ ދުވަހެއް ނުވަނީސް، ޢަލްމާނިއްޔަތުގެ ބޯތައް ވަނީ ދީނާއި ސިޔާސަތު މުޅިން ވަކިކޮށްލުމަށް ބުރަ މަސައްކަތްތަކެއް ކޮށްފައެވެ. ރާއްޖޭގެ ތަޢުލީމީ މަންހަޖުން އިސްލާމްދީން އިތުރަށް ބަލިކަށި ކުރުމުގެ ނިޔަތުގައި ރެއާއި ދުވާލު އެބައިމީހުން ވަނީ މަސައްކަތް ކޮށްފައެވެ. ދީނުގެ މުހިއްމު އެއް އަސާސުކަމުގައިވާ ޢަރަބި ތަޢުލީމު އުނގަންނައިދޭ ހަމައެކަނި ޢަރަބިއްޔާއާއި މައުހަދަށް ނުކުޅަދާނަ ވާވަރުގެ ދަތިތަކާއި ފިއްތުންތައް ކުރިމަތިކުރިއެވެ. އިސްލާމީ ޙުދޫދުތަކަކީ ހަރުކަށި ބޯދާ ކަޓު ޙުކުމްތަކެއް ކަމަށް ފާޅުގައި ބުނެ އިސްލާމީ ޝަރީޢަތަށް ކުޑައިމީސް ބަސްބުނެ އުޅުނެވެ. މިހެން ގޮސް ދީނީ ވަޙުދަތާއި، އަޚްލާޤިއްޔާތު މުޅިން ނައްތާލާފަދަ އެތަކެއް ކަމެއް ކޮށްފައިވާ ކަމީ އިއްޔެ އަޅުގަނޑުމެންނަށް ފެނިފައިވާ ޙަޤީޤަތެކެވެ.”\nމިއީ އޭރު އަޅުގަނޑު ލިޔެފައިވާ ލިޔުމުގެ ބައެއް ތަންތަންކޮޅެވެ. ދިހަހާސް މެމްބަރުން ހަމަކުރަން ޢަދާލަތަށް މަޖްބޫރުވި އިރު، އެކަމަށް ބާރު އަޅައި، ޢަދާލަތުފަދަ ދީނީ ފިކުރެއް ރާއްޖޭގަައި އޮތުމުގެ މުހިއްމުކަމާއި، އެފިކުރުގެ ވުޖޫދުވީ ސަބަބާއި، އެފަދަ ޙަރަކާތެއް ދިރުވުމަކީ ރައްޔިތުންގެ މައްޗަށްވާ ޒިންމާއެއްގެ ގޮތުގައި ސިފަކޮށް އަޅުގަނޑު ލިޔެފައިވާ ލިޔުމެކެވެ.\nދިވެހިރާއްޖޭގެ ސިޔަސީ މައިދާނަށް ނަޒަރު ހިންގާލި މީހަކަށް އަދިވެސް މިދެންނެވި ކަންކަމާއި ޚުޠޫރަތްތެރިކަން ފިލައި ނުދާކަން ކަށަވަރުވާނެއެވެ. ނަމަވެސް އިތުރު ވާހަކަތައް ދެން އަންނަ ޢަދަދެއްގައި ލިޔުމުގެ ނިޔަތުގައި މިޢަދަދު ނިންމާލަމެވެ.\n(ނޯޓު: މިލިޔުން އަޅުގަނޑުގެ ބްލޮގުގައި ޝާއިޢުކުރެވިފައިވަނީ4ސެޕްޓެމްބަރ 2018 ގައެވެ.)


Covid Jehigen Indonesia In Hafthaaku 100 Kudhin Maruvey - Vaguthu\nކޮވިޑް ފެތުރިފައިވާ ގައުމުތަކުގެ ތެރެއިން 14 ވަނަ އަށް އެންމެ ގިނަ މީހުން ފައްސިވެފައިވާ އިންޑޮނޭޝިއާއިން ހަފްތާއަކު 100 ކުދިން ބަލި ޖެހިގެން މަރުވާ ކަމަށް އެގައުމުން ބުނެފިއެވެ.\nއިންޑޮނޭޝިއާގެ ޕީޑިއެޓްރިކް ސޮސައިޓީން ބުނީ، ޖުލައި މަހުގެ ކޮންމެ ހަފްތާއަކު 100 ކުދިން މި ބަލީގެ ސަބަބުން މަރުވާ ކަމަށާއި ބަލި ޖެހިފައިވާ މީހުންގެ ތެރެއިން 12.5 އިންސައްތަ އަކީ ކުޑަކުދިން ކަމަށެވެ. އޭގެ ތެރޭގައި ގިނައީ ފަސް އަހަރުން ދަށުގެ ކުދިން ކަމަށް އެސޮސައިޓީން ވަނީ ބުނެފައެވެ.\nއެސޮސައިޓީން ބުނީ، ކުޑަކުދިންނަށް ބަލި ޖެހޭ އިންސައްތަ އިތުރުވެފައިވަނީ ޖުލައި މަހު ކުރީ ކޮޅު ކަމަށާއި ކުދިންނަށް ބަލި ޖެހެނީ މިހާރު ފެތުރެމުން އަންނަ ޑެލްޓާ ވޭރިއެންޓްގެ ސަބަބުން ކަމަށެވެ.\nއެގައުމުން ހަދާފައިވާ ދިރާސާއަކުން ދައްކާ ގޮތުގައި ޖުލައި މަހުގެ އެންމެ ފުރަތަމަ ހަފްތާގެ ތެރޭގައި ގާތްގަނޑަކަށް 3000-4000 ކުދިން ފައްސިވިއެވެ. އެހެން ނަމަވެސް ދެވަނަ ހަފްތާގެ ތެރޭގައި 5000-7000 ދެމެދުގެ ކުދިން ފައްސިވެ، މިހާރު ހަފްތާއެއްގެ މައްޗަށް 17،000 ކުދިން އަންނަނީ ފައްސިވަމުންނެވެ.\nޑެލްޓާ ވޭރިއެންޓްގެ ނުރައްކާ އެގައުމަށް ބޮޑުވެފައިވާކަން ހާމަ ކުރަމުން އެގައުމުގެ ޔުނިވާސިޓީގެ އެޕިޑެމިއޮލޮޖިސްޓް ޓްރީ ޔޫނިސް މިކޯ ބުނެފައިވަނީ ވަކި އުމުރެއް ނެތި ވައިރަސްގެ ޑެލްޓާ ވޭރިއަންޓް ފެތުރޭ ކަމަށެވެ. "ކުޑަކުދިންގެ ހާލަތު ބޮޑަށް ދަށްވަނީ އެކުދިންނަށް އެދެވޭ ފަރުވާ އެއް ނުލިބޭތީ" އޭނާ ބުންޏެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި މިހަފްތާގެ ތެރޭގައި ވޭދަނަތައް އިތުރުވުމުގެ ސަބަބުން އެގައުމުގެ ގިނަ ހޮސްޕިޓަލްތައް ވަނީ ފުރިފައެވެ. އެހެން ކަމުން މިހާރު ހޮސްޕިޓަލްތަކުގައި ފަރުވާ ދެމުން އަންނަނީ ބަލި ޖެހިގެން ހާލު ދެރަވާ ފަރާތްތަކަށެވެ.\nއެގައުމުގެ ގްރިފިތް ޔުނިވާސިޓީގެ އެޕިޑެމިއޮލޮޖިސްޓެއް ކަމަށްވާ ޑިކީ ބުޑިމަން ބުނެފައިވަނީ ކުޑަކުދިންނަށް ފަރުވާ ދިނުން ލަސްވެގެން ދަނީ އެގައުމުގައި ޓެސްޓް ކުރެވޭ މިންވަރު ވެސް ދަށްވުމުން ކަމަށެވެ.\nޖުލައި މަސް ފެށުނުއިރު، އެގައުމުގެ ހެލްތް މިނިސްޓަރ ބުޑީ ގުނަވަން ސަޑިކިން ވަނީ ދުވާލެއްގެ މައްޗަށް އެގައުމުގައި 400،000 މީހުން ކޮވިޑަށް ޓެސްޓް ކުރެވޭނެ ކަމަށް ވައުދުވެފައެވެ. އެހެން ނަމަވެސް ހަފްތާއެއްގެ ތެރޭގައި އެގައުމުގައި ޓެސްޓް ކުރެވެނީ 155،000 މީހުން ކަމަށް އޮކްސްފޯޑް ޔުނިވާސިޓީގެ 'ވަން ވޯލްޑް ޑޭޓާ' ތަކުން ދައްކައެވެ.\nޖުލައި މަހުގެ ފުރަތަމަ ދުވަހު އެގައުމުން 700،000 ކުޑަކުދިންނަށް ކޮވިޑް ވެކްސިން ދީފައިވާއިރު، އޭގެ ތެރޭގައި 12-17 އަހަރުގެ ކުދިން ހިމެނެއެވެ.\nއެގައުމުން ގިނަ އަދަދެއްގެ ކުޑަކުދިން ބަލީގެ ސަބަބުން މަރުވަމުން އަންނައިރު، ބައެއް އާއްމުން ވަނީ ސަރުކާރުން ބައެއް ފަރާތްތަކަށް ތަފާތު ކުރުންތައް ގެންގުޅޭ ކަމަށް ތުހުމަތުކޮށްފައެވެ.


REPORT: Bala-aafaathaaeku tharutheeb efuh mifushah!\nކޮވިޑް-19 އިގެ ބަލާއާފާތް\nބަލާއާފާތަކާއެކު ތަރުތީބު އެފުށް މިފުށަށް!\nގޭގައި ތިބެން އިލްތިމާސް ކޮށްފައިވާ ބޯޑެއްގެ ކައިރިން ބަޔަކު ސައިކަލުގައި ދަނީ -- އަވަސް ފޮޓޯ: އަހުމަދު އަޝްހާދު\nހެނދުނު ހޭލެވުމާއެކު، ތުނބުން ނެއްޓޭ ކޮފީ ތައްޓާއެކު ތެޅެމުން ފޮޅެމުން ދަނީ އޮފީހަށެވެ. ގޭގެ ތެރޭގައި އެވަގުތު އުޅޭ މީހެއްގެ ގާތުގައި "ދަނިއްޔޭ" ބުނެލެވޭ ފަހަރުވެސް މަދެވެ. އެހިސާބުން އިރުއޮއްސެންދެން މަސައްކަތުގައި އަވަދިނެތި އެވެ. ލިބޭ ވަގުތުކޮޅަށްވުރެ މީޓިންތަކުގެ އަދަދު ގިނަ އެވެ. ފޮނުވަންޖެހޭ އީމެއިލްތަކާއި ސޮއި ކުރަންޖެހޭ ސިޓީތަކުގެ ބަންޑެލި އެހާ ގިނަ އެވެ. ހުސްވަގުތުކޮޅުގައި ވެސް ދެވެނީ އޮފީސް މީހުނާއެކު ސަޔަށެވެ. ނޫނީ ކެއުމަކަށެވެ. ހަޔާތުގެ ބައިވެރިޔާ، މަންމަ ނޫނީ ބައްޕަ ގުޅާލިޔަސް ގިނަ ފަހަރު ކަނޑާލެވެނީ ބޮޑު ޗޮކެކެވެ. ދަރިފުޅާ ބައްދަލުވާނީ ސްކޫލް ދޮށަށް ބަލައި، ނޫނީ ލާން ވަގުތުކޮޅު އެކަންޏެވެ. އޮފީސް ނިމުމާއެކު ހުރިހާ ރަށްޓެހިންނަށް ގުޅަ އެވެ. ކޮފީއެއް ބޯ ނުލައި، ގައި ހިރުވާ ވަރުން، އެކަމަށް ބައިވެރިއެއް ހޯދަން ކުރާ އާދޭހެވެ. އެކަމުގައި ގަޑި ދެ ގަޑިއިރު ހޭދަކޮށްފައި ވެސް ގެއަށް މިސްރާބު ޖެހޭނީ ފިނި ބުރެއް ޖަހައިލައިފަ އެވެ. ގެއާ ހިސާބަށް ފޯރާނީ، އެންމެން ނިދައި ފައިހިލަވަޅު އޮބޭ ފަހުންނެވެ.\nމިއީ ރާއްޖޭގައި ގިނަ ބައެއްގެ ދިރިއުޅުން ތަރުތީބުވެފައި އޮންނަ ގޮތެވެ. ޖިންސީ ތަފާތުކުރުމޭ ބުންޏަސް، ހާއްސަކޮށް ދިވެހި ފިރިހެންވެރިންނެވެ. ދިރިއުޅޭ ގެޔަކީ ފެންވަރާލަން، ނޫނީ ނިދަން އަރާ ހާއްޔެވެ. އާއިލާއާއެކު ވަގުތުކޮޅެއް ހޭދަކޮށްލުން އޮންނަނީ ލިސްޓުގެ އެންމެ ފުލަށް ވައްޓާލައިފަ އެވެ. މި ތަރުތީބަށް ކިރިޔާވެސް ބަދަލެއް އަންނާނީ ހުކުރު ދުވަހެވެ.\nއުމުރުން 57 އަހަރުގެ ފާތުމަތު ނަސްރީނާއަކީ މާމަ އެކެވެ. ތިން ކުދީން ތިއްބަސް، އޭނާ މިހާރު ދިރި އުޅެނީ އެންމެ ދޮށީ ފިރިހެން ދަރިފުޅާއެކު އެވެ. އެ ފިރިހެން ދަރިފުޅުގެ ދެމަފިރިންވެސް ވަޒީފާއަދާ ކުރާތީ ނަސްރީނާ ގިނަ ވަގުތު ގޭގައި އިންނަންޖެހެނީ އެކަނިމާއެކަންޏެވެ. އެހެންކަމުން، ކޮންމެ ހަފުތާއެއްގެ އެއް ދުވަހަށް ނަސްރީނާ އަބަދުވެސް އިންތިޒާރުކުރެ އެވެ.\n"ގިނަ އިރު އެކުގައި ކާނެ މީހަކުވެސް ނުހުންނާނެ. ގިނަ ދުވަހު ދަރިންނަށް ގެއަށް އާދެވޭނީ އަޅުގަނޑު ނިދާފަހުން. އެހެންވީމާ ހުކުރު ދުވަހަށް އިންތިޒާރުކުރަން. ހުކުރުން ފައިބައިގެން، އެހެން ފުރާނައަކާއެކު ކާލަން ލިބޭ ހަމައެކަނި ދުވަސް އެއީ،" ނަސްރީނާ ކިޔައިދިނެވެ.\nމާލޭ ސަރަހައްދުގައި ހިންގާ ކެފާ އަދި ހޮޓާތަކުގައި ތިބެގެން ކެއުން މަނާކުރުމާ ގުޅިގެން، ބައެއް ތަންތަން ވަނީ ބަންދުކޮށްފައި. -- އަވަސް ފޮޓޯ: އަހުމަދު އަޝްހާދު\nއޭގެ އަނެއް ކޮޅުގައި ތިބެނީ އަލީ ފަދަ ޒުވާނުންނެވެ. ކުރާ މަސައްކަތުގެ ގޮތުން އަލީ އުޅޭ އޮފީހަށް އަބަދުވެސް ވަދެވެ އެވެ. މަންމަ އާއި ދައްތައާއެކު ދިރިއުޅޭ އަލީ ބާކީ ގަޑިތަކުގައި އުޅެނީ ރަށްޓެހިންނާއެކުގަ އެވެ. ކޮފީ މޭޒުތަކުގެ މަތީން ނޫނީ ފޯރިއާއެކު ފުޓުބޯޅަ ކުޅޭށެވެ.\n"ގޭ މީހަކު ނުވެސް ފެންނަ ދުވަސް ގިނަވާނީ. ހެނދުނު އޮފީހަށްދާއިރު ނުފެނުނިއްޔާ ދެން ނުފެންނާނެ. ދެން ކުޅެންދާން އެއްޗެހި ބަދަލުކޮށްލަން ވަދެލަން. ރޭގަނޑު ގެއަށް އަންނައިރު އެންމެން ތިބޭނީ ނިދާފައި،" އެ އަލީގެ ހަޔާތް އާއްމުކޮށް ބިނާވެފައި އޮންނަ ތާވަލެވެ.\nބަލާއާފާތަކާއެކު ހަޔާތުގެ ތަރުތީބު އަނެއް ފުށަށް\nމިހާރު މުޅި ދުނިޔެއެކޭ އެއް ފަދައިން ރާއްޖޭގައި ވެސް އޮތީ ބަލާއާފާތެއްގެ ހާލަތެވެ. ދިރިއުޅުމުގައި މިހާތަނަށް އިސްކަންދީފައިވާ ކަންތައްތަކުގެ ތަރުތީބު މިވަނީ އަނެއް ފުށަށް ޖެހިފަ އެވެ. މުއްސަންޖެއް ފަގީރެއް އިސްތިސްނާއެއް ނުވެ އެވެ. ސްކޫލްތަކާއި ސަރުކާރުގެ އޮފީސްތައް ވަނީ ބަންދުކޮށްފަ އެވެ. މާލޭ ސަރަހައްދުގެ ކުޅިވަރު ކުޅޭ ތަންތަނުގެ އިތުރުން، ކެފޭތަކާއި ރެސްޓޯރަންޓުގައި ތިބެގެން ކެއުން ވަނީ މަނާކޮށްފަ އެވެ. ހައްތަހާވެސް، ދިރިއުޅުމުގެ އަސާސް ބިނާ ކޮށްފައި، އެކަމަކާ ނުލާ ނޫޅެވޭނެ ކަމަށް ނިންމައިގެންތިބި ކަންކަން ކުއްލިއަކަށް ހުއްޓުނީ އެވެ. ވަގުތު ގިނަވިއިރު، އެ ހޭދަ ކުރަން ކޮށް އުޅުނު ކަންކަން ވަނީ ބަންދުވެފަ އެވެ. އެންމެ ކުޑަމިނުން، ފިނި ބުރެއް ޖަހައިލަންވެސް މަގުތަކަށް ނުނިކުތުމަށް ސަރުކާރުން އެދަނީ ތަކުރާރުކޮށް އިލްތިމާސް ކުރަމުންނެވެ.\nމުސީބާތެއްގެ ދަނޑިވަޅެއް ނަމަވެސް، ނަސްރީނާ ފަދަ މީހުނަށް މިހާރު ކޮންމެ ދުވަހަކީވެސް ހުކުރު ދުވަހެވެ. ދަރިފުޅާއި ދަނބިދަރިފުޅާއެކު ކޮންމެ އިރަކު އެއް ސުފުރާމަތީން ބައްދަލުވެ އެވެ. މާމަ ދަރީން ވެސް ގޭގައި ހޭދަކުރާ ވަގުތު ގިނަ އެވެ. އެންމެން އެކުގައި އުޅޭ މަންޒަރާއެކު ނަސްރީނާއަށް ލިބެނީ އާދަޔާ ހިލާފު ހިތްހަމަޖެހުމެކެވެ.\n"ވަރަށް އުފާވޭ އަސްލު. ބަދިގޭގައި އުޅޭއިރުވެސް، އެމީހުން ވާހަކަ ދައްކާ، ސަކަރާތް ޖަހާލައި ހަދާ އަޑުވެސް މިހާރު ކޮންމެ ދުވަހަކު އިވޭ. އޮފީހަށް ނުދާތީ ދަނބިދަރިފުޅު ވެސް މިހާރު އަޅުގަނޑާއެކީ ބަދިގޭގައި އުޅެވޭ. އެކަނިވެރިކަމުގެ އިހުސާސެއް ނުކުރެވޭ،" އުފަލުން ފޮޅިފައިހުރި ނަސްރީނާ ބުންޏެވެ.\nސްކޫލް ދައުރު ނިމި، ވަޒީފާއަދާ ކުރަންފެށި ފަހުން، އަލީ ވެސް މިހާ ގިނަ ވަގުތު ގޭގައި ހޭދަކުރި ދުވަހެއް ވެސް އޭނާގެ ހަނދާނުގައި ނެތެވެ. އޮފީސް ބަންދެވެ. ފުޓުބޯޅަ ކުޅަލަން ނޫނީ ކޮފީއަކަށް ދެވެވެންވެސް ނެތި އަލީ ވެސް ޒާތަކަށް ގޭގައި ބަންދުވީ އެވެ.\n"މިސްވޭ ދެން ކޮފީއަށް ވެސް ނުދެވޭތީ. ކުޅެން ނުދެވޭތީ އެންމެ ދެރައީ. ދެން ގޭގަ އިނދެގެން މަންމަވެސް ބަލާހިތްވާ ކަހަލަ ފިލުމުތައް އަޅުވައިގެން ދައްތަ އާއި ދެ މީހުން މި ތިބެނީ. ވަރަށް ދުވަސްކޮށްފަ އަސްލު މިގޮތަށް ޓައިމް ސްޕެންޑްމި ކޮށްލެވެނީ،" އަލީ ކިޔައިދިނެވެ.\nމާލޭގެ މަގުތަކުގައި މިހާރު ގިނަ ބަޔަކު އުޅެނީ މާސްކު އަޅައިގެން. -- އަވަސް ފޮޓޯ: އަހުމަދު އަޝްހާދު\nމިހާރުގެ ހާލަތާ ގުޅިގެން މަރީއަށް ވެސް ކުރެވެނީ ތަފާތު އިހުސާސްތަކެކެވެ. ކުޑަ ދެ ކުދިން ގޮވައިގެން މަރީ ގިނަ ވަގުތު އުޅެންޖެހެނީ އެކަންޏެވެ. ވަޒީފާ އަދާކުރާ ފިރިމީހާއަށް އާއިލާއަށް ވަގުތު ދޭން އުނދަގުލެވެ. އެ ގޭގައިވެސް ކޮންމެ ދުވަހަކީ މިހާރު ހުކުރެވެ.\n"ކުޑަކޮށް އުނދަގޫވެސް ވޭ. ކުރިން ދަރިންކޮޅު ސްކޫލަށް ފޮނުވާލާފައި އަމިއްލައަށް ވަގުތު ހޯދޭ. އެކަމަކު މިހާރު އެ ވަގުތެއް ނުލިބޭ. ހުރިހާ ވަގުތެއްގައި ކުދިން ފަހަތުން މި އުޅެންޖެހެނީ. ދެން ސްކޫލްތައް ބަންދުވީމާ، ގޭގައި ކިޔަވައިދީ، ސްކްރީން ޓައިމް ލިމިޓްކުރަން ވެސް މިހާރު އުނދަގޫ،" މަރީގެ ތަފާތު ތަޖުރިބާއެއް ހިއްސާކުރި އެވެ.\nއަމިއްލައަށް ވަގުތު ނުލިބުނަސް މަރީގެ މާބޮޑު ފަރުވާލެއް ނެތެވެ. އެކަން އޭނާ ސިފަ ކުރަނީ ވަރަށްވެސް ހާއްސަ ގޮތަކަށެވެ. "ކުރިންނަމަ، ހުކުރު ދުވަހަށް ހުރިހާ ކަމެއް ފައްތަން އުޅެންޖެހޭނީ. އެކަމަކު ބޭރަށް ނުދެވޭތީ، ގޭގައި ތިބެގެން ބޯޑް ގޭމްސް ކަހަލަ އެއްޗެހި ކުދިންނާއެކު ކުޅެލެވޭ ފިރިމީހާ އާއި ދެމީހުން އެއްކޮށް،" މަރީ ބުންޏެވެ.\nއޭނާ ސިފަކުރި ގޮތަށް، ހުކުރު ދުވަހު އަންހެންވެރިންނަށް އޮންނާނީ ކެއްކުމާއި ގޭތެރެ ފޮޅުމާއި އަންނައުނު ދޮވުމެވެ. ހުކުރަކީ ފިރިހެންވެރިން ނިދި ހަމަ ކުރާ ދުވަހެވެ. ކުދީން ކޮޅު އުޅޭނީ ޓީވީ ބެލުމާއި ގޭމު ކުޅުމުގަ އެވެ. އެންމެ ބޮޑުވަރަކަށްދާނީ މޫދަށް ނޫނީ ހަވީރު ޕާކަށެވެ. ސްކޫލު ބަންދުވީމާ ރަށުން ބޭރަށެވެ. ކަމަކައިގެން މަސްއޫލުނުވެ، އާއިލާއާއެކު ހަގީގީ ވަގުތުކޮޅެއް ހޭދަކޮށްލެވޭނީ މަދު ފަހަރަކު އެވެ.\nމިއީ ބަލާއާފާތެއްގެ ވަގުތެވެ. އެކަމުގައި އެއްވެސް އޮޅުމެއްނެތެވެ. އެކަމަކު ބޮޑު މުސީބާތެއްގެ ދަނޑިވަޅެއްގައި މުޅި ދުނިޔެ މި ވަނީ ހުއްޓުމަކަށް އައިސްފަ އެވެ. ކުރިން އެންމެ އިސްކަމެއްދިން ވަޒީފާ އާއި ކުޅުމާއި މެޗު ބެލުން ފަދަ ކަންކަމުން މަޖޫބޫރުން ނަމަވެސް މިންޖުވީ އެވެ. ދިރިއުޅުމުގެ ރުކުންތައް އަލުން ތަރުތީބުވީ އެވެ. މި ބަލިމަޑުކަމުގައި ހަގީގީ ރައްކާތެރިކަމެއް އޮތީ ދިރިއުޅޭ ގެއާއި އާއިލާއާއެކުކަން އެނގި ދަސްވީ އެވެ.\nމިކަމުން އަރައިގަނެވޭނެ ދުވަހެއް އިރާދަކުރެއްވިއްޔާ އަންނާނެ އެވެ. އެ ދުވަހަކުން ދިރިއުޅުން އަލުން ތަރުތީބު ކުރާއިރު، މިއަދު ގުދުރަތުން ނަގައިދިން ފިލާވަޅު ހަނދާނުގައި ބެހެއްޓުން މުހިއްމެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nކޮވިޑްގެ ހަތް ހާހުން ތިން ހާސް!\nއެޗްޕީއޭގެ އެންގުންތަކަކީ މަޖިލީހަށް އިހުތިޔާރެއްތަ؟\nއަމިއްލަ ގައުމުގައި ރެފިއުޖީންނަށް ވެފައި!\nފުލް ލޮކްޑައުނެއް ނެތި ބަންދުގެ ބޭނުމެއް ނެތް!


މަސްޖިދުލް ނޫރު އަދި އިބްތިހާލް މި2މިސްކިތް މަރާމާތު ކުރުމާއި ގުޅޭ\nމަސްޖިދުލް ނޫރު އަދި އިބްތިހާލް މި2މިސްކިތުގައި ކުރަންހުރި މަރާމާތުތައް ކޮށްދޭނެ ފަރާތެއް ހޯދުމަށް ބޭނުންވެއެވެ.\nމި މަސައްކަތްތައް ކުރުމަށް ޝައުގުވެރިވެލައްވާ ފަރާތްތަކުން 16 މާރިޗު 2020 ވާ ހޯމަ ދުވަހު މެންދުރުކުރި 10:45 އަށް މިއިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު 19 މާރިޗު 2020 ވާ ބުރާސްފަތި ދުވަހުގެ މެންދުރުކުރި 10:45 އަށް އަންދާސީ ހިސާބު ހުށަހެޅުއްވުން އެދެމެވެ. މަޢުލޫމާތު ސާފްކުރެއްވުމަށާއި އަންދާސީ ހިސާބު ހުށަހެޅުމަށް ވަޑައިގަންނަވާ ބޭފުޅެއްގެ މުއްދަތު ހަމަނުވާ އައި.ޑީ ކާޑު ގެންނެވުމަށް ހަދުމަފުޅުކޮށް އަރުވަމެވެ. އަންދާސީ ހިސާބު ހުށަހަޅަން ބަދަލުގައި ބޭފުޅަކު ފޮނުވާނަމަ ބަދަލުގާ ފޮނުވާ ބޭފުޅެއްކަން އެނގޭނެ ލިޔުމަކާއި އަދި ބަދަލުގައި ވަޑައިގަންނަވާ ބޭފުޅެއްގެ އައިޑީ ކާޑުގެ ކޮޕީ ހުށަހެޅުއްވުމަށް އެދި ދެންނެވީމެވެ.\nސުންގަޑި: 16 މާރިޗު 2020 1045


SunOnline: Emme fahun "F.R.I.E.N.D.S" emburi annany\nއެންމެ ފަހުން "ފްރެންޑްސް" އެނބުރި އަންނަނީ!\nއަހުމަދު ޖައިޝަން 15 Nov 2019, 11:15\nފްރެންޑްސް ސީރީޒްގެ ކާސްޓުން --- ފޮޓޯ : ބްލޫމްބާގް\nގިނަ ބަޔަކަށް އަދިވެސް ކަމުދާ ޓީވީ ޝޯ ކަމަށްވާ "ފްރެންޑްސް"ގެ ލީޑު ކާސްޓުންނާއެކު އެ ޝޯގެ ހާއްސަ އެޕިސޯޑަކަށް ތައްޔާރުވެއްޖެ އެވެ.\nފްރެންޑްސް ދައްކަން ފެށިތާ 25 އަހަރު ފުރުން ފާހަގަކުރުމުގެ ގޮތުން އެ ޝޯގެ ޕްރޮޑިއުސަރުން ވަނީ ކާސްޓާ ބައްދަލުކުރަން ފަށައިފަ އެވެ. އަދި ހާއްސަ "ރިޔޫނިއަން" އެޕިސޯޑެއް ނެރުމަށް ތައްޔާރުވަމުން ދާ ކަމުގެ އަޑުތަކެއް ވަނީ މިހާރު ފެތުރެން ފަށައިފަ އެވެ.\nވާހަކަ ދެކެވޭ ގޮތުގައި ޝޯގެ ލީޑް އެކްޓަރުން ކަމަށްވާ ޖެނިފާ އެނިސްޓަން އާއި ކޯޓްނީ ކޮކްސް އާއި ލީސާ ކުޑްރޯ އާއި މެޓް ލެބްލާންކް އާއި މެތިއު ޕެރީ އަދި ޑޭވިޑް ޝްވިމާ އެންމެ އެކީގައި ފެނިގެންދާނެ އެޕިސޯޑެއްގެ މަސައްކަތް ވަނީ މިހާރު ފަށައިފަ އެވެ. ނަމަވެސް އެ އެޕިސޯޑަކީ ސްކްރިޕްޓުކޮށް ތައްޔާރުކުރާ އެޕިސޯޑެއް ނޫން ކަމަށް ވާހަކަ ދެކެވެ އެވެ.\nފްރެންޑްސްގެ ކާސްޓުން އެކީގައި އެއްތަނަކުން ބައްދަލުކޮށްލާ ވާހަކައަކީ ގިނަ ފޭނުން އުފާ ވާނެ ހަބަރެކެވެ. އެ ވާހަކަތައް ދެކެވެން ފަށާފައިވަނީ ފްރެންޑްސް ޝޯ، ނެޓްފްލިކްސް ދޫކޮށް އެޗްބީއޯގެ ސްޓްރީމިން ސާވިސް ކަމަށްވާ "އެޗްބީއޯ މެކްސް" އަށް ދާން ތައްޔާރުވެފައި ވަނިކޮށެވެ.\nމައުލޫމާތު ލިބޭ ގޮތުގައި އެ އެޕިސޯޑު އުފެއްދުމުގެ މަސައްކަތް ކުރަނީ އެޗްބީއޯ މެކްސް އިންނެވެ. އެހެންކަމުން އެޗްބީއޯއަށް އެ ޝޯ ލިބޭއިރު ދައްކަން ފަށާނީ ރިޔޫނިއަން އެޕިސޯޑަކާ އެކު ކަމަށް ބެލެވެ އެވެ.


4426 akee Nahula ge masterpiece eh!\nމަރިޔަމް އައްޒަ - އެލީޝާ\nމުހައްމަދު ޖުމައްޔިލް - ސުޖާ\nއިބްރާހިމް ޖުމައިހް - ހާނިމް\nޔޫސުފް ޝަފީއު - މިފޫ\nޝީލާ ނަޖީބު - ރޫބީ\nޖިމީ - މުޖޫ\nމުހައްމަދު ފައިސަލް - ނިހާދު\nފާރޫގް - އަލިބެ\n4426ގެ މަންޒަރެއްގައި ބަތަލާ އައްޒަ އާއި އެކްޓަރު ޖުމައިހް. --ފޮޓޯ: ކްރިސްޓަލް އެންޓަޓެއިންމަންޓް\n"ފިލްމީ ދާއިރާ އަށް ނުކުތީ މީހުންނަށް އަހަރެން ލިޔެދިން ސްކްރިޕްޓްތަކުގެ އަސްލު އަސަރު އެމީހުންނަށް ހުށަހަޅައި ނުދެވޭތީ. ހިތަށް އެރީ އަމިއްލަ އަށް ފިލްމު ހަދާނީއޭ އެ އިހްސާސްތައް މީހުންނާ ހަމަ އަށް ގެންގޮސްދޭން،" މިއީ 2014 ވަނަ އަހަރު އަޅުގަނޑަށް ދިން އިންޓަވިއުއެއްގައި ލިޔުންތެރިޔާ އަދި ފިލްމު ޑައިރެކްޓަރު ފާތިމަތު ނަހުލާ ބުނެފައިވާ ވާހަކަ އެކެވެ.\n"ފަހުނޭވާ" އެއްގެ ގޮތުގައި ނަހުލާގެ ފިލްމީ ހަޔާތް ފެށިގެންދިޔަ ނަމަވެސް މިއަދާ ހަމަ އަށް ވެސް އެ ނޭވާ އަށް ނުވަތަ އޭނާގެ މި "ފިލްމަކަށް" ނިމުމެއް ނައިސް އޮތް ސަބަބަކީ މިއީ ކަމަށް ވެދާނެ އެވެ. މީގެ 14 އަހަރު ކުރިން ވެސް އަދި މިހާރު ވެސް ދިވެހި ފިލްމީ ދާއިރާގައި ހުރި އެންމެ މަގްބޫލު ނުވަތަ އެންމެ ކާމިޔާބު ޑައިރެކްޓަރަކީ އޭނާ އެވެ. ވަކިން ހާއްސަކޮށް ފިރިހެނުންގެ ބާރުގަދަ ފަންނުވެރި ދާއިރާއަކަށް ބަލާއިރު ނަހުލާ އަކީ ފިސާރި އަންހެނެކޭ ބުނާވަރެވެ.\nފާތިމަތު ނަހުލާ، މިވަރުގެ ނުފޫޒުގަދަ ނުވަތަ ކާމިޔާބު ނަމަކަށް ފިލްމީ ދާއިރާގައި ބަދަލުވެގެން ދިއުމުގެ ސިއްރަކީ ކޮބައި ހެއްޔެވެ؟\nއެންމެ ކުރިން އޭނާ އަކީ ޓީޗަރެކެވެ. ދެން ވަކި ހިސާބަކުން ލިޔުންތެރިކަމުގެ ފިޔަގަނޑު ފަޅައި އުދުއްސައިގަތީ އެވެ. ތިރިކުރީ ދިވެހި ފިލްމީ ދުނިޔެއަށެވެ. -- މީހުންނަށް ކިޔައިދީ އުނގަންނައިދޭ ސިކުނޑިއަކާއި ލިޔެ ޑައިރެކްޓްކޮށް ބޮޑެތި ފިލްމުތައް އަމިއްލަ އަށް މެނޭޖުކުރުމުގެ ގާބިލުކަމާއެކުގަ އެވެ. -- މިއީ އެކަކަށް ބަލާއިރު ވަރަށް ވެސް ގިނަ އަދި މުހިންމު ހުނަރެވެ. ވަކިން ހާއްސަކޮށް ފިލްމީ ދާއިރާގެ ޑައިރެކްޓަރުންގެ ވާހަކަ ދައްކާ ނަމަ، ނަހުލާ މި އުޅެނީ މާ ކުރީގަ އެވެ.\nމިގޮތަށް ފިލްމު ލިޔެ، ޑައިރެކްޓްކޮށް އަދި ޕްރޮޑިއުސްކޮށް މި ކާމިޔާބީ އެއްވަރެއްގައި ދެމެހެއްޓޭ އެހެން މީހަކު މި ދާއިރާގައި ނެތްއިރު ނަހުލާ އަށް އެކަން ކުރެވެނީ މި ސަބަބުތަކާ ހެދި ކަމަށް ވެދާނެ އެވެ. ވަކިން ހާއްސަކޮށް ކުޅަދާނަ ވާހަކަ ލިޔުންތެރިޔަކަށް ވުމަކީ، ޑައިރެކްޓަރެއްގެ ގޮތުގައި ނަހުލާ އަށް ލިބޭ ޕްލަސް ޕޮއިންޓެކެވެ. އާންމުކޮށް ދިވެހި އެހެން ޑައިރެކްޓަރުންނަކީ ނަހުލާވެސް ބުނެފައި އެ އޮތްގޮތަށް، ލިޔުންތެރިޔާގެ އަސްލު އިހްސާސް ނުވަތަ ސްކްރީންޕްލޭގައި ލިޔެފައި އޮންނަ އިހްސާސް އެގޮތުގައި ވިޝުއަލީ ގެނެސްދެވޭ ބައެއް ނޫނެވެ. ސްކްރީންރައިޓަރުގެ ހިޔާލު އެގޮތުގައި އެގްޒެކިއުޓްކުރަން ނޭނގޭ ޑައިރެކްޓަރުން ވެސް އެބައުޅެ އެވެ.\nއެހެންވީމަ "4426" ގެ ރިވިއުގެ ކުރިން ނަހުލާގެ ރިވިއުއެއް މިވަރަށް މުހިންމުވީ މި ހުރިހާ ސަބަބަކާ ހެދި އެވެ. ދެން މި އޮތީ އޭނާގެ އާ ފިލްމުގެ ރިވިއުއެވެ. އެކަމަކު އެންމެ ފުރަތަމަ ފިލްމުގެ މެއިން ކާސްޓް އަދި ކްރެޑިޓްސް އެވެ.\nޑައިރެކްޓްކުރީ: ފާތިމަތު ނަހުލާ އަދި އަހުމަދު ޝިނާން\nޕްރޮޑިއުސަރު: ހަސަން ސިނާން\nވާހަކަ އަދި ސްކްރީންޕްލޭ: ފާތިމަތު ނަހުލާ\nސިނެމެޓޯގްރެފީ: ހުސެއިން ޝިނާން\nސްޕެޝަލް މޭކަޕް: ޖުމައިހް\nފިލްމު އެޑިޓިން: ފައިސަލް\nސްޓަންޓްސް: މާޝަލް އާޓްސް އެސޯސިއޭޝަން، އެމްއެންޑީއެފް\nސްޓޫޑިއޯ: ކްރިސްޓަލް އެންޓަޓެއިންމަންޓް\nފިލްމުގައި އެލީޝާ (އައްޒަ) އަކީ ލޯބީގައި ކެހި ލިބި ޒަހަމްވެފައިވާ ބަލި ހިތެކެވެ. އޭނާ އަށް މި ހިތްދަތިކަމެއް ދީގެން އުޅޭ ކުރީގެ ލޯބިވެރިޔާ އަކީ ސުޖާ (ޖުމައްޔިލް) އެވެ. އަދި މި ލޯބީގެ ތިން ވަނަ ކަނަކީ ނުވަތަ އެލީޝާގެ އާ ލޯބިވެރިޔަކީ ހާނިމް އެވެ. މި ރޯލު ފިލްމުގައި ކުޅެފައި ވަނީ އައްޒަގެ އަސްލު ދިރިއުޅުމުގެ ވެސް ބައިވެރިޔާގެ ރޯލު ކުޅެމުން އަންނަ ޖުމައިހް ނުވަތަ މަޝްހޫރު ނަމުން ނަމަ ޖުމާ އެވެ.\nއެކަމަކު ފިލްމުގެ އެންމެ މުހިންމު ތަރިންނަކީ މިއީއެއް ނޫނެވެ. ފިލްމުން ފެނިގެން ދަނީ އެންސެމްބްލްޑް ކާސްޓެކެވެ. އެގޮތުން މި އެންމެން ފިލްމުގައި އެއްތަންވެގެން ދަނީ އެލީޝާގެ ބޭބެ، މިފޫ (ޔޫއްޕެ) އާއި ފަހަރި، ރޫބީ (ޝީލާ) ގެ ކުޑަ އާއިލާ އަށް ހާއްސަ "ބޮޑު ގެއެއް" އާދަޔާހިލާފަށް ހެޔޮއަގެއްގައި ލިބޭ ވާހަކަ ބާބެކިއުއެއްގައި މިފޫ އިއުލާނުކުރާ ހިސާބުންނެވެ.\nއެހިސާބުން އެންމެން އެކުގައި ގޮސް ވަންނަނީ ހަތަރު ބުރީގެ ގެއަކަށެވެ. އެ ހިސާބުން މި އެންމެންނާއި، ވާނުވާ ނޭނގި އެ ގެއަށް ވަދެވޭ ގޮތްނޭނގޭ މީހަކާއި (ޖިމީ)، ދެން ވެސް އެ "ފަޅު ގެއަކަށް ވަދެ ތިބި" ބަޔަކާ އެކު ގޭގައި ތަޅުލެވި އެންމެން އެތަނުގައި ބަންދުވަނީ އެވެ.\nއެއަށް ފަހު ގާތްގަނޑަކަށް ދެ ގަޑިއިރުވަންދެން ފިލްމުގައި ދައްކުވައި ދެނީ މި ގެއެއްގެ ތެރޭގައި އެމީހުންނަށް ކުރިމަތިވާ ރޫހާނީ ނުބައި ބާރުތަކެއްގެ މުސީބާތާއި އެ ބިރުވެރިކަމަކުން ސަލާމަތްވެ ގެއިން ނުކުތުމަށް ކުރާ މަސައްކަތެވެ. އެކަމަކު ފިލްމުގެ ނަމުގައި އޮތް ނަމްބަރުގެ ހަގީގަތް ނޭނގެނީސް މިއިން އެކަކަށް ވެސް ފިލްމުގައި ސަލާމަތެއް ނޯވެ އެވެ.\nފިލްމުގެ ޕްލޮޓްގެ މިއަށް ވުރެން އިތުރަށް ވަންނާނީ ސްޕޮއިލާ އެލާޓް އަޅުވައިގެންނެވެ.\nރަށު މީހުން އެ ގެއަކާ ބެހޭ ގޮތުން އެކި ވާހަކަތައް ދައްކާ މި ގެއަކަށް ވަނުމާ އެކު އެންމެ ފުރަތަމަ ހިނގަނީ ރޫހާނީ ބާރަކާއި އިންސާނުންގެ ކުރިމަތިލުމެއް ނޫނެވެ. ބެލުންތެރިންގެ ހިއްސުތައް ހެއްވާލުމަށް ނަހުލާ އާއި ޝިނާން ބޭނުންކޮށްފައިވާ އުކުޅަކީ، ލޯބީގެ ހިތި ރަހަ އާއި ހަސަދަ އާއި ތުރާލެވެ. މިއީ "ޖިންނިތަކަށް" ސީދާ ސަމާލުވެ ވިސްނައިގެން އިންނަ ބެލުންތެރިޔާގެ ސިކުނޑިއާ ވެސް ކުޅެލުމަށް ބޭނުންކޮށްފައިވާ ހިތްގައިމު ޕްލޮޓް ޑިވައިސްއެކެވެ.\nއެގޮތުން ފުރަތަމަ ފެނިގެންދަނީ އެލީޝާގެ ލޯބީގައި އަލުން ޖެހެން ބޭނުންވެފައި ހުންނަ ސުޖާ އާއި "ނިއު އަދި އެވަރަށް ގަޓު ބޯއިފްރެންޑް" ހާނިމްގެ ކުރިމަތިލުންތަކެކެވެ. މިއީ ފިލްމުގެ ރޫހާނީ ނުބައި ބާރަށް މުޅި މާހައުލު ތައްޔާރުކޮށްދޭ "ވަޖިދުގަނޑެވެ." ދެން ފެނިގެންދަނީ މި އަރާރުމަކާއި ތަޅާފޮޅުމެއްގެ ތެރެއިން ރޫހާނީ ބާރެއް ގޮސް އެލީޝާގެ ހަށިގަނޑަށް ސަވާރުވެ އިރުއިރުގަނޑުން އަރުވާ ވަރުވަރުތަކާއި މި ޖިންނިއެއް ނުވަތަ ޖިންނިތަކެއް ކޮންޓްރޯލްކުރުމަށް ކުރެވޭ މަސައްކަތުގައި އޮހޮރޭ ލެއެވެ.\nމި ހުރިހާ ކަމެއްގެ ތެރެއިން ދެން ފާހަގަކޮށްލެވޭ ޕްލޮޓް ޑިވައިސްއަކީ ގޮތް ނޭނގޭ މީހެއްގެ ރޯލު ކުޅެފައިވާ (ޖިމީ) ގެ ކެރެކްޓާ އެވެ. ފިލްމުގެ މެއިން ކެޓަލިސްޓަކީ ނުވަތަ އޭގެ އަސްލު އިންޖީނަކީ މި ކެރެކްޓާއެވެ. މި ކެރެކްޓާއެއް ވަށައިގެން އެނބުރޭ "ޖިންނިތައް" ފިލްމުގައި ވަރަށް ވެސް ގިނަ އެވެ. ފަހަރުގައި "4426" ގެ އަސްލަކީ ވެސް މިއީ އެވެ.\nމި ފިލްމަށް ފޫއްސެއް ނުވާނެ!\nއެއީ ކީއްވެގެންކަން އެނގޭ ހެއްޔެވެ؟ ފިލްމުގެ ޕްލޮޓް ނަހުލާ ގަތާލާފައި އޮތް މޮޅުކަމުންނެވެ. ނަހުލާގެ އެ ގާބިލުކަމަކާ މެދަކު އަހަރެމެން ދުވަހަކު ވެސް ސުވާލެއް ނުއުފައްދަމެވެ. ސުވާލެއް އުފެދިފައި އޮތް ނަމަ އެ ސުވާލެއް އުފެދިފައި އޮތީ ނަހުލާގެ ފިލްމުތަކުގެ ޓެކްނިކަލް ކޮލިޓީތަކާ މެދުގަ އެވެ.\n"4426" އަށް ފޫހި ނުވާނެ އަނެއް ސަބަބަކީ މި ފިލްމުގައި ނަހުލާ އެ ޑިޕާޓްމަންޓް ގާތްގަނޑަކަށް އެއްކޮށް ރަނގަޅުކޮށްފައި އޮތުމެވެ. ފިލްމުގެ ދެ ވަނަ ޑައިރެކްޓަރެއްގެ ގޮތުގައި ނަހުލާ ގެނެސްފައިވާ ޝިނާން އަކީ ސީދާ ފިލްމުގެ ޓެކްނިކަލް ކޮލިޓީ މި ފެންވަރުގައި ހިފެހެއްޓުމަށް އިހުތިޔާރުކޮށްފައިވާ ހުނަރެކޭ ވެސް ބުނެވިދާނެ އެވެ.\nއެހެންކަމުން ނަހުލާގެ ލިޔުންތެރިކަމުގެ ކުޅަދާނަކަމާއި ޑައިރެކްޝަންގެ ތަޖުރިބާތައް ގޮސް ޝިނާންގެ ޒުވާން އަދި ޒަމާނީ ހުނަރުތަކާ މަސްހުނިވުމުން "4426" ގެ ކޮލިޓީ އާއި ދުވެލި ވަރަށް ވެސް ހިތްގައިމެވެ. އެކަމަކު މިފަދަ ހިތްގައިމު ދުވެއްޔެއްގައި ގޮސް ދިވެހި ފިލްމެއް ނިންމާލެވުމަކީ އާންމުކޮށް އޮލިމްޕަހުގައި ނުކުރެވޭ ކަމެކެވެ.\nވަކިން ހާއްސަކޮށް ޝައުގުވެރިކަން ހިފަހައްޓަން ބޭނުންކުރާ އުކުޅުތަކާ ހިސާބުން ދިވެހި ގިނަ ޑައިރެކްޓަރުންނާއި ސްކްރީންރައިޓަރުން ތިބެނީ ގޮސް މަގުއޮޅިފަ އެވެ. އެކަމަކު ނަހުލާގެ ފިލްމުގެ އެންމެ ފަހަތުގައި ފޮރުވާފައިވާ "4426" ގެ ސިއްރަށް ވާސިލުވުމަށް ކޮށައިދީފައި އޮތް މަގު ވަރަށް ވެސް ޝައުގުވެރިވަނިވި އެވެ.\nފިލްމުގެ ސްކްރިޕްޓްގެ މޮޅުކަމަށް ތައުރީފު އޮއްސާ ނަމަ، އޭގެ އެންމެ މުހިންމު އެއް ކެރެކްޓާއެއްގެ ގޮތުގައި ބޭނުންކޮށްފައިވާ (ޖިމީ) ގެ ކެރެކްޓާ ވަކިން ހާއްސަކޮށް ފާހަގަކުރަން ޖެހެ އެވެ. އަދި މި ކެރެކްޓާ ކުޅެފައިވާ ޖިމީ އޭގައި ދައްކުވައިދޭ ޕާފޯމެންސް ވެސް ފިލްމުގެ މި އަރާމު ދުވެލީގައި ބޮޑު ހިއްސާއެއް އަދާކުރެ އެވެ. އޭނާ ދީފައިވާ ޕާފޯމެންސަކީ ދިވެހި ސިނަމާއިން މަދުން ނޫނީ ނުފެންނަ ވަރުގެ މޮޅުކަމެކެވެ.\nފިލްމުގެ މޭކިންގައި ޖިމީގެ ދަތެއް ވެސް ވަނީ ބިންދައިގެން ގޮސްފަ އެވެ. ޔަގީނަށް ވެސް އެ ޑެޑިކޭޝަންގެ ނަތީޖާ ފެނިއްޖެ އެވެ.\nފިލްމުގެ މަންޒަރެއްގައި ޖިމީ. --ފޮޓޯ: ކްރިސްޓަލް އެންޓަޓެއިންމަންޓް\nޖިމީގެ އިތުރުން އެހެން ތަރިން ކިހިނެތް؟\nމި ފިލްމުގައި ޖިމީ ދީފައި ވަނީ އެންމެ މޮޅު އެކްޓަރުގެ އެވޯޑް ހާއްސަވާ ވަރުގެ ޕާފޯމެންސެކޭ ބުނާވަރުވެ އެވެ. އެކަމަކު މެއިން ކާސްޓަށް ބަލާއިރު ދެރަވަރު މީހަކު ވެސް ނެތެވެ. ފިލްމުގެ ކާސްޓުގައި ހިމެނެނީ ތަޖުރިބާކާރު އެކްޓަރުންނާއި ތަޖުރިބާމަދު އެކްޓަރުންނެވެ. އެކަމަކު އެކަން އެހާ ބޮޑަކަށް އޮން ސްކްރީނުން ފާހަގައެއް ނުކުރެވެ އެވެ.\nޖިމީގެ އިތުރުން އެހެން އެކްޓަރެއްގެ ހުނަރުވެރިކަން ފާހަގަކުރާ ނަމަ، ހާނިމްގެ ރޯލު ކުޅެފައިވާ ޖުމާ އަށް ތައުރީފު ހައްގެވެ. ކުރީގެ ފިލްމެއްގެ ކުޑަ ރޯލަކުން ކުރިން ޖުމާ ފެނިފައިވެ އެވެ. އެއީ މި ރޯލާ އަޅާބަލާއިރު ވަރަށް ވެސް ކުޑަ ރޯލެކެވެ. އަނެއްކޮޅުން ނަހުލާގެ ކެރެކްޓާ ބިލްޑިން ކޮލިޓީތަކާ އެކު ޖުމާ މި ހާނިމްގެ ރޯލަށް ވަދެފައިވާ މިންވަރު މާ ބޮޑަށް ވެސް ފުރިހަމަ އެވެ.\nޖުމާ އަކީ އަޅުގަނޑަށް ސަޕްރައިޒެކެވެ. އަދި ފިލްމުން ދެ ވަނަ އަށް އެންމެ ކަމުދިޔަ ކެރެކްޓާއަކީ، ކުރަސް އޭނާ ކުޅެފައިވާ ރޯލެވެ.\nއެކަމަކު ފިލްމު ބެލި ވަރަށް ގިނަ ބަޔަކު އެންމެ ބޮޑަށް ތައުރީފު އޮއްސާފައި ވަނީ ބަތަލާ އައްޒައަށެވެ. ފިލްމުގައި އައްޒަ ވެސް މޮޅެވެ. އެކަމަކު ފުރިހަމަވެފައިނުވާކަން ފާހަގަކޮށްލެވެ އެވެ. އޭނާގެ އެކްޓިން އެއްވަރެއްގައި ހިފެހެއްޓިފައެއް ނެތެވެ. އެކަމަކު ވެސް އެއީ އައްޒަގެ ފިލްމީ ހަޔާތުގައި މިހާތަނަށް ދިން "ބެސްޓް ޕާފޯމެންސްކަން" ޔަގީނެވެ.\nފިލްމުގެ ބާކީ އެހެން ތަރިންނަށް ބަލާ ނަމަ ފާހަގަކޮށްލަން ބޭނުންވާ އަނެއް ނަމަކީ އުއްމީދީ އެކްޓަރު ޖުމައްޔިލް އެވެ. ޖުމައްޔިލް އަކީ ދިވެހި ސިނަމާގެ ޑާލިންއެކެވެ. އެކަމަކު މި ފިލްމުގައި އަޅުގަނޑަށް ފެނިގެން ދިޔައީ ވަރަށް އެވްރެޖު ޖުމައްޔިލް އެކެވެ.\nމި ފިލްމުގައި ސަޅީ ދެން ކޮން ކަމެއް؟\nދިވެހި އާދައިގެ ފިލްމަކާ އަޅާ ބަލާއިރު މިއީ ހަގީގަތުގައި ވަރަށް ގިނަ ކަންކަން ރަނގަޅުކޮށް މަތީ ފަޑީގައި ބާއްވާލާފައި އޮތް ފިލްމެކެވެ. ފިލްމުގެ ސަޅިކަމުގެ ވާހަކަ ދައްކާ ނަމަ ނުވަތަ ރަނގަޅު އެހެން ކަންތައްތަކެއްގެ ވާހަކަ ދައްކާ ނަމަ މި ފިލްމަށް ކޮށްފައިވާ ބުރަ އަދި ބޮޑު މަސައްކަތް އެންމެކުރިން ފާހަގަކުރަން ޖެހެ އެވެ.\nމާލޭގެ މާފަންނުގައި ހުރި، ޑޮނަލްޑްގެ ކުރީގެ ފެކްޓަރީ، މި ފިލްމުގެ ސެޓަށް ބަދަލުކޮށްލާފައިވާ ގޮތާއި ފިލްމުގެ ސުޕަނެޗުރަލް އެކްޓްތަކަށް އަދި އެކްޝަން ސްޓަންޓްތަކަށްކޮށްފައިވާ އުކުޅުތަކާއި މަސައްކަތް ފާހަގަކޮށްލެވެ އެވެ. އެހެންކަމުން މިހައި ހާލުގައި އޮތް ފިލްމީ ދާއިރާ ކޮޅަށް ޖެހުމަށް ނަހުލާ އާއި އޭނާގެ އާދަޔާހިލާފު ޓީމުން ނެރެފައިވާ މި އެފަޓަށް ސަތޭކަ ދޭން ޖެހެ އެވެ. "ފައިޓް ސީންތައް" އެންމެ ފުރިހަމަ އަށް ފައްކާކުރެވިފައި ނެތަސް އެކަން މާ ބޮޑަށް ފާހަގަކުރުމުގެ ބޭނުމެއް ނެތީ މި ސަބަބާ ހެދި އެވެ.\nސަޅި އެހެން ކަމެއް ވެސް އެބައޮތެވެ. ނަހުލާގެ ޓްރޭޑްމާކް، ރޮމޭންސާއި ގައިގޯޅި މަންޒަރުތައް މި ބިރުވެރި ފިލްމަށް އޭނާ ފާއްދާލާފައިވާ ގޮތެވެ. އަދި ލިޕްސިންކްކުރާ ލަވައިގެ ސަގާފަތް ދޫކޮށް "4426" ފަދަ ބަދަލަކަށް ނަހުލާ ހިފީތީ ވަރަށް ވެސް ބޮޑަށް ޝުކުރިއްޔާ އެވެ.\nމި ފިލްމުން ކަމުނުދިޔަ ކަމެއްގެ ވާހަކަ ދައްކާ ނަމަ، ފާހަގަކޮށްލާނީ ނެގި "އިންޓަވަލް ބްރޭކެވެ." ޔަގީނަށް ވެސް އެއީ ފިލްމުގެ ޝައުގުވެރިކަމުން ދަމައި ބޭރުކޮށްލި ބްރޭކެކެވެ.


2 rashegge maguthakuga thaaru alhan RDC aa havaalukoffi | Jazeera\tދެ ރަށެއްގެ މަގުތަކުގައި ތާރުއަޅަން އާރުޑީސީއަށް - Jazeera\nދެ ރަށެއްގެ މަގުތަކުގައި ތާރުއަޅަން އާރުޑީސީއާއި ހަވާލުކޮށްފި\nއުމްނާ އިސްމާޢިލް April 8, 2021 166 views0\nގދ. ތިނަދޫއާއި ޅ. ހިންނަވަރުގެ މަގުތަކުގައި ތާރުއެޅުމުގެ މަޝްރޫއުގެ މަސައްކަތް ރޯޑް ޑިވެލޮޕްމެންޓް ކޯޕަރޭޝަން (އާރުޑީސީ) އާއި ހަވާލުކުރުން -- ފޮޓޯ: އާރުޑީސީ\nގދ. ތިނަދޫއާއި ޅ. ހިންނަވަރުގެ މަގުތަކުގައި ތާރުއެޅުމުގެ މަޝްރޫއުގެ މަސައްކަތް ރޯޑް ޑިވެލޮޕްމެންޓް ކޯޕަރޭޝަން (އާރުޑީސީ) އާއި މިއަދު ހަވާލުކޮށްފިއެވެ.\nމިކަމަށްޓަކައި ބޭއްވި ރަސްމިއްޔާތުގައި މިނިސްޓްރީ އޮފް ނޭޝަނަލް ޕްލޭނިންގ ހައުސިންގ އެންޑް އިންފްރަސްޓްރަކްޗަރ ގެ ފަރާތުން ސޮއި ކުރެއްވީ ޕަރމަނަންޓް ސެކްރެޓަރީ ޒީނިޔާ އަޙްމަދު ހަމީދުއެވެ. އާރުޑީސީގެ ފަރާތުން ސޮއި ކުރެއްވީ އެކުންފުނީގެ މެނޭޖިންގ ޑިރެކްޓަރ މޫސާ އަލިމަނިކެވެ.\nހިންނަވަރުގެ މަގުތަކުގައި ތާރުއެޅުމުގެ މަޝްރޫއު ހަވާލުކޮށްފައިވަނީ 122,048.704.17 ރުފިޔާ އަށް 540 ދުވަހުގެ ތެރޭގައި ނިންމާގޮތަށެވެ. މި މަޝްރޫޢުގެ ދަށުން 7.1 ކިލޯމީޓަރުގެ މަގުގައި ތާރުއެޅޭނެއެވެ. އަދި މަގުތަކުގައި ފެންހިންދާ ނިޒާމް ޤާއިމްކޮށް، މަގުތަކުގައި މަގުބައްތި ވެސް ޖެހޭނެއެވެ.\nތިނަދޫގެ މަގުތަކުގައި ތާރުއެޅުމުގެ މަޝްރޫއު ހަވާލުކުރީ 78،800،871.14 ރުފިޔާއަށް 450 ދުވަހުގެ ތެރޭގައި ނިންމުމަށެވެ. މި މަޝްރޫއުގެ ދަށުން 6.5 ކިލޯމީޓަރުގެ މަގުގައި ތާރުއަޅާ، މަގުތަކުގައި މަގުބައްތި ޖެހޭނެއެވެ.\nދެ ރަށެއްގެ މަގުތަކުގައި ތާރުއަޅަން އާރުޑީސީއަށް


އިސްލާމްދީނުގައިވާ ލުއި ފަސޭހަކަން – DhiSalafiyyah\nމިއީ 18 ރަބީޢުލްއާޚިރު 1439 ވީ ހުކުރު ދުވަހު މަސްޖިދުލް ޙަރާމްގައި ދެއްވި ޚުޠުބާގެ ޚުލާޞާ\nޚުޠުބާ ދެއްވީ: الشيخ عبد الرحمن السديس – حفظه الله –\nلك الحَمدُ تعظيمًا لوجهِكَ قائِمًا وأنتَ إلهِي ما أحَقَّ وما أَحرَى\nلك الحمدُ يا ذا الكِبريَاءِ ومَنْ يَكُنْ بحمدِكَ ذا شُكرٍ فقد أَحرَزَ الشُّكْرَا\nوأشهدُ أن لا إله إلا الله وحده لا شريك له خصَّنا بشريعةٍ ساميةِ الأحكام، وأشهدُ أن نبيَّنا وسيِّدَنا مُحمدًا عبدُ الله ورسولُه خيرُ الأنام، المبعوثُ بالسَّماحةِ والقِيَم العِظام، اللهم فصلِّ وبارِك وأنعِم على نبيِّنا مُحمدِ بن عبد الله الذي انتشَلَ البريَّة – بإذن ربِّه – مِن جاهليةٍ ضِرام، وعلى آله وصحبِه البَرَرة الكرام، أئمة الهُدى الأعلام، والتابعِين ومن تبِعَهم بإحسانٍ وصِدقٍ لا يُرام، وسلِّم يا ذا الفضلِ سلامًا أبدًا على الدَّوام ما تعاقَبَ النورُ والظلام.\n* ޝަރުޢީ ނައްޞުތަކަށް ބަލާލުމުން އެއްވެސް ޝައްކެތްނެތި އެނގިގެންދަނީ، އިސްލާމްދީނުގައިވާ ޙުކުމްތަކާއި މަޤްޞަދުތަކުގައި އަޅުތަކުންގެ މަޞްލަޙަތުވާކަމެވެ. އޭގައިވަނީ އަޅުތަކުންނަށް ހެޔޮގޮތެވެ. އަދި ނުބައިކަންތައްތަކުން ރައްކާތެރިކޮށްދިނުމެވެ. އަދި ދީނާއި ދުނިޔޭގެ ކަންކަން ފަސޭހަ ކޮށްދިނުމެވެ.\n* މީސްތަކުންނަށް އިސްލާމްދީނާމެދު ނުބައިކޮށް ވިސްނިފައިވާ ޒަމާނެއްގައި މިފަދަ މައުޟޫޢެއްގެ މުހިންމުކަން ވަރަށް ބޮޑެވެ.\n* ﷲ ތަޢާލާ އިސްލާމްދީން ޝަރުޢުކުރެއްވީ މީސްތަކުންނަށް ރަޙްމަތެއް ކަމުގައެވެ. އެއިލާހު ވަޙީކުރައްވާފައިވެއެވެ.\nމާނައީ: “އަދި ދީނުގައި އުނދަގޫވެގެންވާ ދަތިކަމެއް އެއިލާހު ތިޔަބައިމީހުންގެ މައްޗަކަށް ނުލައްވަތެވެ.”\n* އިމާމް ޠަބަރީ رحمه الله ވިދާޅުވިއެވެ.\n“ތިޔަބައިމީހުންގެ ރައްބު، ތިޔަބައިމީހުންގެ ދީނަކީ ދަތި އުނދަގޫ އެއްޗެއްކަމުގައި ނުލައްވައެވެ. އެހެނެއްކަމަކު ތިޔަބައިމީހުންނަށް ތަނަވަސް ކޮށްދެއްވިއެވެ. ފަހެ، ބައެއް ކަންކަމުން ނުކުންނާނެ މަގެއްކަމުގައި ތައުބާ ލެއްވިއެވެ. އަދި ބައެއް ކަންކަމުގައި ކައްފާރާ ލެއްވިއެވެ. އަދި ބައެއް ކަންކަމުގައި ޤިޞާޞް ލެއްވިއެވެ. ފަހެ، އިސްލާމްދީނުގައި (ދަތިކަމުން) ނުކުންނާނެ މަގެއްނެތް، ފާފާއެއް އެއްވެސް މުއުމިނަކަށް ނުކުރެވެއެވެ.”\n* އިސްލާމީ ޝަރީޢަތުގައި މުބާހު ކަންތައްތަކުގެ ނިސްބަތުން ބަލާއިރު، ޙަރާމް ކުރައްވާފައިވާ ކަންތައްތައް ވަރަށް މަދެވެ. އިސްލާމްދީނުގައި ކަމެއް ޙަރާމް ކުރައްވަނީ ސަބަބެއް ނެތިއެއް ނޫނެވެ.\n﴿وَيُحِلُّ لَهُمُ الطَّيِّبَاتِ وَيُحَرِّمُ عَلَيْهِمُ الْخَبَائِثَ وَيَضَعُ عَنْهُمْ إِصْرَهُمْ وَالْأَغْلَالَ الَّتِي كَانَتْ عَلَيْهِمْ﴾ [الأعراف: 157]\nމާނައީ: “އަދި ރަނގަޅު ތަކެތި އެއުރެންނަށް ޙަލާލު ކުރައްވަތެވެ. އަދި ނުބައިވެގެންވާ ތަކެތި އެއުރެންނަށް ޙަރާމް ކުރައްވަތެވެ. އަދި އެއުރެންގެ މައްޗަށްހުރި ބުރަތަކާއި، އެއުރެންގައި އެޅިފައިވާ ކަސްތޮޅުތައް ނެތިކުރައްވައި، ލުއިކުރައްވަތެވެ.”\n* ޟަރޫރީ ޙާލަތްތަކުގައި ޙަރާމްތަކެތިވެސް ހުއްދަވެގެންވެއެވެ. ޝަރީޢަތުގައި އައިސްފައިވާ ހުރިހާ ކަމެއްވަނީ އެއް ދަރަޖައިގައެއް ނޫނެވެ. އެހެނެއްކަމަކު ބައެއް ކަންކަމުގައި ވަރަށް ލުއި ޙުކުމްތައްވެސް ވެއެވެ. އެއީ ޙާލަތާއި ޒަމާނަށް ބެލުމަށްފަހުއެވެ.\n«إِنَّ اللَّهَ يُحِبُّ أَنْ تُؤْتَى رُخَصُهُ، كَمَا يَكْرَهُ أَنْ تُؤْتَى مَعْصِيَتُهُ» [الإمام أحمد في “المسند”]\nމާނައީ: “ހަމަކަށަވަރުން ﷲ ތަޢާލާ ދެއްވާފައިވާ ލުއިކަމުގައި (މީސްތަކުން) ހިފުމަށް އެއިލާހު ލޯބިވެވޮޑިގެންވެއެވެ. އެއީ އެއިލާހު ޙަރާމްކުރައްވާފައިވާ ކަންތައްތަކަށް (އެބައިމީހުން) އަރައިގަތުމަށް އެއިލާހު ނުރުހުންތެރިވެވޮޑިގަންނަވާ ފަދައިންނެވެ.”\n* ދީނުގައިވާ ލުއިފަސޭހަ ކަންކަމުގެ ތެރޭގައި: ޚުއްފާއި (ހަށިގަނޑުން ތަނެއް ބިނދިގެން އަޅާ) ޕްލާސްޓަރުގައި ފެންފުހުމާއި، ފެން ނުލިބުމުން ތަޔައްމުމްކުރުމާއި، ބިމުގެ ވަކި ތަނެއް ޚާއްޞަނުވެ ކޮންމެ ތަނެއްގައިވެސް ނަމާދު ކުރުން ހުއްދަވުމާއި، ދަތުރުމަތީގައި ނަމާދު ޤަޞްރުކޮށް އިސްކޮށް ނުވަތަ ފަސްކޮށް ޖަމްޢުކުރުން ހިމެނެއެވެ.\n* އިންޞާފުވެރި ނުވުމަކީ އަނިޔާވެރިކަމުގެ ތެރެއިންވާ ކަމެކެވެ. އިސްލާމްދީނުގައި ލުއިފަސޭހަކަންވަނީ އަޅުކަންތަކުގައި އެކަންޏެއް ނޫނެވެ. މުޢާމަލާތްތަކުގައިވެސް ލުއިފަސޭހަކަން ވެއެވެ.\nއިމާމް ބުޚާރީ އެކަލޭގެފާނުގެ “ޞަޙީޙް” ގައި ޖާބިރު ބުން ޢަބްދުﷲ رضي الله عنه ގެ އަރިހުން ރިވާކުރައްވާފައިވެއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\nމާނައީ: “ގަނެވިއްކުމުގައި ފަސޭހަކުރާމީހާއަށާއި ތިބާގެ އަތުން މީހަކު ދަރަންޏަށް ނަގާފައިވާ އެއްޗެއް އަދާކުރުމަށް އެދޭއިރު މަޑުމައިތިރިކަމާއެދު އެދޭމީހާއަށް، އަދި ﷲ ތަޢާލާ ރަޙުމަތްލައްވާށިއެވެ.”\nއަދި މުސްނަދު އިމާމް އަޙްމަދުގައި ޢުޘްމާން ބުން ޢައްފާން رضي الله عنه ގެ އަރިހުން ރިވާކުރައްވާފައިވެއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n«أَدْخَلَ اللَّهُ رَجُلًا الْجَنَّةَ كَانَ سَهْلًا مُشْتَرِيًا وَبَائِعًا وَقَاضِيًا وَمُقْتَضِيًا»\nމާނައީ: “ގަނެވިއްކުމުގައްޔާ އަދި ޙައްޤުހޯދާއިރާއި އެހެންމީހުންނަށްވާ ޙައްޤުއަދާކުރާއިރު، (މީސްތަކުންނަށް) ފަސޭހަކޮށް އުޅުނު މީހަކަށް، (އެކަމުގެ ސަބަބުން) ﷲ ތަޢާލާ، އޭނާ ސުވަރުގެއަށް ވެއްދެވިއެވެ.”\n* ޢާންމު މުޢާމަލާތްތަކާ އެއްފަދައިން ދޭދޭ ފަރުދުންނާއި ދެމަފިރިންގެ ދެމެދުގައިވެސް މާފުކުރުމާއި، ކަންކަން ފަސޭހަކޮށްދީ ލުއިކޮށްދީ އަދި ހެޔޮގޮތުގައި ދިރިއުޅުމަށްވަނީ ބާރު އަޅުއްވާފައެވެ. ﷲ ތަޢާލާ ވަޙީކުރައްވާފައިވެއެވެ.\n﴿وَأَنْكِحُوا الْأَيَامَى مِنْكُمْ وَالصَّالِحِينَ مِنْ عِبَادِكُمْ وَإِمَائِكُمْ إِنْ يَكُونُوا فُقَرَاءَ يُغْنِهِمُ اللَّهُ مِنْ فَضْلِهِ وَاللَّهُ وَاسِعٌ عَلِيمٌ﴾ [النور: 32]\nމާނައީ: “އަދި ތިޔަބައިމީހުންގެ ތެރެއިން މީހުނާ ނުއިނދެތިބޭ މީހުން، ތިޔަބައިމީހުން (މީހުނާ) ދެވާށެވެ! އަދި ތިޔަބައިމީހުންގެ ފިރިހެން އަޅުންނާއި، އަންހެން އަޅުންގެ ތެރެއިން ހެޔޮލަފާ މީހުންވެސްމެއެވެ. އެއުރެންނީ، ފަޤީރުން ކަމުގައިވާނަމަ، އެއިލާހުގެ ފަޟުލުވަންތަކަމުން، އެއިލާހު އެއުރެން މުއްސަނދިކުރައްވައިފާނެތެވެ. ﷲ އީ، ތަނަވަސްވަންތަ، މޮޅަށްދެނެވޮޑިގެންވާ އިލާހެވެ.”\n* އިސްލާމްދީނުގައި ބާރުއަޅުއްވާފައިވަނީ ޢާއިލާތައް ރައްކާތެރިކުރުމަށެވެ. އަދި ފިރިހެނުންނަށް އަމުރުކުރައްވާފައިވަނީ އަންހެނުންނަށް ހެޔޮކޮށް ހިތުމަށެވެ. އަދި އެންހެނުންނަށް އަމުރުކުރައްވާފައިވަނީ ފިރިންނަށް ކިޔަމަންތެރިވުމަށެވެ. އަދި ދެމަފިރިންގެ ދެމެދުގައި މައްސަލަޖެހިއްޖެނަމަ، ޢާއިލާ ރޫޅި، ވަރިއާ ހަމައަށް ދިޔުމުގެ ކުރިން ދެފަރާތުގެ ޢާއިލާ މެދުވެރިކޮށް އެމައްސަލައެއް ހައްލުކުރުމަށް އަންގަވާފައިވެއެވެ. ﷲ ތަޢާލާ ވަޙީކުރައްވާފައިވެއެވެ.\n﴿وَإِنْ خِفْتُمْ شِقَاقَ بَيْنِهِمَا فَابْعَثُوا حَكَمًا مِنْ أَهْلِهِ وَحَكَمًا مِنْ أَهْلِهَا إِنْ يُرِيدَا إِصْلَاحًا يُوَفِّقِ اللَّهُ بَيْنَهُمَا إِنَّ اللَّهَ كَانَ عَلِيمًا خَبِيرًا﴾ [النساء: 35]\nމާނައީ: “އެދެމީހުންގެ ދެމެދުގައި ދެކޮޅުވެރިކަމެއް އުފެދި، އެކަމާމެދު ތިޔަބައިމީހުން ބިރުގެންފިނަމަ، އޭނާގެ އަހުލުވެރިންގެ ތެރެއިން ނިޔާވެރިޔަކާއި، އެކަނބުލޭގެ އަހުލުވެރިންގެ ތެރެއިން ނިޔާވެރިޔަކު ތިޔަބައިމީހުން ފޮނުވާށެވެ! ޞުލްޙަކުރުމަށް އެދެމީހުން ޤަޞްދުކުރާނަމަ، ﷲ، އެ ދެމީހުން ޞުލްޙަކުރައްވައި، އެއްބަސް ކުރައްވައިފާނެތެވެ. ހަމަކަށަވަރުން، ﷲ އީ، މޮޅަށް ދެނެވޮޑިގެންވާ ޚަބީރުވަންތަ އިލާހު ކަމުގައިވެއެވެ.”\n* އިސްލާމްދީނުގައި އަދަބު ދިނުން އޮތީ ކުށްކުރި މީހާއަށް، އޭނާއެކުރި ކުށަކަށެވެ. އޭނާގެ މައިންބަފައިންނާއި، ދަރިންނާ އަދި އޭނާއާއެކު އުޅޭ މީހުންނަކަށް ނޫނެވެ. ﷲ ތަޢާލާ ވަޙީކުރައްވާފައިވެއެވެ.\n﴿وَلَا تَكْسِبُ كُلُّ نَفْسٍ إِلَّا عَلَيْهَا وَلَا تَزِرُ وَازِرَةٌ وِزْرَ أُخْرَى﴾ [الأنعام: 164]\nމާނައީ: “ކޮންމެ ނަފްސެއްމެ، އެ ނަފްސެއް ހޯދައިގަތް ކަމެއް މެނުވީ، އެ ނަފްސެއްގެ މައްޗަކަށް ނުވެއެވެ. އަދި ފާފަވެރި އެއްވެސް ނަފްސެއް، އެހެން ނަފްސެއްގެ ފާފައެއް ނުއުފުލާނެތެވެ.”\n* އިސްލާމްދީނުގައި ޢުޤޫބާތްދިނުމާއި ޢޫޤޫބާތް ތަންފީޛުކުރުމުގައި އަނިޔާވެރިވުންވަނީ ނަހީކުރައްވާފައެވެ. ﷲ ތަޢާލާ ވަޙީކުރައްވާފައިވެއެވެ.\n﴿وَمَنْ قُتِلَ مَظْلُومًا فَقَدْ جَعَلْنَا لِوَلِيِّهِ سُلْطَانًا فَلَا يُسْرِفْ فِي الْقَتْلِ إِنَّهُ كَانَ مَنْصُورًا﴾ [الإسراء: 33]\nމާނައީ: “އަދި އަނިޔާގެގޮތުގައި، މަރައިލެވޭމީހާ (ދަންނާށެވެ!) ފަހެ، ހަމަކަށަވަރުން، އެމީހާގެ ވަލީވެރިޔާއަށް، ތިމަންއިލާހު ބާރެއް ދެއްވީމެވެ. ފަހެ، ޤަތުލުކުރުމުގައި އޭނާ އިސްރާފުނުކުރާހުށިކަމެވެ! ހަމަކަށަވަރުން، އެ ވަލީވެރިޔާއަކީ، ނަޞްރުލިބިގެންވާ މީހެއް ކަމުގައިވިއެވެ.”\nމަރާލެވުނުމީހާގެ ވަލީވެރިޔާއަށް ޤިޞާޞްހިފުން ނުވަތަ ދިޔަދިނުން ނުވަތަ ޢަފޫކުރުމުގެ އިޚްތިޔާރު ލިބިގެންވެއެވެ.\n* ސަލާމަތުގެ ވަގުތުގައި މާފުކުރުމާ އޯގާތެރިކަން ލައްވަފައިވާފަދައިން ހަނގުރާމައިގައިވެސް އެކަން ލައްވަފައިވެއެވެ. ހަނގުރާމައިގައި ޚިޔާނާތްތެރިވުމާ އަދި އަންހެނުންނާއި ކުޑަކުދިންނާއި މުސްކުޅިންނާއި އަޅުވެރިންނާއި މުޢާހަދާކޮށްފައިވާ މީހުންނާއި އަމާންކަން ހޯދާފައިވާ މީހުންނާއި ޛިންމީން މެރުން ނަހީކުރައްވަފައިވެއެވެ.\n* އިސްލާމްދީނުގެ ރިސާލަތަކީ މާފުކުރުމާއި ލުއިފަސޭހަކަމާއި ސަލާމަތްކަމުގެ ރިސާލަތެވެ. ﷲ ތަޢާލާ ވަޙީކުރައްވާފައިވެއެވެ.\nމާނައީ: “ﷲ ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ.”\n﴿وَمَا جَعَلَ عَلَيْكُمْ فِي الدِّينِ مِنْ حَرَجٍ مِلَّةَ أَبِيكُمْ إِبْرَاهِيمَ هُوَ سَمَّاكُمُ الْمُسْلِمِينَ مِنْ قَبْلُ وَفِي هَذَا لِيَكُونَ الرَّسُولُ شَهِيدًا عَلَيْكُمْ وَتَكُونُوا شُهَدَاءَ عَلَى النَّاسِ فَأَقِيمُوا الصَّلَاةَ وَآتُوا الزَّكَاةَ وَاعْتَصِمُوا بِاللَّهِ هُوَ مَوْلَاكُمْ فَنِعْمَ الْمَوْلَى وَنِعْمَ النَّصِيرُ﴾ [الحج: 78]\nމާނައީ: “އަދި ދީނުގައި އުނދަގޫވެގެންވާ ދަތިކަމެއް އެއިލާހު ތިޔަބައިމީހުންގެ މައްޗަކަށް ނުލައްވަތެވެ. ތިޔަބައިމީހުންގެ ބަފައިކަލުން، އިބްރާހީމުގެފާނުގެ މިއްލަތަށް ތިޔަބައިމީހުން ތަބަޢަވާށެވެ! ކުރީގެ ފޮތްތަކުގައްޔާއި، މިޤުރުއާނުގައި ތިޔަބައިމީހުންނަށް މުސްލިމުންގެ ނަން ދެއްވީ އެއިލަހެވެ. (އެއީ) ތިޔަބައިމީހުންގެ މައްޗަށް ހެކިވެވަޑައިގަންނަވާ ބޭކަލަކުކަމުގައި ރަސޫލާ ވުމަށްޓަކައެވެ. އަދި މީސްތަކުންގެ މައްޗަށް ހެކިވާ ބަޔަކު ކަމުގައި ތިޔަބައިމީހުން ވުމަށްޓަކައެވެ. ފަހެ، ތިޔަބައިމީހުން ނަމާދު ޤާއިމުކުރާށެވެ! އަދި ޒަކާތް ދޭށެވެ! އަދި ތިޔަބައިމީހުން ﷲ ގެ ދީނުގައި ގަދަޔަށް ހިފަހައްޓާށެވެ! އެއިލާހީ، ތިޔަބައިމީހުންނަށް ނަޞްރުދެއްވާ، އެހީތެރިވަންތަ އިލާހެވެ. ފަހެ، އެހީތެރިވެވޮޑިގެންވާ އިލާހުގެ މޮޅުކަމާއެވެ! އަދި ނަޞްރުދެއްވާ އިލާހުގެ މޮޅުކަމާއެވެ!”\n* މުސްލިމުންގެ ކަންތައްތަކުގެ ތެރެއިން މިޒަމާނުގައި އެންމެ ބޮޑު ކަމަކަށް ވެފައި މިވަނީ އަސީރުކުރެވިފައިވާ، ބަރަކާތްލެއްވިގެންވާ މަސްޖިދުލްއަޤްޞާއާއި ޤުދުސްގެ މައްސަލައެވެ. އެތަން އަބަދުވެސްވާނީ މުސްލިމުންގެ ތަނަކަށެވެ. ދެކޮޅުވެރިން ދެކޮޅުވެރިވިޔަސް އަދި ކިބުރުވެރިން ކިބުރުވެރިވިޔަސް އެކަން އޮތީ އެހެންނެވެ.\n* ފަހެ، އެންމެހާމީސްތަކުން ދަންނަންޖެހޭ ޙަޤީޤަތަކީ، އިންސާނިއްޔަތާ ގުޅުންހުރި ކަންކަމުގައި ހުރިހާ ޙާލެއްގައިވެސް ޢަދާލަތްތެރިކަމުގެ މީޒާނަށް ރުޖޫޢަވެގެން މެނުވީ، މިދުނިޔެ އިޞްލާޙު ނުވާނެކަމެވެ. އެހެންމީހަކަށްޓަކައި މީހަކަށް އަނިޔާވެރިވެގެން ނުވާނެއެވެ. އަދި އެހެންމީހަކަށްޓަކައި މީހެއްގެ ޙައްޤެއް ނިގުޅައިގަނެގެންވެސް ނުވާނެއެވެ. ތާރީޚުގައި މިކަމުގެ ޢިބްރަތްތައްވެއެވެ.\n* އިސްލާމްދީނުގެ ލުއިފަސޭހަކަމުގެ ސަބަބުން ކަންކަމުގައި ގަދައަޅާ މަސައްކަތްކުރުން ނަފީނުކުރެއެވެ. ޚާއްޞަކޮށް މުޤައްދަސް ތަންތަން ހިމާޔަތްކުރުމުގައެވެ. އަދި ނަޒާހާތްތެރިކަން ދެމެހެއްޓުމާއި ފަސާދައާ ދެކޮޅަށް މަސައްކަތްކުރުންފަދަ ކަންކަމުގައްޔާއި ހައްދުފަހަނައަޅާފައިވާ މީހުންނާ ދެކޮޅަށް މަސައްކަތްކުރުމުގައްޔާއި މަސްތުވާތަކެތީގެ ނުރައްކާތެރިކަން ހުއްޓުވުމުގައްޔާ އަދި ވެބްސައިޓުތަކާއި އިންޓަނެޓުގައި ފަތުރާ ދޮގުތައް ހުއްޓުވުންފަދަ ކަންކަމުގައިވެސްމެއެވެ. އަދި ޤަދަރުވެރި މީހުންނާއި މުއައްސަސާތަކުގެ ބޮޑެތި މީހުންގެ ގަދަރުކުޑަކުރުމަށް ކުރެވޭ މަސައްކަތްތައް ހުއްޓުވުންފަދަކަންކަމުގައިވެސްމެއެވެ. އަދި އަމާންކަން ނަގާލައި ހަމަނުޖެހުން އުފައްދައި މީސްތަކުން ބައިބައި ކުރާ މީހުން ހުއްޓުވުންފަދަ ކަންކަމުގައިވެސްމެއެވެ.


LIVE: Covid-19 Jehigen Gina Bayaku Maruvehjje - Vaguthu\n1 މަސް ކުރިން ( ޖުލައި 12, 2020 )\nBREAKING NEWS: Covid-19: India In Record Adhadhakah Meehun Fassivejje https://t.co/bZvwnDHChA\n— Vaguthu Online (@VaguthuOnline) July 12, 2020\nރާއްޖޭގައި އެއް ދުވަސްތެރޭގައި ކޮވިޑް-19 އަށް ފައްސިނުވާހާ ގިނަ އިން ދިވެހިން އެ ބައްޔަށް ފައްސިވެ ރިކޯޑު ހަދައިފި.\nCovid-19: Eh Dhuvas Thereyga 52 Dhivehin Fassivumakee Record Eh! https://t.co/WUdwDkcVDD\nލުބުނާންގައި އިތުރު 166 މީހަކު ފައްސިވެ، ބަލި ޖެހުނު މީހުންގެ އަދަދު 2،334 އަށް އަރައިފި. މިހާތަނަށް މަރުވީ 36 މީހުން.\nކެންޔާ އިން އިތުރު އެކަކު މަރުވެ، މަރުވި މީހުންގެ އަދަދު 185 އަށް އަރައިފި. އަދި އިތުރު 379 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 10،105 އަށް އަރާފައި.\nސާބިއާ އިން އިތުރު 11 މީހަކު މަރުވެ، މަރުވި މީހުންގެ އަދަދު 393 އަށް އަރައިފި. އަދި އިތުރު 287 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 18،360 އަށް އަރާފައި.\nއިރާގުން އިތުރު 95 މީހަކު މަރުވެ، މަރުވި މީހުންގެ އަދަދު 3،150 އަށް އަރައިފި. އަދި އިތުރު 2،312 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 77،506 އަށް އަރާފައި.\nކެނެޑާ އިން އިތުރު 10 މީހަކު މަރުވެ، މަރުވި މީހުންގެ އަދަދު 8،783 އަށް އަރައިފި. އަދި އިތުރު 242 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 107،589 އަށް އަރާފައި.\nތުރުކީން އިތުރު 19 މީހަކު މަރުވެ، މަރުވި މީހުންގެ އަދަދު 5،363 އަށް އަރައިފި. އަދި އިތުރު 1،012 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 212،993 އަށް އަރާފައި.\nސައުދީ އަރަބިއްޔާ އިން އިތުރު 42 މީހަކު މަރުވެ، މަރުވި މީހުންގެ އަދަދު 2،223 އަށް އަރައިފި. އަދި އިތުރު 2،779 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 232،259 އަށް އަރާފައި.\nއިޓަލީން އިތުރު ނުވަ މީހަކު މަރުވެ، މަރުވި މީހުންގެ އަދަދު 34،954 އަށް އަރައިފި. އަދި އިތުރު 234 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 243،061 އަށް އަރާފައި.\nއިނގިރޭސި ވިލާތުގައި އިތުރު 21 މީހަކު މަރުވެ، މަރުވި މީހުންގެ އަދަދު 44،829 އަށް އަރައިފި. އަދި އިތުރު 650 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 289،603 އަށް އަރާފައި.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން އިތުރު 16 މީހަކު މިއަދު ބަލިން ރަނގަޅު ވެއްޖެ.\nBREAKING NEWS: Covid-19: Miadhu Balin Rangalhuvee 16 Meehun https://t.co/bL8R8O11Qb\nރާއްޖެ އިން އިތުރު 67 މީހަކު ކޮވިޑް-19 އަށް މިއަދު ފައްސިވެއްޖެ.\nBREAKING NEWS: Covid-19: Ithuru 67 Meehaku Fassivejje https://t.co/EUtMjRLqO2\nBREAKING : COVID Ge Nurakka Boduve Lanka Ge School Thah Anekka Ves Bandhu Koffihttps://t.co/XapZCjdlLk\nސްރީލަންކާއިން އިތުރު 94 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 2605 އަށް އަރާފައި. އެ ގައުމުން މިހާތަނަށް 11 މަރު.\nއަލްބޭނިއާއިން ކޮވިޑް-19 ޖެހިގެން އިތުރު ހަތަރު މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 93 އަށް އަރާފައި، އެ ގައުމުން އިތުރު 83 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 3454 އަށް އަރާފައި.\nޕަލަސްތީނުން ކޮވިޑް-19 ޖެހިގެން އިތުރު މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 34 އަށް އަރާފައި، އެ ގައުމުން އިތުރު 299 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 6230 އަށް އަރާފައި.\nބޮސްނިއާއިން ކޮވިޑް-19 ޖެހިގެން އިތުރު ދެ މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 221 އަށް އަރާފައި، އެ ގައުމުން އިތުރު 158 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 6877 އަށް އަރާފައި.\nޑިމޮޓްރެޓިކް ރިޕަބްލިކް ފޯ ކޮންގޯއިން އިތުރު 62 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 8033 އަށް އަރާފައި. އެ ގައުމުން މިހާތަނަށް 189 މަރު\nސެނެގަލް އިން ކޮވިޑް-19 ޖެހިގެން އިތުރު ތިން މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 148 އަށް އަރާފައި، އެ ގައުމުން އިތުރު 121 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 8135 އަށް އަރާފައި.\nމެލޭޝިއާއިން އިތުރު 14 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 8718 އަށް އަރާފައި. އެ ގައުމުން މިހާތަނަށް 122 މަރު.\nމޮރޮކޯއިން ކޮވިޑް-19 ޖެހިގެން އިތުރު ދެ މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 247 އަށް އަރާފައި، އެ ގައުމުން އިތުރު 93 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 15635 އަށް އަރާފައި.\nނޭޕާލުން އިތުރު 82 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 16801 އަށް އަރާފައި. އެ ގައުމުން ޖުމްލަ 38 މަރު\nއަރުމޭނިއާއިން ކޮވިޑް-19 ޖެހިގެން އިތުރު ހަ މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 565 އަށް އަރާފައި، އެ ގައުމުން އިތުރު 577 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 31969 އަށް އަރާފައި.\nރޯމޭނިއާއިން ކޮވިޑް-19 ޖެހިގެން އިތުރު 13 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1884 އަށް އަރާފައި، އެ ގައުމުން އިތުރު 456 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 32535 އަށް އަރާފައި.\nސްވިޒަލޭންޑުން އިތުރު 66 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 32882 އަށް އަރާފައި. އެ ގައުމުން މިހާތަަނަށް 1968 މަރު\nއަފްގާނިސްތާނުން ކޮވިޑް-19 ޖެހިގެން އިތުރު 16 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1010 އަށް އަރާފައި، އެ ގައުމުން އިތުރު 85 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 34451 އަށް އަރާފައި.\nޕޮލެންޑުން ކޮވިޑް-19 ޖެހިގެން އިތުރު ތިން މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1571 އަށް އަރާފައި، އެ ގައުމުން އިތުރު 370 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 37891 އަށް އަރާފައި.\nއިސްރާއީލުން ކޮވިޑް-19 ޖެހިގެން އިތުރު ހަތަރު މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 358 އަށް އަރާފައި، އެ ގައުމުން އިތުރު 749 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 38213 ށް އަރާފައި.\nޔޫކްރޭނުން ކޮވިޑް-19 ޖެހިގެން އިތުރު 11 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1383 އަށް އަރާފައި، އެ ގައުމުން އިތުރު 678 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 53521 އަށް އަރާފައި.\nކުވޭތުން ކޮވިޑް-19 ޖެހިގެން އިތުރު ހަތަރު މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 390 އަށް އަރާފައި، އެ ގައުމުން އިތުރު 836 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 54894 އަށް އަރާފައި.\nއޮމާން އިން ކޮވިޑް-19 ޖެހިގެން އިތުރު ނުވަ މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 257 އަށް އަރާފައި، އެ ގައުމުން އިތުރު 1318 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 56015 އަށް އަރާފައި.\nބެލަރުސްއިން ކޮވިޑް-19 ޖެހިގެން އިތުރު ފަސް މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 464 އަށް އަރާފައި، އެ ގައުމުން އިތުރު 165 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 64932 އަށް އަރާފައި.\nއިންޑޮނޭޝިއާއިން ކޮވިޑް-19 ޖެހިގެން އިތުރު 71 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 3606 އަށް އަރާފައި، އެ ގައުމުން އިތުރު 1681 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 75699 އަށް އަރާފައި.\nބަންގްލަދޭޝް އިން ކޮވިޑް-19 ޖެހިގެން އިތުރު 47 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 2352 އަށް އަރާފައި، އެ ގައުމުން އިތުރު 2666 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 183795 އަށް އަރާފައި.\nޕާކިސްތާނުން ކޮވިޑް-19 ޖެހިގެން އިތުރު 74 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 5197 އަށް އަރާފައި، އެ ގައުމުން އިތުރު 2521 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 248872 އަށް އަރާފައި.\nއީރާނުން ކޮވިޑް-19 ޖެހިގެން އިތުރު 194 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 12829 އަށް އަރާފައި، އެ ގައުމުން އިތުރު 2186 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 257303 އަށް އަރާފައި.\nރަޝިއާއިން ކޮވިޑް-19 ޖެހިގެން އިތުރު 130 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 11335 އަށް އަރާފައި، އެ ގައުމުން އިތުރު 6615 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 727162 އަށް އަރާފައި.\nއިންޑިއާއިން ކޮވިޑް-19 ޖެހިގެން އިތުރު 31 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 22718 އަށް އަރާފައި، އެ ގައުމުން އިތުރު 4122 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 854480 އަށް އަރާފައި.\nއެމެރިކާއިން ކޮވިޑް-19 ޖެހިގެން އިތުރު 11 މީހަކު މަރުވެއްޖެ. މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 137414 އަށް އަރާފައި، އެ ގައުމުން އިތުރު 596 މީހަކު ކޮވިޑް-19އަށް ފައްސިވެފައިވާއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 3356242 އަށް އަރާފައި.\nމާސްކް އެޅުމާއި ދެކޮޅަށް ވާހަކަދެއްކި އެމެރިކާގެ ރައީސް ޑޮނާލްޑް ޓްރަމްޕްވެސް އެންމެ ފަހުން އާއްމު ތަންތަނުގައި މާސްކް އަޅަން ފަށައިފި.\nMask Elhumaai Dhekolha Vaahakadhekki Trump Enmme Fahun Mask Alhan Fashaifihttps://t.co/bLtaXhSce0\nދިވެހި ރާއްޖޭގެ ޤައުމީ ޔުނިވަރސިޓީ (އެމްއެންޔޫ)ގެ ފެކަލްޓީ އޮފް ހޮސްޕިޓަލިޓީ އެންޑް ޓުއަރިޒަމް ސްޓަޑީސް (އެފްއެޗްޓީއެސް)ގެ ވެރިއަކު ކޮވިޑް-19 އަށް ފައްސިވެއްޖެ.\nGaumee Universityge Veriyaku Covid-19 Ah Fassi Vehjjehttps://t.co/QyNBHZkTVi\nBREAKING: Aishwarya Aai Eynage Dharifulhuves Covid-19 Ah Fassivejjehttps://t.co/hgh53FG6jh\nރ. ހުޅުދުއްފާރުން މިއަދު ކޮވިޑް-19 އަށް ފައްސިވި މީހާ އާއި ސީދާ ގޮތުންނާއި ނުސީދާ ގޮތުން ކޮންޓެކްޓެއް ނެތް ކަމަށް އޭނާ ބުނެފި.\nHulhudhuffaarun Covid-19 Ah Fassivi Meehaa Aa Bahdhaluvi Meeheh Nei! https://t.co/YiAC2gSLZW\nރާއްޖެއިން އިއްޔެ ކޮވިޑް-19 އަށް ފައްސިވި މީހުންގެ ތެރޭގައި ދޮޅު މަހުގެ ތުއްތު ކުއްޖަކު ހިމެނޭ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ވިދާޅުވެއްެޖެ.\nIyye Fassi Vi Meehunge Thereygai Dholhu Mahuge Thuhthu Kujjehttps://t.co/y6xzOrpNKg\nނ. ކުޑަފަރީން މާލެ ގެނައި މީހަކު ކޮވިޑް-19 އަށް ފައްސިވުމާ ގުޅިގެން އެ ރަށް ކަރަންޓީންކޮށްފި.\nKudafari Ah Araa Feybun Manaa Koffi https://t.co/K3uh8dWcmI\nސްޓެލްކޯގެ އޮފީހުގައި ޑިސްއިންފެކްޝަން ގޭޓެއް ބަހައްޓައި ބޭނުން ކުރަން ފަށައިފި.\nSTELCO Ge Offeehuga Disinfection Gate Bahahtaifi https://t.co/EetI0992oN\nމާލެ އިން ރ.އަތޮޅު ހުޅުދުއްފާރަށް ގޮސް ގޭގައި ކަރަންޓީން ވެގެން ހުރި މީހަކު ކޮވިޑް-19 އަށް ފައްސިވެއްޖެ.\nCovid-19: Hulhudhuhfaaru Gai Quarantine Vegen Huri Meehaku Fassivejje https://t.co/tTgRBqmuDB\nކެމްބޯޑިއާ އިން އިތުރު 15 މީހަކު ފައްސިވެ، ބަލި ޖެހުނު މީހުންގެ އަދަދު 156 އަށް އަރައިފި. މިހާތަނަށް މީހަކު މަރެއް ނުވޭ.\nމޮންގޯލިއާ އިން އިތުރު ތިން މީހަކު ފައްސިވެ، ބަލި ޖެހުނު މީހުންގެ އަދަދު 230 އަށް އަރައިފި. މިހާތަނަށް މީހަކު މަރުވެފައެއް ނުވޭ.\nޖަމައިކާ އިން އިތުރު ފަސް މީހަކު ފައްސިވެ، ބަލި ޖެހުނު މީހުންގެ އަދަދު 758 އަށް އަރައިފި. މިހާތަނަށް މަރުވީ 10 މީހުން.\nނިއުޒިލެންޑުން އިތުރު އެކަކު ފައްސިވެ، ބަލި ޖެހުނު މީހުންގެ އަދަދު 1،544 އަށް އަރައިފި. މިހާތަނަށް މަރުވީ 22 މީހުން.\nތައިލެންޑުން އިތުރު އެކަކު ފައްސިވެ، ބަލި ޖެހުނު މީހުންގެ އަދަދު 3،217 އަށް އަރައިފި. މިހާތަނަށް 58 މީހަކު ވަނީ މަރުވެފައި.\nހެއިޓީ އިން އިތުރު ހަތަރު މީހަކު މަރުވެ، މަރުވި މީހުންގެ އަދަދު 139 އަށް އަރައިފި. އަދި އިތުރު 73 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 6،690 އަށް އަރާފައި.\nއޮސްޓްރޭލިއާގައި އިތުރު އެކަކު މަރުވެ، މަރުވި މީހުންގެ އަދަދު 108 އަށް އަރައިފި. އިތުރު 243 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 9،796 އަށް އަރާފައި.\nކިރިގިސްތާނުގައި އިތުރު ހަތް މީހަކު މަރުވެ، މަރުވި މީހުންގެ އަދަދު 132 އަށް އަރައިފި. އިތުރު 719 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 10،629 އަށް އަރާފައި.\nދެކުނު ކޮރެއާ އިން އިތުރު އެކަކު މަރުވެ، މަރުވި މީހުންގެ އަދަދު 289 އަށް އަރައިފި. އަދި އިތުރު 44 މީހަކު ފައްސިވެ، ބަލި ޖެހުނު މީހުންގެ އަދަދު 13،417 އަށް ވަނީ އަރައިފި.\nހޮންޑޫރާސްގައި އިތުރު 21 މީހަކު މަރުވެއްޖެ. މިހާތަނަށް 771 މީހަކު ވަނީ މަރުވެފައި. އަދި އިތުރު 530 މީހަކު ފައްސިވެ، ބަލި ޖެހުނު މީހުންގެ އަދަދު ވަނީ 27،583 އަށް އަރާފައި.\nބޮލީވިއާ އިން އިތުރު 52 މީހަކު މަރުވެ، މަރުވި މީހުންގެ އަދަދު 1،754 އަށް އަރައިފި. އަދި އިތުރު 1،635 މީހަކު ފައްސިވެ ބަލި ޖެހުނު މީހުންގެ އަދަދު 47،200 އަށް އަރައިފި.\nކަޒަކިސްތާނުގައި އިތުރު 1،798 މީހަކު ފައްސިވެ، ބަލި ޖެހުނު މީހުންގެ އަދަދު 58،253 އަށް އަރައިފި. މިހާތަނަށް މަރުވީ 264 މީހުން.\nބެލްޖިއަމުން އިތުރު 137 މީހަކު ފައްސިވެ، ބަލި ޖެހުނު މީހުންގެ އަދަދު 62،606 އަށް އަރައިފި. މިހާތަނަށް މަރުވީ 9،782 މީހުން.\nޗައިނާ އިން އިތުރު ހަތް މީހަކު ފައްސިވެ، ބަލި ޖެހުނު މީހުންގެ އަދަދު 83،594 އަށް އަރައިފި. މިހާތަނަށް މަރުވީ 4،6234 މީހުން.\nޕާކިސްތާނުގައި އިތުރު 74 މީހަކު މަރުވެ، މަރުވި މީހުންގެ އަދަދު 5،197 އަށް އަރއަިފި. އިތުރު 2،521 މީހަކު ފައްސިވެ ބަލި ޖެހުނު މީހުންގެ އަދަދު ވަނީ 248،872 އަށް އަރާފައި.\nމެކްސިކޯ އިން އިތުރު 539 މީހަކު މަރުވެ، މަރުވި މީހުންގެ އަދަދު 34،730 އަށް އަރައިފި. އަދި އިތުރު 6،094 މީހަކު ފައްސިވެ، ބަލި ޖެހުނު މީހުންގެ އަދަދު 295،268 އަށް ވަނީ އަރާފައި.\nނ. ކުޑަފަރިން މާލެ ގެނައި 92 އަހަރުގެ ފިރިހެނަކު ކޮވިޑް-19 އަށް ފައްސިވެއްޖެ.\nKudafari In Male' Genai Meehaku Covid-19 Ah Fassivejje https://t.co/aUVNA5X3mc\nދިވެހިންގެ ތެރޭގައި ކޮވިޑް-19 ފެތުރޭވަރު އިތުރުވާނަމަ ރާއްޖެއިން މި ބަލީގައި މަރުވާ މީހުންގެ އަދަދު އިތުރުވުމުގެ ފުރުޞަތު އެބައޮތްކަމަށް ޓެކްނިކަލް އެޑްވައިޒަރީ ގްރޫޕްގެ ހެޑް ޑރ.އަލީ ލަޠީފް ވިދާޅުވެއްޖެ.\nCovid-19: Dhivehinge Thereygai Bali Jehey Meehun Ithuruvaanama, Maruvaa Meehunge Adhadhu Ginavedhaane https://t.co/83zk4t1lIK\nސީރިއާ އާއި ތުރުކީ ގުޅޭ ސަރަހައްދީ އިމުގައި އޮންނަ ސީރިއާގެ އިދްލީބުން ކޮވިޑް-19 ފެނުމާއި އެކު ވަރަށް ބޮޑަށް ބިރުވެރިކަން އިތުރު ވެއްޖެ.\nSyria Ge Idlib In Covid-19 Feni, Biruverikan Boduvejje https://t.co/wADUmuKgaP\nBREAKING | Covid-19: Brazil In Ithuru 968 Meehaku Maruvehjehttps://t.co/EdI4lvf3mr\nBREAKING | Covid-19: Raajje In Bali Fenunuthaa 126 Dhuvas, Mihaaru Faruvaa Dhenee 368 Meehakahhttps://t.co/QVGeByYjDz\n— Vaguthu Online (@VaguthuOnline) July 11, 2020\nBREAKING | Covid-19: Mexico In Ithuru 665 Maruhttps://t.co/SHUEtW218H\nMask Elhumun Bali Jehumuge 65% Furusathu Kudaveyhttps://t.co/HJPB9Kl9zl\nސްރީލަންކާ އިން އިތުރު 57 މީހަކު ކޮވިޑް-19 އަށް ފައްސިވެއްޖެ. އެޤައުމުން މިހާތަނަށް ޖުމްލަ 2511 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 11 މީހަކު ވަނީ މަރުވެފައި.\nހޮންޑަރަސް އިން އިތުރު 669 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 46 މީހަކު މަރުވެއްޖެ. އެޤައުމުން މިހާތަނަށް ޖުމްލަ 27053 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 750 މީހަކު ވަނީ މަރުވެފައި.\nބޮލީވިއާ އިން އިތުރު 1452 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 64 މީހަކު މަރުވެއްޖެ. އެޤައުމުން މިހާތަނަށް ޖުމްލަ 45565 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1702 މީހަކު ވަނީ މަރުވެފައި.\nއެކުއެޑޯ އިން އިތުރު 2191 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 92 މީހަކު މަރުވެއްޖެ. އެޤައުމުން މިހާތަނަށް ޖުމްލަ 67209 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5031 މީހަކު ވަނީ މަރުވެފައި.\nއިރާގުން އިތުރު 2734 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 95 މީހަކު މަރުވެއްޖެ. އެޤައުމުން މިހާތަނަށް ޖުމްލަ 75194 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3055 މީހަކު ވަނީ މަރުވެފައި.\nމިސްރުން އިތުރު 923 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 67 މީހަކު މަރުވެއްޖެ. އެޤައުމުން މިހާތަނަށް ޖުމްލަ 81158 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3769 މީހަކު ވަނީ މަރުވެފައި.\nއިޓަލީން އިތުރު 188 މީހަކު ކޮވިޑް-19 އަށް ފައްސިވެ، މި ބަލީގައި އިތުރު7މީހަކު މަރުވެއްޖެ. އެޤައުމުން މިހާތަނަށް ޖުމްލަ 242827 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 34945 މީހަކު ވަނީ މަރުވެފައި.\nދެކުނު އެފްރިކާ އިން އިތުރު 13497 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 111 މީހަކު މަރުވެއްޖެ. އެޤައުމުން މިހާތަނަށް ޖުމްލަ 264184 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3971 މީހަކު ވަނީ މަރުވެފައި.\nޗިލީން އިތުރު 2755 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 100 މީހަކު މަރުވެއްޖެ. އެޤައުމުން މިހާތަނަށް ޖުމްލަ 312029 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6881 މީހަކު ވަނީ މަރުވެފައި.\nބްރެޒިލް އިން އިތުރު 99 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 6353 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1810691 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 70623 މީހަކު ވަނީ މަރުވެފައި.\nއެމެރިކާއިން އިތުރު 50746 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 629 މީހަކު މަރުވެއްޖެ. އެޤައުމުން މިހާތަނަށް ޖުމްލަ 3342532 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 137300 މީހަކު ވަނީ މަރުވެފައި.\nBREAKING | Covid-19: Bali Jehunu Meehun Ge Adhadhu 12.7 Million Ahhttps://t.co/SFiUL2JTcc\nމިއަދު ކޮވިޑް-19 އަށް ފައްސިވި 47 މީހުންގެ ތެރެއިން 43 މީހުންނަކީ ދިވެހިންނެވެ. އިއްޔެ 64 މީހަކު ފައްސިވިއިރު 44 މީހުންނަކީ ދިވެހިންނެވެ. އެހެންކަމުން މިހާރު ކޮވިޑް-19 އަށް ފައްސިވާ ދިވެހިންގެ އަދަދު މިވަނީ ވަރަށް ބޮޑަށް އިތުރު ވެފައެވެ. އަދި މިހާރު ފައްސިވާ މީހުންގެ ތެރެއިން އެވްރެޖްކޮށް %40 މީހުންނަކީ ކުރިން ކޮވިޑް-19 އަށް ފައްސިވި މީހަކާއި ގުޅުން ނެތް މީހުންނެވެ. އެހެންކަމުން އެއީ ވެސް ނުރައްކާތެރި އިންޒާރެކެވެ.\nކޮވިޑް-19 އަށް ފައްސިވާ މީހުންގެ އަދަދު އިތުރު ވަމުން އަންނައިރު ޑޮކްޓަރުން ގެންދަނީ ތަކުރާރުކޮށް ކަންބޮޑުވުން ފާޅުކުރަމުންނެވެ. މިރޭ އޮތް ނޫސްވެރިންގެ ބައްދަލުވުމުގައި ޑރ.އަލީ ލަތީފް ވިދާޅުވީ "މަގުމަތީގައި އުޅޭ މީހުންނާއި ރެސްޓޯރަންޓްތަކުގައި ތިބޭ މީހުންގެ އަދަދު މާގިނަ" ކަމަށެވެ.\nކޮންމެހެން މަގުމައްޗަށް ނިކުންނަން ޖެހިގެން ނޫން ގޮތަކަށް މަގުމައްޗަށް ނުނިކުތުމަށާއި މަގުމައްޗަށް ނިކުތް ނަމަވެސް މާސްކް އަޅައިގެން އަދި ގައިދުރުކަން ބަހައްޓައިގެން އުޅުމަށް ޑޮކްޓަރުން ތަކުރާރުކޮށް ނަސޭހަތްތެރިވެއެވެ. ޑޮކްޓަރުންގެ އިރުޝާދުތަކަށް ތަބާނުވާނަމަ ދުވަހުން ދުވަހަށް ހާލަތު ގޯސްވެ، މިހުރިހާ ދުވަހު ފުރަބަންދުގައި ތިބެގެން ކުރި މަސައްކަތް ބޭކާރު ވެގެން ހިނގައިދާނެ ކަމުގެ އިންޒާރު ޑޮކްޓަރުން ދެއްވައެވެ.\nCovid-19: Miadhu Test Kuree Ehme 236 Sunku https://t.co/D7IOr5dCuC\nBREAKING NEWS: Raajjey Gai Admit Koh Faruvaa Dheyn Jehey Adhadhu 15% Ah Araifi https://t.co/V7PZJAS11S\nBREAKING NEWS: Covid-19: Ithuru 47 Meehaku Fassivejje https://t.co/bhLySj0dx0\nޖުލައި 12, 2020 00:05\nމިއީ އިބޫ ޞާލިހް އާ އަންނި ގަސްސުގައި ދިވެހިންނަށް ދިން އަނިޔާ އެއް. މިކަމުގެ ބަދަލު ވޯޓުން ދޭނަން.\nޖުލައި 13, 2020 00:04\nރާއްޖޭގައި މާސްކް އެޅުން މަޖްބޫރު ނުކުރެވިގެން އުޅެނީ ކީއްވެ؟


އޭންޖީ: ދިވެހި ދަސްކުރަމުން އެހެން މީހުންނަށް ދަސްކޮށްދެނީ\n10 ޖޫން 2021 - 12:06 3\nދިވެހިންގެ ހިތްހެޔޮ ކަމާއި ކާނާ އާއި ފަސޭހަ ދިރިއުޅުމަށް ރާއްޖެއަށް އަންނަ އެތައް ބައެއްގެ ތައުރީފު އަބަދުވެސް ލިބެ އެވެ. އެކަމަކު މިފަހަރު މިއޮތީ ދިވެހި ބަސް އެނގެން ފެށި ހިސާބުން ބަހަށް ދެވުނު ހާއްސަ ލޯތްބާއެކު އެހެން މީހުންނަށް ވެސް ދިވެހި ދަސްކޮށްދޭން މަސައްކަތްކުރަމުން އަންނަ އިޓަލީގެ 22 އަހަރުގެ އެންޖެލިކާ (އޭންޖީ) ގެ ވާހަކަ އެވެ.\nއޭންޖީ މަސައްކަތްކުރަނީ ރ އަތޮޅުގައި އޮންނަ ކުޑަފުށި ރިސޯޓުގެ ގެސްޓް ރިލޭޝަންސް ޓީމްގެ ޓީމް ލީޑަރުގެ ގޮތުގަ އެވެ. އޭނާ ރާއްޖެއަށް އައީ 2018 ވަނަ އަހަރު އޭ ލެވެލް ނިންމުމަށް ފަހު އެވެ. އެ އައި ގޮތަށް ރިސޯޓުގައި މަސައްކަތް ކުރަމުން ވަޒީފާގެ ކުރިއެރުން ލިބުނު އިރު ދިވެހި ރައްޓެހިން ލިބި ދިވެހި މާހައުލާއި ވަރަށް ބޮޑު ގުޅުމެއް އުފެދިފައިވާ ކަމަށް އޭންޖީ ބުންޏެވެ. އެހާ ހިސާބުން އޭނާ ބޭނުންވީ ދިވެހި ބަހުން ލިޔަން ކިޔަން ދަސްކުރުމަށެވެ.\n"އަހަންނަކީ ތަފާތު ސަގާފަތްތަކާއި އާދަކާދަ އަދި ހާއްސަކޮށް ބަހަށް ލޯބިކުރާ މީހެއް. ރިސޯޓުން ވަޒީފާ ހޯދައިގެން މަސައްކަތަށް އައީ ވެސް ތަފާތު ސަގާފަތްތަކުގެ ތަފާތު މީހުންނާ ވާހަކަދައްކަން ލިބޭނެ ފުރުސަތަކަށް ވާނެތީ،" މިހާރު ވެސް ތަފާތު ހަތަރު ބަހަކުން ވާހަކަ ދައްކަން ދަންނަ އޭންޖީ ބުންޏެވެ.\nމީގެ ދުވަސްކޮޅެއް ކުރިން ހާއްސަ ޝައުގުވެރިކަމަކާއެކު އޭންޖީ ދިވެހި ދަސްކުރަން ފެށީ އޭނާގެ ބައެއް ދިވެހި ރަހުމަތްތެރިގެ އެހީތެރިކަމާ އެކުގަ އެވެ. އެގޮތުން ތަފާތު ޑިކްޝަނަރީ ތަކާއި އޮންލައިންކޮށް ލިބެން ހުރި މައުލޫމާތެއް ވިއްޔާ ހުރިހާ އެއްޗެއް ހޯދި އެވެ. އެކަމަކު އެންމެ ފުރަތަމަ ސްޓޭޖުން ފަށައިގެން ދިވެހި ދަސްކުރަން ބޭނުންވާ ބޭރުގެ މީހަކަށް އެއީ ފަސޭހަ ކަމެއް ނޫންކަން އެހާ ހިސާބުން އޭނާ އަށް ގަބޫލުކުރެވުނެވެ.\nއޭންޖީ: އޭނާ ބޭނުންވަނީ ރާއްޖޭގައި ދިރިއުޅޭ ބޭރުގެ މީހުންނަށް ދިވެހި ދަސްކުރާނެ ފަސޭހަ ގޮތްތަކެއް ހޮދައިދޭން\n"މިގޮތަށް ދަސްކުރަން ބަލާއިރު ލިބެން ހުންނަ މައުލޫމާތުތައް ވަރަށް މަދު. އަސްލު ފުރަތަމަ ފެށި އިރަކު ޕޭޖެއް ހެދުމުގެ ހިޔާލެއް ވެސް ނެތް. އެކަމަކު ހިތަށް އެރީ ޕޭޖެއް ހަދައިފި ނަމަ އަހަރެން ކަހަލަ ވަރަށް ގިނަ މީހުންނަށް އޭގެއިން ފަސޭހަތަކެއް ވެހެންދާނެ ކަމަށް،" އޭންޖީ ބުންޏެވެ.\nއޭންޖީ ދިވެހި ދަސްކޮށްދޭ އިންސްޓާ ޕޭޖް ހެދި ފަހުން ކޮންމެ ދުވަހަކު ވެސް ދިވެހީގެ ކޮންމެވެސް ބަހެއް ފަސޭހައިން ދޭހަވާނެ ގޮތަށް ތަސްވީރާއި އެކު ނުވަތަ މަޖާ ވީޑިއޯ ކޮޅަކާ އެކު ހިއްސާކުރެ އެވެ. ބަސް ބޭނުންކުރާނެ އެކި ގޮތްތަކާއި ހާލަތްތައް ވެސް ބުނެދެ އެވެ.\nއޭނާ ދެކޭގޮތުގައި އުޅޭ މާހައުލުގެ ބަސް އެނގުން މުހިއްމެވެ. މަސައްކަތުގެ ކޮލިޓީ އާއި ދިރިއުޅޭ މާހައުލުގެ މީހުންގެ އިހުސާސްތަކާއި ދިރިއުޅުން ބޮޑަށް ދެނެގަނެވޭނީ ބަސް އެނގިގެންނެވެ. އޭނާ ބަސް ދަސްކުރާ ސަބަބަކީ އެއީ އެވެ. މަަސއްކަތް ކުރަނީ އެހެން މީހުންނަސް އެ ފުރުސަތު ހޯދައިދޭށެވެ.\nދިވެހި ދަސްކުރަން ޓާގެޓްކޮށްގެން އޭންޖީ މިހާތަނަށް ކުރި މަސައްކަތުން، އާންމުކޮށް މަސައްކަތުގެ މާހައުލާއި ރައްޓެހިންގެ ތެރޭގައި ވެސް ދައްކަން ބޭނުންވާ ބައެއް ވާހަކަތައް ދައްކާލެވޭ ވަރު ވެއްޖެ އެވެ. އެކަމަކު އެވަރުން ފުއްދާލަން ބޭނުން ނުވާކަމަށް އޭންޖީ ބުންނެވެ.\nދިވެހި ބަސް ކިޔަވަން ފެށި ފަހުން އޭނާއަށް ދިވެހި ބަސް ދެކެ ގަޔާވެވިއްޖެ އެވެ. ދިވެހިން ލިޔަން ބޭޏުންކުރާ އަކުރުތައް ތަފާތުކަމުން ލިޔަން ދަސްކުރުމުގެ ހާއްސަ ޝައުގުވެރިކަމެއް އުފެދިއްޖެ އެވެ. ރީތިކޮށް ވާހަކަ ދައްކައި ލިޔެކިޔަން ދަސްކުރަން ބޭނުންވަނީ އެހެންވެގެން ކަމަށް ވެސް އޭންޖީ ބުންޏެވެ.\n"މިހާރު ވެސް ފޮލޯކުރާ މީހުން ބުނޭ ވަރަށް ހިތްހަމަޖެހޭ ވާހަކަ އެެގޮތަށް ފަސޭހައިން ދެނެގަނެވޭ ކަހަލަ ގޮތަކަށް އަދި މީހުން ޝައުގުވެރި ވާ ގޮތަށް ކޮންޓެންޓް ލާތީ. އެހެންވީމަ ގަބޫލުކުރަނީ އެހެން މީހުންނަަށް އެހީތެރިކަމެއް އޭންޖީގެ ފަރާތުން ވެސް އެބަ ދެކޭ ކަމަށް،" އޭނާ ބުންޏެވެ.\nއޭންޖީ މިހާރު ބޭނުންވަނީ އޭނާގެ އިންސްޓަގްރާމް މެދުވެރިކޮށް ވީހާވެސް ގިނަ މީހުން ދިވެއްސަށް ޝައުގުވެރިކުރުވުމަށެވެ.


ޝިރުކުގެ ވައްތަރުތައް3 – DhiSalafiyyah\nކުދިޝިރްކުގެ ދެވަނަ ބައި:\nކުދި ޝިރްކުގެ ދެވަނަބަޔަކީ ވަންހަނާ ޝިރުކެވެ. އެއީ ގަސްދާއި ނިޔަތުގައި ޝިރުކުކުރުމެވެ. އެއީ ދެއްކުމަށް ނުވަތަ އިއްވުމަށް އަޅުކަން ކުރުންފަދަ ކަންތަކެވެ. ﷲއަށް ކުއްތަންވެވޭ ފަދަ އަޅުކަމެއް ކުރަމުންދާއިރު މީސްތަކުން އެކަމަށް ތަޢުރީފުކޮށް ސަނާކިޔާނެކަމުގެ އެދުމުގައި އެމީހުންނަށް ދެއްކުމަށް އެއަޅުކަމެއް ކުރުމެވެ. މިސާލަކަށް ތިމަންކުރަންހުރި ނަމާދު މީހަކަށް ނުވަތަ ބަޔަކަށް ދެއްކުމަށް ކިޔެވުން ރީތިކޮށް ނަމާދުގެ ޙަރަކާތް ރީތި ކުރުމެވެ. އަދި ޞަދަޤާތް ދިނުމުގައިވެސް މީސްތަކުން ތިމާއީ ދީލަތި މީހެކޭ ބުނޭތޯ އަދި އެކަމުގެ ތަޢުރީފު ލިބުން އެދިގެން ޞަދަގާތް ކުރުމެވެ. ހަމައެފަދައިން ﷲއަށް ޛިކުރު ކުރާއިރު ނުވަތަ ޤުރުއާން ކިޔަވާއިރު ތިމާގެ އަޑު މީސްތަކުންނަށް އިވުނީމާ އެމީހުން ތިމާޔަށް ތަޢުރީފު ކުރާނެތީއެވެ. އެމީހުންނަށް އިއްވުމަށް އަޑުގަދަކޮށް ކިޔެވުމެވެ. މިއެވެ.\nދަންނައެވެ. ތިމާކުރާ އަޅުކަމުގެ ތެރެއަށް މީސްތަކުންނަށް ދެއްކުމުގެ ނުވަތަ އިއްވުމުގެ ގަސްދާއި ނިޔަތް ވަދެއްޖެނަމަ އެއަޅުކަމެއް ބާޠިލުވީއެވެ. ﷲ ތަޢާލާ ވަޙީ ކުރައްވާފައިވެއެވެ. ﴿فَمَنْ كَانَ يَرْجُو لِقَاءَ رَبِّهِ فَلْيَعْمَلْ عَمَلًا صَالِحًا وَلَا يُشْرِكْ بِعِبَادَةِ رَبِّهِ أَحَدًا﴾ [الكهف:١١٠] މާނައީ: ތިމާގެ ރައްބާއި ބައްދަލުވުމަށް އެދޭމީހާ ނުވަތަ އެކަލާނގެއާއި ބައްދަލުވުމަށް ބިރުވެތިވާ މީހާ ޞާލިޙް ޢަމަލު ކުރާށެވެ. އަދި ތިމާގެ ރައްބަށް ކުރާ އަޅުކަމުގައި ހަމަ އެކަކުވެސް ބައިވެރި ނުކުރާށެވެ. ޝިރުކު ނުކުރާށެވެ. މިއެވެ.\nއަދި ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((أَخْوَفُ مَا أَخَافُ عَلَيْكُمْ الشِّرْكُ الْأَصْغَرُ . قَالُوا : يَا رَسُولَ اللَّهِ وَمَا الشِّرْكُ الْأَصْغَرُ ؟ قَالَ : الرِّيَاءُ ))[رواه أَحْمَدُ والطَّبَرَانِى والبَغَوِى فِي شَرْحِ السُّنَّة] މާނައީ: ތިމަންކަލޭގެފާނު އެންމެ ބޮޑަށް ކަލޭމެންގެ މައްޗަށް ބިރުވެތިވާ ކަމަކީ ކުދި ޝިރުކު ކުރުމާއި މެދުގައެވެ. އަޞްޙާބު ބޭކަލުން ދެންނެވިއެވެ. އޭ ﷲގެ ރަސޫލާއެވެ. ކުދި ޝިރުކަކީ ކޮބައިތޯއެވެ؟ އެކަލޭގެފާނު ޙަދީޘް ކުރެއްވިއެވެ. އެއީ ރިޔާއެވެ. އެބަހީ ދެއްކުމަށް އަޅުކަން ކުރުމެވެ. މިއެވެ.\nދުނިޔޭގެ ދަހިވެތިކަމުގައި އަޅުކަންކުރުންވެސް ހިމެނިގެންވަނީ ކުދި ޝިރުކުގެ ތެރެއިންނެވެ. މިސާލަކަށް މުދާ ހޯދުމަށްޓަކައި ޙައްޖަށްދިއުން ނުވަތަ ބަންގި ގޮވުން ނުވަތަ އިމާމުކަމުވުން ނުވަތަ ޝަރުޢީ ޢިލްމު ދަސްކުރުން ނުވަތަ ޖިހާދުކުރުން މިފަދަ ކަންކަންވެސް ދުނިޔަވީ އެދުމަށްޓަކައި ކުރުމީ ކުދި ޝިރުކުގެ ތެރެއިންވާ ކަންކަމެވެ.\nﷲގެ ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. (( تَعِسَ عَبْدُ اَلدِّينَارِ، تَعِسَ عَبْدُ َالدِّرْهَمِ ، تَعِسَ عَبْدُ َ الخميصة، تَعِسَ عَبْدُ الْخَمِيْلَةِ، إِنْ أُعْطِيَ رَضِيَ وَإِنْ لَمْ يُعْطَ سَخِطَ)) [رَوَاهُ الْبُخَارِيُّ]. މާނައީ: ދީނާރުގެ އަޅު ހަލާކުވެއްޖެއެވެ. ދިރުހަމުގެ އަޅު ހަލާކުވެއްޖެއެވެ. ޚަމީޞަތުގެ އަޅު ހަލާކުވެއްޖެއެވެ. ޚަމީލަތުގެ އަޅު ހަލާކުވެއްޖެއެވެ. އެމީހުންނަށް ދެވިއްޖިއްޔާ ރުހެއެވެ. އަދި އެމީހުންނަށް ނުދެވިއްޖެއްޔާ ނުރުހެއެވެ. މިއެވެ. (ޚަމީޞަތާއި ޚަމީލާ އަކީ ރީތި މޮޅު ފޭރާމުގެ ދެވައްތަރަކަށް ކިޔާ ދެނަމެވެ.) ނުނިމޭ


The President's Office - Raeesuljumhooriyyaa, A Level ge emme rangalhu natheejaa hoadhi3dharivarunnaa baddhal kuravvaifi\nރައީސުލްޖުމްހޫރިއްޔާ، ޖީ.ސީ.އީ އޭ ލެވެލްގެ އެންމެ މަތީ ވަނަ ހާސިލް ކުރި ތިން ދަރިވަރުންނާ ބައްދަލު ކުރެއްވުން\nރައީސުލްޖުމްހުރިއްޔާ އޭ ލެވެލްގެ އެންމެ ރަނގަޅު ނަތީޖާ ހޯދި3ދަރިވަރުންނާ ބައްދަލުކުރައްވައިފި\n4 މާރިޗު 2018، ރިފަރެންސް: 2018-84\nރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް 2017 ވަނަ އަހަރު އޭލެވެލް އިމްތިހާނުން އެންމެ ރަނގަޅު ނަތީޖާ ހޯދި ދިވެހި3ދަރިވަރުންނާ މިއަދު ބައްދަލުކުރައްވައިފިއެވެ.\n2017 ވަނަ އަހަރު އޭލެވެލް އިމްތިހާނުން އެންމެ ރަނގަޅު ނަތީޖާ ހޯދާފައިވަނީ ސީ.އެޗް.އެސް.އީ ގެ ތިން ދަރިވަރުން ކަމަށްވާ މާފަންނު ކައިރުގޭ މަރްޔަމް މަލްސާ ލިޝާމާއި، އައްޑޫސިޓީ ފޭދޫ މޫދުވިނަ ފާޠިމަތު ސަޢީދާއި، މާލެއަތޮޅު ތުލުސްދޫ ހީނާގޭ ޢާއިޝަތު ޢަޒްމާއެވެ.\nރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ރައީސުލްޖުމްހޫރިއްޔާ ވަނީ މިދިޔަ އަހަރުގެ އެންމެ މޮޅު ނަތީޖާ ހޯދައިގެން ރައީސުލްޖުމްހޫރިއްޔާ ދެއްވާ ސްކޮލަރޝިޕް ހާސިލުކުރި ކަމަށްޓަކައި މަރުޙަބާ ވިދާޅުވެފައެވެ. އަދި މިފަދަ ފަޚުރުވެރި ނަތީޖާއެއް ހޯދިކަމަށްޓަކާ ވަރަށް ބޮޑަށް އުފާފުޅުކުރައްވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nމިއަދުގެ ބައްދަލުކުރެއްވުމުގައި ވާހަކަފުޅު ދައްކަވަމުން، ރާއްޖެއިން ބޭރުގެ ޔުނިވަރސިޓީއެއްގައި ތަޢުލީމު ޙާސިލު ކުރި ކަމުގައިވިއަސް ޤައުމުގެ ޙާލަތާއިމެދު ވިސްނުމަށާއި، ޤައުމަށް ބޭނުންތެރިވާނެ ކަންތައްތަކާމެދު ވިސްނައި އެކަންތައްތައް މަގުފަހި ކުރެވޭނެ ގޮތްތައް ހޯދުމަށް އެދިވަޑައިގެންނެވިއެވެ. އަދި ޤައުމަށް ވަފާތެރިވުމަށާއި ޤައުމުގެ ނަމަށް ހުތުރުވާފަދަ ކަންތައްތަކަށް ވާގިދޭފަދަ އެއްވެސް ކަމެއްނުކުރުމަށް އެމަނިކުފާނު ނަޞޭހަތްތެރިވެވަޑައިގެންނެވިއެވެ.\nރައީސުލްޖުމްހޫރިއްޔާ ދެއްކެވި ވާހަކަފުޅުގައި، ދިވެހިރާއްޖޭގައި ހުރި ވަޒީފާގެ ފުރުޞަތުތަކަށް ބޭނުންވަނީ ކިޔަވައިގެން ތިބި ދިވެހި ކުދިންކަމުގައި ވިދާޅުވިއެވެ. އަދި ތިން ކުދިންވެސް ކިޔަވައި ނިމިގެން ސަރުކާރަށް ޚިދުމަތްކުރުމަށް އިސްކަންދިނުމަށް ރައީސުލްޖުމްހޫރިއްޔާ އެދިވަޑައިގެންނެވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ އަރިހުގައި، މިނިސްޓަރ އޮފް އެޑިއުކޭޝަން ޑޮކްޓަރ ޢާއިޝަތު ޝިހާމް ބައިވެރިވެވަޑައިގެންނެވިއެވެ.


މާލެއަތޮޅު ގުޅީފަޅާބެހޭ މަސައްކަތްތައް ރައީސުލްޖުމްހޫރިއްޔާ ބައްލަވާލައްވައިފި – Maldivian Democratic Party\n14 ސެޕްޓެމްބަރު 2010\nމާލެއަތޮޅު ގުޅީފަޅާބެހޭ މަސައްކަތްތައް ރައީސުލްޖުމްހޫރިއްޔާ ބައްލަވާލައްވައިފި\n14 ސެޕްޓެމްބަރ 2010\nބިން ހިއްކަވައި ތަރައްޤީ ކުރެއްވުމަށް ސަރުކާރުން ކަނޑައަޅުއްވާފައިވާ މާލެއަތޮޅު ގުޅީފަޅާބެހޭ މަސައްކަތްތައް، ރައީސުލްޖުމްހޫރިއްޔާ މުޙަންމަދު ނަޝީދު މިއަދު ބައްލަވާލައްވައިފިއެވެ. ގުޅީފަޅު ސަރަޙައްދަށް އެމަނިކުފާނު މިއަދު މެންދުރުފަހު ވަޑައިގެންނެވީ މިމަޝްރޫޢުގެ ފުރަތަމަ ފިޔަވަހީގެ އިންތިޒާމުތައް ކުރިއަށްދާގޮތް ބައްލަވައިލެއްވުމަށާއި، ބިން ހިއްކުމުގައި ބޭނުންކުރެވޭ ބޯޓް، ދަ ކްއީން އޮފް ދަ ނެދަރލަންޑްސް ބައްލަވާލެއްވުމަށެވެ. މިބޯޓަކީ ބޮސްކާލީސް ކުންފުނިން ގެންގުޅޭ މިފަދަ އެންމެބޮޑު ބޯޓެވެ. އަދި މިއީ ދުނިޔޭގައިވެސް ބަނދެފައިވާ މިފަދަ އެންމެ ބޮޑެތި ބޯޓުތަކުގެ ތެރޭގައި ހިމެނޭ އެއްބޯޓެވެ. ދުވާލަކު ދެ ހެކްޓަރަށް ނުވަތަ ގާތްގަނޑަކަށް ހަތަރު ބޯޅަދަނޑަށްވުރެ ބޮޑު ސަރަޙައްދެއް ހިއްކުމުގެ ފަންނީ ޤާބިލުކަން މިބޯޓުގައި ހުރި ކަމަށް، މިމަޝްރޫޢު ކުރިއަށް ގެންދެވުމަށް ޙަވާލުކުރެވިފައިވާ ނެދަރލަންޑްސްގެ ބޮސްކާލިސް ކުންފުނިން ހާމަކުރެއެވެ.\nގުޅީފަޅު ހިއްކުމާބެހޭ މަޢްލޫމާތު، ރައީސުލްޖުމްހޫރިއްޔާއަށް އެރުވުމަށް ގުޅީފަޅު އިންޑަސްޓްރިއަލް ޒޯން ލިމިޓެޑްގެ މެނޭޖިންގ ޑައިރެކްޓަރ އަލްއުސްތާޛު މުޙަންމަދު ޝަހުދީ އަންވަރާއި، އެކޯޕަރޭޝަންގެ އިސްބޭފުޅުން މިދަތުރުފުޅުގައި ބައިވެރިވެވަޑައިގެންނެވިއެވެ.\nބިން ހިއްކަވައި ތަރައްޤީ ކުރެއްވުމަށް ސަރުކާރުން ކަނޑައަޅުއްވާފައިވާ މާލެއަތޮޅު ގުޅީފަޅުން ހިއްކެވުމަށް ހަމަޖައްސަވާފައިވަނީ 10 ހެކްޓަރގެ ބިމެވެ. ގުޅީފަޅު ތަރައްޤީ ކުރެއްވުމުން، އެތަނުގައި ޞިނާޢީ ސަރަޙައްދަކާއި، ބަނދަރުގެ ޚިދްމަތްތަކާއި، ގުދަން ކުރުމުގެ ޚިދްމަތްތަކާއި، މިކަންކަމާ ގުޅޭ ޒަމާނީ ފަންނީ ޚިދްމަތްތައް ދެވޭނެ ވަސީލަތްތައް ޤާއިމު ކުރެވޭނެއެވެ.


Leverkusen Balikoh Bayern Thaavaluge Evvana Ah Jehilaifi - Vaguthu\nބަޔާން އިން ލަނޑު ޖެހުމަށްފަހު އުފާފާޅުކުރަނީ\nޖަރުމަނު ލީގުގައި ބަޔާން ލެވަކޫސަން 5-1 ގެ ނަތީޖާއަކުން ބަލިކޮށް ގަދަބާރު ބަޔާން މިއުނިކް ލީގު ތާވަލުގެ އެއްވަނައަށް އަރައިފިއެވެ.\nލެވަކޫސަން ދަނޑުގައި ކުޅުނު މި މެޗުގއި ބަޔާން މިއުނިކްގެ ފުރަތަމަ ލަނޑު ކާމިޔާބުކޮށްދިނީ ރޮބަޓް ލެވަންޑޮސްކީ އެވެ. އޭނާ މި ލަނޑު ޖެހީ މެޗު ފަށައިގެން ތިންވަނަ މިނެޓުގައެވެ.\nއޭގެފަހުން ބަޔާން މިއުނިކްގެ އަނެއް ހަތަރު ލަނޑު ފެނިގެންދިޔައީ ފުރަތަމަ ހާފުގެ ފަހު ހަތް މިނެޓުގެ ތެރޭގައެވެ. އެގޮތުން މެޗުގެ 30 ވަނަ މިނެޓުގައި ލެވަންޑޮސްކީ ދެވަނަ ލަނޑު ޖެހއިިރު އޭގެ ހަތަރު މިނެޓުފަހުން ލީޑު ފުޅާކޮށްދިނީ ތޯމަސް މުލާ އެވެ.\nއޭގެ މިނެޓެއްފަހުން ސާޖް ގްނަބްރީ ބަޔާންގެ ހަތަރުވަނަ ލަނޑު ޖެހިއިރު 37 ވަނަ މިނެޓުގައި އެ ޓީމުގެ ފަސްވަނަ ލަނޑު ޖެހީވެސް އޭނާ އެވެ.\nމެޗުގައި ބަޔާން ލެވަކޫސަންގެ ހަމައެކަނި ލަނޑު ފެނިގެންދިޔައީ މެޗުގެ 55 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ނިމިދިޔަ ޔޫރޯގައި ޗެކް ރިޕަބްލިކް އަށް މޮޅު ކުޅުމެއް ދެއްކި ޕެޓްރިކް ޝިކް އެވެ.\nމި މެޗާއި ކުރިމަތިލިއިރު ޖަރުމަނު ލީގުގެ ތާވަލުގެ އެއްވަނައިގައި އޮތީ ބޮރޫޝިއާ ޑޯޓްމަންޑް އެވެ. ލެވަކޫސަން ބަލިކޮށް ހޯދި މި މޮޅާއެކު ބަޔާން ތާވަލުގެ އެއްވަނައިގައި އޮތީ 19 ޕޮއިންޓާއެކު އެވެ. ތާވަލުގެ ދެވަނައިގައި ވަނީ 18 ޕޮއިންޓާއެކު ބޮރޫޝިއާ ޑޯޓްމަންޑް އެވެ.\nބަޔާން މިއުނިކުން މާނޭ އަށް ފާރަލަނީ\nނޯޔާ ބަޔާނާއެކު ހަދާފައިވާ ކޮންޓްރެކްޓު އާ ކޮށްފި\nޖަރުމަން ލީގުގެ މޮޅު ކުޅުންތެރިއާގެ މަގާމް އެންކުންކޫ އަށް


Report: Addu Council bahdhalu vun thakuge yaummiyaa eh nei!\nއައްޑޫ ސިޓީ ކައުންސިލްގެ މިދައުރުގެ އެއްވެސް ބައްދަލުވުމެއްގެ ޔައުމިއްޔާއެއް ލިޔެ ބަލަހައްޓަމުން ނުދާކަން އެނގިއްޖެއެވެ. އައްޑޫ ކައުންސިލްގެ ޔައުމިއްޔާތައް ނުބަލަހައްޓާކަން އެނގުނީ ގާނޫނު ނަންބަރު 1/2014 މައުލޫމާތު ހޯދައި ލިބިގަތުމުގެ ގާނޫނުގެ ދަށުން އައްޑޫ ކައުންސިލްގެ ނިންމުންތަކާއި ޔައުމިއްޔާ ހޯދުމަށް "އައްޑޫލައިވް"އިން ކައުންސިލަށް ހުށަހެޅުމުންނެވެ. ކައުންސިލުން ވަނީ ޔައުމިއްޔާ އާއި ގުޅޭ މައުލޫމާތު ދިނުމަށް 14 ދުވަހުގެ އިތުރު މުއްދަތެއް ބޭނުން ކަން އަންގާފައެވެ.


ތުއްރަވާސް5- ބައިވެރިވުމަށް ހުޅުވައިލުން\nމި އެކެޑަމީން ތުއްރަވާސްގެ ނަމުގައި ތާރީޚަށް އަހުލުވެރިކުރުމުގެ މަސައްކަތްތަކެއް މި ދަނީ ކުރަމުންނެވެ. ދަރިވަރުން ތާރީޚަށް އަހުލުވެރި ކުރުމުގެ ގޮތުން ތުއްރަވާސް5މި ފަހަރު ހުޅުވައިލައިފައި ވަނީ3އުމުރުފުރައަކަށެވެ. އެއީ:-\n(1)7އަހަރާއި 10 އަހަރާ ދެމެދު\n(2) 10 އަހަރާއި 15 އަހަރާ ދެމެދު\n(3) 15 އަހަރާއި 21 އަހަރާ ދެމެދު\nފޯމު ހުށައެޅުމުގެ ސުންގަޑި\nވީމާ، ތުއްރަވާހުގައި ބައިވެރިވާން އެދޭ ފަރާތްތަކުން ބައިވެރިވާން އެދޭ ފޯމުފުރިހަމަ ކުރުމަށް ފަހު 2020 އޮގަސްޓު6ވާ ބުރާސްފަތި ދުވަހުގެ 14:00ގެ ކުރިން މި އެކެޑަމީއަށް ހުށައެޅުން އެދެމެވެ. އިތުރު މަޢުލޫމާތު ސާފުކުރުމަށް އެދޭ ނަމަ އެކެޑަމީގެ ނަންބަރު 7986230 ފޯނާ ގުޅުން އެދެމެވެ.\nޕަބްލިޝްކުރި ތާރީޚު: 27 ޖުލައި 2020\nޕަބްލިޝްކުރި ގަޑި: 1659\nސުންގަޑި: 06 އޮގަސްޓް 2020 1400


އެމްޑީއެން އިން އިސްތިއުފާ ދިންގޮތަށް ރައީސް އޮފީހުގެ އިސް މަގާމުންވެސް ނޫޝިން އިސްތިއުފާ ދޭންޖެހޭނެ: މެމްބަރު ސައީދު | | Sangu News\nއެމްޑީއެން އިން އިސްތިއުފާ ދިންގޮތަށް ރައީސް އޮފީހުގެ އިސް މަގާމުންވެސް ނޫޝިން އިސްތިއުފާ ދޭންޖެހޭނެ: މެމްބަރު ސައީދު\n7 އޮކްޓޯބަރ 2019 - 11:19\nޕީއެންސީގެ ނައިބު ރައީސް އަދި މާވަށު ދާއިރާގެ މެމްބަރު މުހައްމަދު ސައީދު: ފޮޓޯ ސަންގު\nމޯލްޑިވްސް ޑިމޮކްރަސީ ނެޓްވޯކް (އެމްޑީއެން)ގެ ޗެއާޕާސަންކަމުގައި ހުރި އާއިޝަތު ނޫޝިން ވަހީދު، އެ މަގާމުން އިސްތިއުފާ ދިނުމާއި ގުޅިގެން އޭނާ ރައީސުލްޖުމްހޫރިއްޔާގެ އޮފީހުގެ އެންޓި-ޓެރަރިޒަމް ކޮންސަލްޓަންޓުގެ ގޮތުގައި ސެޕްޓެމްބަރު މަހުން ފެށިގެން އަދާކުރަމުން އަންނަ ވަޒީފާއިންވެސް އިސްތިއުފާ ދޭންޖެހޭނެކަމަށް ޕީއެންސީގެ ނައިބު ރައީސް އަދި މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެއެވެ.\nމެމްބަރު ސައީދު ކުރެއްވި ޓްވީޓެއްގައި ވިދާޅުވީ އިސްތިއުފާ ދިނުން ނޫންގޮތެއް ނޫޝިންއަށް ނެތުމުން އެމްޑީއެން އިން އިސްތިއުފާ ދިންގޮތަށް ރައީސް އޮފީހުގެ މަގާމުންވެސް އޭނާ އިސްތިއުފާ ދޭންޖެހޭނެކަމަށެވެ.\nބެލެވޭގޮތުގައި ރައީސް އޮފީހުގެ އެންޓި-ޓެރަރިޒަމް ކޮންސަލްޓަންޓުގެ ގޮތުގައި ހުރެ ނޫޝިން އެމްޑީއެން އިން އިސްތިއުފާ ދީފައިވަނީ އާންމުންގެ ޕްރެޝަރ ބޮޑުވުމުގެ ސަބަބުންނެވެ. މެމްބަރު ސައީދުގެ އިތުރުން ބައެއް އާންމުން މީސް މިޑިއާގައި ހާމަކުރާގޮތުގައި އޭނާ އިސްތިއުފާ ދޭންޖެހޭނީ ރަައީސް އޮފީހުގެ މަގާމުންނެވެ.\nއެމްޑީއެންގެ ރިޕޯޓުގެ މައްސަލާގައި ރައީސް އިބްރާހީމް މުހައްމަދު ސާލިހު ވަނީ އެ ޖަމްއިއްޔާއަށް ފިޔަވަޅު އަޅުއްވާނެކަމަށް މިއަދު ވިދާޅުވެފައެވެ. ފުލުހުން ވަނީ މި މައްސަލަ ބަލާނެކަމަށް މީގެ ދެ ދުވަސްކުރިން ބުނެފައެވެ. ނަމަވެސް ޔޫތު މިނިސްޓްރީ އިން ހޮނިހިރު ދުވަހު ނެރުނު ބަޔާނުގައި އެ ޖަމްއިއްޔާގެ މައްޗަަށް ހަމައެކަނި ކޮށްފައިވަނީ އިލްތިމާސެކެވެ.\nރައީސް ސާލިހު އެމްޑީއެންގެ ރިޕޯޓް ކުށްވެރި ކުރެއްވުމާއި ގުޅިގެން މެމްބަރު ސައިދު ވިދާޅުވީ އެމަނިކުފާނު އެގޮތަށް ކަންތައްކުރެއްވީ އިތުރު ގޮތެއް ނެތުމުން ކަމަށެވެ.\nރައީސް ސާލިހު މިއަދު އެ ރިޕޯޓް ކުށްވެރިކޮށް ނެރުނު ބަޔާނާއި ގުޅިގެން ސައީދު ވިދާޅުވީ، އެމްޑީއެންގެ ރިޕޯޓު ބަލައިނުގަނެވޭނެ ކަން ރައީސް ސޯލިހަށް އެނގިވަޑައިގަތީ މުޅި ރާއްޖެ މިކަމަށް އިހުތިޖާދުކޮށް ޕްރެޝަރު ބޮޑުވެ ގޮސް ހުސްވުމުން ކަމަށެވެ.\nސަރުކާރުން މި މައްސަލަ "ފިނިކުރުމަށް" މަސައްކަތް ކުރާކަމަށް މީސް މީޑިއާގައި ބައެއް ފަރާތްތަކުން ބުނަމުންދެއެވެ.\nއެމްޑީއެންއިން ދީނަށް ފުރައްސާރަކޮށް ނެރުނު ރިޕޯޓާއި ގުޅިގެން، ނޮޅިވަރަމް ދާއިރާގެ މެމްބަރު މުހައްމަދު ނަޝީދު ވަނީ މިއަދު ރައްޔިތުންގެ މަޖިލީހަށް ކުއްލި މައްސަލައެއް ހުށައަޅުއްވާފައެވެ.\nމިއަދު ޕޮޒިޓިވްވީ 27 މީހުން\nޑްރައިވަރު އައިންތުގެ ކަންބޮޑުވުންތައް މޭޔަރު ޝިފާއާ ހިއްސާކޮށްފި\nކާގޯ ފެރީ މިވަގުތު އޮތީ މާލޭގައި، އަންނަ މަހު އަންނާނެ: އަމްރު\nއިންޑިއާގެ އެހީގައި އިތުރު 11 ރަށެއްގައި ޕާކު އަޅަނީ


SunOnline: Bank Acct. akah olhigen jamaa kuri faisaa beynun kurumun vakamuge dhauvaa\nއެމެރިކާގެ ބޭންކަކަށް އޮޅިގެން ޖަމާކުރެވުނު 1 ލައްކަ ޑޮލަރު ބޭނުން ކުރުމުން ވައްކަމުގެ ދައުވާ\n10 Sep 2019, 12:09\nބޭންކަށް އޮޅިގެން ޖަމާކުރެވުނު ފައިސާ ބޭނުން ކުރުމުން ވައްކަމުގެ ދައުވާ ވަނީ ކޮށްފަ -- ފޮޓޯ: ގެޓީ\nހެރިސްބާގް (ސެޕްޓެމްބަރު 10): އެމެރިކާގެ ބޭންކަކަށް އޮޅިގެން އެގައުމުގެ ދެމަފިރިއެއްގެ އެކައުންޓަށް ޖަމާކުރެވުނު އެތައް ހާސް ޑޮލަރު ބޭނުން ކުރި މައްސަލައިގައި އެދެމަފިރިންގެ މައްޗަށް ވައްކަމުގެ ދައުވާކޮށްފި އެވެ.\nއެމައްސަލަ ފެށުނީ މިދިޔަ މެއި މަހު ބީބީ އެންޑް ޓީ ކިޔާ ބޭންކަކުން ރޮބަޓް އާއި ޓިފަނީ ވިލިއަމްސްގެ އެކައުންޓަށް އޮޅުމަކުން 120،000 ޑޮލަރު ޖަމާ ކުރެވުމުންނެވެ. އެބޭންކުން އިންވެސްޓްމެންޓް ކުންފުންޏަކަށް ފޮނުވަން ޖެހޭ ފައިސާ ވިލިއަމްސްގެ ދެމަފިރިންނަށް ފޮނުވުނުކަން އެނގުނީ ޖޫން 20ގަ އެވެ.\nނަމަވެސް އޭރު ވިލިއަމްސްގެ ދެމަފިރިން ވަނީ އެފައިސާގެ ތެރެއިން 107،000 ޑޮލަރު ހޭދަކޮށްފަ އެވެ. އެމީހުން އެފައިސާ ބޭނުން ކުރީ ކާރާއި އެހެނިހެން އުޅަނދުތަކާއި ގެއަށް ބޭނުންވާ ތަކެތި ގަތުމަށެވެ. އަދި އެމީހުންގެ އެކުވެރިންނަށް 15،000 ޑޮލަރު ހަދިޔާވެސް ކުރި އެވެ.\nއެމައްސަލަ ބޭންކަށް ފާހަގަ ކުރެވުމުން ބޭންކުން ޓިފަނީ ވިލިއަމްސްއަށް ގުޅި އެވެ. އަދި ފައިސާ އަނބުރާ ދައްކަން ބުނުމުން އޭނާ ވަނީ އެފައިސާގެ ބޮޑު ބައެއް އޭނާގެ ފިރިމީހާ ހަރަދުކޮށްފައިވާ ކަމަށް ބުނެފަ އެވެ. އަދި ފައިސާ އަނބުރާ ދެއްކުމާ ބެހޭ ގޮތުން ފިރިމީހާއާ ވާހަކަ ދައްކާނެ ކަމަށް ބުނެފަ އެވެ.\nނަމަވެސް އޭގެ ފަހުން ބީބީ އެންޑް ޓީއަށް ވިލިއަމްސްގެ ދެމަފިރިންނަށް ނުގުޅުނެވެ. އެހެންކަމުން ބޭންކުން އެމައްސަލަ ކޯޓަށް ހުށަހެޅީ އެވެ.\nއަދި ފުލުހުން ވިލިއަމްސްގެ ދެމަފިރިންނާ ސުވާލު ކުރުމުން އެމީހުން ވަނީ އެއީ އެމީހުންގެ ފައިސާއެއް ނޫންކަން އެނގޭ އިރުވެސް، އެފައިސާ ހަރަދު ކުރި ކަމަށް އެއްބަސްވެފަ އެވެ. އެފައިސާ ބޭންކަށް ޖަމާ ކުރެވުމުގެ ކުރިން އެދެމަފިރިންގެ ބޭންކު އެކައުންޓުގައި އެވަރެޖުކޮށް ހުންނަނީ 1،000 ޑޮލަރެވެ.\nއެމައްސަލައިގައި 36 އަހަރުގެ ރޮބަޓް ވިލިއަމްސް އާއި 35 އަހަރުގެ ޓިފަނީ ވިލިއަމްސްގެ މައްޗަށް ވަނީ ވައްކަމުގެ ހަތަރު ދައުވާކޮށްފަ އެވެ. އޭގެ ތެރެއިން އެއް ދައުވާ ސާބިތުވި ނަމަވެސް އެދެ މީހުން ގިނަވެގެން 10 އަހަރަށް ޖަލަށް ލެވޭނެ އެވެ.\nއެދެމަފިރިންގެ ޝަރީއަތް ފެށުމުގެ ކުރިން ވަނީ ކަފާލާތުގެ ދަށުން ދޫކޮށްލާފަ އެވެ.\nބްލޫމްބާގް ވެރިކަމަށް އިންތިހާބުވުމުން ކުންފުނި ވިއްކާލާނެ\nއެމެރިކާ އެންމެ ފަހުން ތާލިބާނުންނާ ސުލްހަ ވަނީ


2020 ވަަނައަހަރަށް ބޭނުންވާ ޓީޗަރުން ހޯދުން\nހެލްތް އެންޑް ޕީއި\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖެނުއަރީ 05 ގެ 14:00 ގެ ކުރިން، ޅޮހީ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 ޖެނުއަރީ 06 އާއި 2020 ޖެނުއަރީ 07 އާ ދެމެދު، ޅޮހި ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6560573 އަށެވެ.\nސުންގަޑި: 05 ޖަނަވަރީ 2020 1400


ބަޤާވާތާއި ދެކޮޅު ޕެޓިޝަނެއް ރައްޔިތުންގެ މަޖިލީހަށް ހުށަހަޅަނީ – Maldivian Democratic Party\n23 ޖެނުއަރީ 2013\nބަޤާވާތާއި ދެކޮޅު ޕެޓިޝަނެއް ރައްޔިތުންގެ މަޖިލީހަށް ހުށަހަޅަނީ\n7 ފެބްރުއަރީގައި ފުލުހުންނާއި ސިފައިން ގުޅިގެން ކުރި ބަޤާވާތާއި ދެކޮޅަށް 28،000ށް ވުރެން ގިނަ ދިވެހި ރައްޔިތުން ސޮއިކޮށްފައިވާ ޕެޓިޝަނެއް ރައްޔިތުންގެ މަޖިލީހަށް ހުށަހެޅުމަށް މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ން ތައްޔާރުވަމުން އެބަދެއެވެ.\nއެމްޑީޕީ ވެބް ސައިޓަށް މަޢުލޫމާތުދެއްވި ބޭފުޅަކު ވިދާޅުވީ، މިއަދަދު އަދިވެސް އިތުވެގެން ދާނޭކަމަށާއި، ރަށްރަށުން އަދިވެސް ބައެއް ސިޓީތައް ލިބެމުން އަންނަ ކަމަށެވެ.\nރައްޔިތުންގެ މަޖިލީހަށް ހުށަހަޅާ ޕެޓިޝަންގައި ވަނީ،7ފެބްރުއަރީގައި ކުރީގެ ރައީސުލްޖުމްހޫރިއްޔާގެ ނައިބު މުހައްމަދު ވަހީދު ހަސަން މަނިކު އިސްވެ ހުންނަވައިގެން އިޢުލާން ކުރެއްވި ސަރުކާރަކީ ދިވެހިރާއްޖޭގެ ޤާނޫނުއަސާސީއަ ޤާނޫންތަކާއި ޚިލާފަށް ބަޣާވާތެއްގެ ތެރެއިން އުފެއްދި ޣައިރު ޤާނޫނޫ ސަރުކާރެއް ކަމަށާއި، އެކަން އެންމެ ހަރުކަށި ޢިބާރާތުން ކުށްވެރިކުރާ ކަމަށެވެ. އަދި ޣައިރު ޤާނޫނީ ސަރުކާރު ޤަބޫލްނުކުރައްވާކަން ރައްޔިތުންގެ މަޖިލީހުން އިޢުލާންކޮށްދެއްވުމަށް ވެސް އެ ޕެޓިޝަންގައި ވެއެވެ.\n“ބަޣާވަތް މަ ކުށްވެރިކުރަން” މިނަމުގައި އެމްޑީޕީން ހުކުރު ދުވަހު ބާއްވާ ބޮޑު ހިނގާލުމަށް ފަހު މަޖިލީހަށް ހުށަހެޅުމަށް ހަމަޖެހިފައިވާ މި ޕެޓިޝަންގައި ސޮއިކުރުމަށް ބޭނުންފުޅުވާ ފަރާތްތަކުން މިރެޔާއި މާދަމާ ވެސް އުސްފަސްގަނޑަށް ވަޑައިގެންނެވުމުން އެކަންތައް ހަމަޖެހިގެން ދާނޭކަމަށް ޕާޓީން ބުނެއެވެ.


ޤައުމުގެ މަޞްލަޙަތަށް އިސްކަންދިނުމުގެ މުހިއްމުކަން – ދިވެހި ނޫސް\nHome ⁄ ދީން ⁄ ޤައުމުގެ މަޞްލަޙަތަށް އިސްކަންދިނުމުގެ މުހިއްމުކަން\nމާދަމާ ދިވެހި ތާރީޚު ލިޔެވޭއިރު، މިކަންތައްތައް އަޅުގަނޑުމެންނަށް ނިސްބަތް ނުކުރެވޭފަދަ ގޮތަކަށް، މިއަދު އަޅުގަނޑުމެންގެ ޢަމަލުތައް ބަހައްޓަން ވެއްޖެއެވެ. މާތް ﷲ ގެ މިވަޙީބަސްފުޅު އަޅުގަނޑުމެންގެ ހަނދާނަށް ގެންނަމާތޯއެވެ. އެކަލާނގެ ވަޙީކުރެއްވިއެވެ. إِنَّمَا الْمُؤْمِنُونَ إِخْوَةٌ فَأَصْلِحُوا بَيْنَ أَخَوَيْكُمْ وَاتَّقُوا اللَّهَ لَعَلَّكُمْ تُرْحَمُونَ]الحجرات 10 [ މާނައީ”ހަމަކަށަވަރުން އެންމެހައި މުއުމިނުންނަކީ އަޚުންތަކެކެވެ. ފަހެ، ތިޔަބައިމީހުންގެ ދެ އަޚުން ދެމެދު ތިޔަބައިމީހުން ޞުލްޙަކުރާށެވެ! އަދި ތިޔަބައިމީހުން ﷲ އަށް ބިރުވެތިވާށެވެ! އެއީ ތިޔަބައިމީހުންނަށް އެކަލާނގެ ރަޙްމަތް ލައްވާތޯއެވެ.” ރަސޫލުﷲ ޞައްލަﷲ ޢަލައިހި ވަސައްލަމްގެ މިބަސްފުޅު އަޅުގަނޑުމެން ހަނދާނަށް ގެންނަމާތޯއެވެ. އެކަލޭގެފާނު ޙަދީޘްކުރެއްވިއެވެ. “لاَتَحَاسَدُوا، وَلاَ تَبَاغَضُوا، وَلاَ تَدَابَرُوا، وَكُونُوا عِبَادَ اللهِ إِخْوَانًا. اَلْمُسْلِمُ أَخُو الْمُسلْمِ؛ُ لاَ يَظْلِمُهُ وَلاَ يَخْذُلُهُ وَلاَ يَحْقِرُه. كُلُّ الْمُسِلِمِ عَلَى الْمُسْلِمِ حَرَامٌ دَمُهُ وَمَالُهُ وَعِرْضُهُ” [متفق عليه] މާނައީ، “ތިޔަބައިމީހުން އެކަކު އަނެކަކަށް ޙަސަދަ ނުލާށެވެ! އެކަކު އަނެކަކު ދެކެ ރުޅި ނާންނާށެވެ! އެކަކު އަނެކަކަށް ފުރަގަސް ނުދޭށެވެ! ﷲގެ އަޅުންގެ ގޮތުގައި އަޚުންތަކެއް ކަމުގައި ތިޔަބައިމީހުން ވާށެވެ! އެއް މުސްލިމަކީ އަނެއް މުސްލިމާގެ އަޚާ އެވެ. ފަހެ، އޭނާ އޭނާގެ އަޚާއަށް އަނިޔާވެރިއެއް ނުވާނެ އެވެ. އޭނާ އޭނާގެ އަޚާ ދޫކޮށެއް ނުލާނެއެވެ. އޭނާ އޭނާގެ އަޚާ ނިކަމެއްޗެއް ވެސް ނުކުރާނެއެވެ. ކޮންމެ މުސްލިމެއްގެ ލެއާ މުދަލާ އަބުރު އަނެއް މުސްލިމެއްގެ މައްޗަށް ޙަރާމްވެގެންވެއެވެ.”\n* މިއީ 2012 ވަނަ އަހަރުގެ މެއި މަހުގެ ތެރޭގައި އަލްމަރްޙޫމު ޑރ. ޢަބްދުލްމަޖީދު ޢަބްދުލް ބާރީ “ހިދާޔަތުގެ އަލި” ގައި ލިޔުއްވާފައިވާ ލިޔުމެކެވެ.\nރިޒްޤް އިތުރުކުރަން މަސައްކަތްކުރާ މީހާއަށް މި އާޔަތް ފުދެއެވެ!\nދުވާލަކު ބިހެއް ކާނަމަ ހިތުގެ ބަލިން ދުރުކޮށްދޭ: އައު ދިރާސާ